REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Deveti dan rada)

01 Broj 06-2/126-23

15. jun 2023. godine

B e o g r a d

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 96 narodnih poslanika.

Radi utvrđivanja broja narodnih poslanika prisutnih u sali, molim da ubacite svoje identifikacione kartice u elektronske jedinice.

Konstatujem da je primenom elektronskog sistema za glasanje utvrđeno da je u sali prisutno 66 narodnih poslanika, odnosno da nisu prisutna najmanje 84 narodna poslanika zbog čega, saglasno članu 88. stav 2. Poslovnika Narodne skupštine, sednicu odlažem za jedan sat.

(Srđan Milivojević: Čestitamo Milici zavetnici što je dobila sinove!)

Pošto vas je još manje nego što je bilo juče, čestitam na tome i opet, uz prisustvo poslanika većine, džabe. Da li je tako?

Izgleda da neću imati drugog izbora nego da ja molim većinu da obezbedi koliko god da vam je potrebno narodnih poslanika za kvorum, jer vas ne može da se skupi više od pedesetak, čak ni onoliko koliko ste potpisa predali za ovu tačku.

Znači, danas još manje, nego juče. Svaka vam čast na tome.

Izvanredno ste ovo uradili i fantastičan odnos pokazali prema Narodnoj skupštini i prema građanima ove zemlje.

PREDSEDNIK: Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 167 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Jeste li se makar zahvalili poslanicima većine?

Dobro.

Da li sada neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Đorđe Pavićević.

ĐORĐE PAVIĆEVIĆ: Hvala.

Predsedavajući ja bih iskoristio priliku i da vam se zahvalim što ste pustili ovaj beli tim, habemas quorum, tako da možemo da počnemo da radimo.

Takođe, bih pozdravio kolege iz vladajuće većine i nadam se da su se juče odmorili nakon odlaganja ove sednice.

Postavio bih neka pitanja, tj. tražio bih obaveštenja od nekoliko nadležnih institucija, najpre od Ministarstva finansija, i Poreske uprave, i REM-a u vezi sa dugovima firmi koje su povezane sa Željkom Mitrovićem, znači „Pink medija grup“, „Pink inernešnal“ i druge firme, a u vezi sa njihovim dugovanjima državi.

Ispostavilo se da je 2012, 2013, 2014, 2015, 2016, 2019, 2021. i 2022 . godine, koliko su dostupni podaci, poslednji put 2021. godine, reprogramiran dug od 1,57 milijardi dinara, tako da ti uslovi pod kojima se odlažu ili reprogramiraju dugovi firmama Željka Mitrovića nisu poznati. Prosto, Poreska uprava je odbila da da informacije o tome, tako da bih molio Ministarstvo finansija i Poresku upravu, ako je moguće, u stvari da nam odgovore na pitanje, ne samo pod kojim uslovima, nego i koliko još novca od 2012. godine do danas duguje Željko Mitrović? Da li svi mi finansiramo ovu bahatost koju gledamo sa televizije „Pink“?

Takođe bih postavio slično pitanje predsednici Saveta REM-a. Naime, u martu prošle godine je REM, tj. Savet REM-a odložio i reprogramirao dugove „Pink medija grupe“ prema REM-u. Znači, ne prema državi, nego prema REM-u. To znači da „Pink“, pored toga što nije ispunjavao uslove iz elaborata, što je kršio procedure i zakone, nije ni plaćao finansijske obaveze prema REM-u.

To je bilo u martu prošle godine, a krajem jula, podsetiću vas, kraj jula inače to vreme zovu „pasije vrućine“, znači, to je kada se vidi Orion, kao najveća zvezda, i to je ono kako pesme kažu – kada se prže pluća, topi duša, a izgleda i Olivera Zekić radi, u stvari dodelio frekvenciju „Pinku“, a uz obrazloženje koje to ne uključuje. Da li znači da onda „Pink“ možda besplatno koristi tu frekvenciju ili plaća onda kada i koliko može?

Drugo pitanje odnosi se na ministarku pravde, na ministra policije i na onu koju niko nije video, a i ime joj se retko pominje, znači državnu javnu tužiteljku, a to je – ko ometa pravdu u slučaju istrage o ubistvu Milana Panića? Opet imamo tu situaciju da je Vlada 2013. godine oformila Komisiju za istragu o ubistvu novinara, da je ta Komisija dala Izveštaj i da predsednik te Komisije stalno ponavlja da se iz Izveštaja može videti ili doći do toga ko je naručio ubistvo Milana Panića. To je i nedavno ponovio, ali da se radi o veoma moćnim ljudima. Prosto, javnost bi trebalo da interesuje koji to veoma moćni ljudi opstruiraju ovu istragu. Kao što smo ovih dana mogli da vidimo, to je isto pitanje za njih, jednog koji je na Interpolovoj poternici, koju je Srbija raspisala, a koji u Moskvi otvara spomenik, prisustvuje otvaranju spomenika svoga oca, Marko Milošević, a koji je od 2020. godine u bekstvu, pa da li je u stvari naša policija…

PREDSEDNIK: To je bilo pet minuta, gospodine Pavićeviću.

ĐORĐE PAVIĆEVIĆ: …preduzela korake da on bude isporučen pravdi u Srbiji. Hvala.

PREDSEDNIK: Znači, vi ne dolazite na sednice zato što želite i sebi i drugima da pružite priliku za odmor. Veoma pažljivo sa vaše strane, ali potpuno neozbiljno prema Narodnoj skupštini.

Reč ima Milija Miletić.

MILIJA MILETIĆ: Zahvaljujem se dr Orliću.

Ja bih samo rekao nekoliko konkretnih stvari. Juče je bio Svetski dan davaoca krvi. Mi ovde u Srbiji imamo veliki broj naših ljudi koji daju krv da bi nekome pomogli. Sada pozivam sve i u narednom periodu da se što više uključimo, svi oni koji mogu, koji su zdravi da daju krv, jer nikada se ne zna kome će i kada zatrebati.

Moje pitanje je za Ministarstvo poljoprivrede, a tiče se… Već se dosta govori da treba da se menja Zakon o dobrobiti životinja, pa me interesuje da li je u okviru Ministarstva formirana neka radna grupa koja radi na zakonu, dopuni Zakona o dobrobiti životinja. Ukoliko je to stvarno, bilo bi dobro da se u okviru te radne grupe uključe i ljudi iz Lovačkog saveza Srbije i ljudi iz Kinološkog saveza Srbije.

Reći ću samo nekoliko stvari koje se tiču Kinološkog saveza Srbije. On postoji od 1925. godine. Još dve godine i biće 100 godina od postojanja Kinološkog saveza Srbije. Kinološki savez Srbije je osnivač i Međunarodne organizacije kinologa sveta, tako da imamo jednu organizaciju koja je veoma prepoznatljiva kod nas, a i van granica naše zemlje Srbije.

Veliki broj naših ljudi, da li u velikim gradovima, da li u malim mestima, su ljudi koji vole kučiće, koji se bave kinologijom i svedoci smo da je u okviru toga Kinološki savez Srbije organizacija koja stvarno radi na tome, jer ima blizu 200 kinoloških društava u celoj Srbiji.

Ima preko 100.000 članova, tako da Kinološki savez Srbije je jedna transparentna organizacija koja u okviru svog delokruga rada stvarno uključuje veliki broj ljudi koji svojim aktivnostima, zajedno sa svojim psima pomažu i u Vojsci i u policiji i u terapiji određenih bolesti. Veliki broj ljudi vole svoje pse zato što oni zajedno sa njima imaju i suživot.

Kinološki savez Srbije iz svog budžeta izdvaja i u budžet Republike Srbije. Blizu 500.000 evra je u toku prošle godine odvojeno u budžet Republike Srbije, gde su na ovaj način kao Kinološki savez Srbije stvarno je nešto što zaslužuje pažnju i bilo bi dobro ukoliko ima radna grupa ili se formira radna grupa za pravljenje zakona o dobrobiti životinja, da se pozovu ljudi iz Kinološkog saveta da mogu zajedno sa svima da razgovaraju o onim bitnim stvarima koje se tiču naših kućnih ljubimaca.

Veliki broj tih kinoloških društava prave izložbe, gde se ljudi skupljaju, gde razmenjuju svoja mišljenja i na taj način imaju informacije koje se tiču svega onoga što se tiče kućnih ljubimaca.

Generalni sekretar je čovek koji je u okviru Kinološkog saveza Srbije zadnjih 35 godina funkcioniše, to je Mahmut Al Dagistani, čovek koji iza sebe ima rezultate jer to veoma prepoznatljiva organizacija. Veliki broj naših ljudi iz cele Srbije su uključeni. Preko 1.000 sudija je u našem Nacionalnom savezu uključeni, a blizu 500, to su međunarodne sudije. Oni svuda idu i promovišu, to kod nas postoji, ima autohtone rase pasa, naše domaće koje su prepoznatljive, koje vrede. Veliki broj ljudi je uključen oko toga.

Kinološki savez, Lovački savez treba da se pozovu i da u narednom periodu kada se krene ili ako već postoji radna grupa da zajedno sa njima rade i oko Zakona o dobrobiti životinja.

PREDSEDNIK: Hvala vam.

Reč ima Milovan Jakovljević.

MILOVAN JAKOVLjEVIĆ: Poštovani građani Republike Srbije, uvažene kolege narodni poslanici, koristim priliku da u ime svih nas našoj uvaženoj koleginici Milici Đurđević Stamenkovski čestitam rađanje dva sina Vukašina i Strahinje i nadam se da ovakve stvari mogu da nas ujedine i da natalitet u Srbiji bude naš motiv, a ne mortalitet, demografija i mračne i tmurne teme.

Moja pitanja su naslovljena na Ministarstvo poljoprivrede i Ministarstvo pravde. Za Ministarstvo pravde imam jedno pitanje. Da li znate da u Ivanjici radi deset sudija u Osnovnom sudu? Zadnje dve godine svega šest ljudi je angažovano na predmetima od 3.500 slučajeva. Molim vas da mi dostavite podatak, koliko je svako od tih sudija ponaosob zadužen i da li ćete nešto preduzeti u smislu da predupredite ove probleme i da građani dođu do elementarne pravde? Verovatno takav problem ima Srbija globalno, ali evo konkretno za Ivanjicu ja vas pitam, šta ćete uraditi?

Kada ćete odustati od „beogradizacije“, odnosno kada ćete uvesti decentralizaciju Srbije? Znate, Srbija postoji mimo Beograda. Postoje neka naselja u Srbiji koja žive u otežanim uslovima. Da li znate da danas je lepo čuti da postoji „Beograd na vodi“, ali danas pola Srbije je bukvalno na vodi? Godinama unazad zaskaču nas planinski potoci, nabujale, brze planinske reke i stalno nas nešto iznenadi.

Kada ćemo doći u situaciju da predupredimo ove probleme i definitivno rešimo ovo pitanje? Ljudima ne samo da stradaju usevi, stradaju atarski seoski putevi, koje je nemoguće više obnoviti, nemoguće zbog nebrige vlasti i nemoguće je zbog toga što ljudi u lokalnim samoupravama nemaju dovoljno sredstava.

Sve ono u skladu sa Zakonom o budžetu, odnosno finansiranju lokalnih samouprava, na šta sam ukazivao, da 1,7% ukupnog BDP mora se rasporediti jedinicama lokalne samouprave i to bi trebalo da bude 111 milijardi, a vi raspoređujete godinama unazad 33,37 milijardi, što je za 78 milijardi manje.

Alarmantno stanje je u srpskom malinarstvu. Malinari se spremaju, možda ne znate, ali da vas upoznam, sa izlaskom na ulice. Posredno ili neposredno, od srpskih malina živi negde do milion ljudi.

Mi smo na skupštinskom Odboru za poljoprivredu usvojili zaključak. Taj zaključak se odnosi na više stvari. Ja osim kritike sam bio slobodan na tom Odboru da predložim tri, po meni, konstruktivne mere i Odbor je to jednoglasno usvojio.

Ja ću vam sada reći da, po meni i po zaključku Odbora, Vlada, resorno ministarstvo, uopšte ne treba da se bavi cenom malina i ja se ne slažem sa predsednikom države u mnogo čemu, ali sam saglasan u tome da cenu malina određuje tržište. Međutim, šta je uloga države? Da stvori privredni ambijent gde neće biti malverzacija, manipulacija, zloupotreba, neće biti nekontrolisanog uvoza po damping i subvencionisanim cenama.

Mi imamo u tom famoznom SSP-u, Sporazumu o stabilizaciji i pridruživanju koji je stupio na snagu 1. septembra 2013. godine mogućnost u članovima 32, 40. i 41. da predupredimo uvoz roba po damping subvencionisanim cenama i sprečimo nelojalnu konkurenciju.

Druga mera koju sam na tom Odboru prezentirao je da treba pooštriti kontrolu, uvesti standarde, sledljivost, deklarativno obeležavanje i na kraju, ono što je presudno važno, da mi srpski brend koji se zove srpska malina na jedan pametan način treba da zaštitimo geografskim poreklom, maline proizvedene u Srbiji i tu meru sprovesti na području čitave Evrope donošenjem zakona o šemama kvaliteta.

Smatram da država ne treba da se bavi cenom malina, već stvaranjem pravednog ambijenta i omogućavanjem prostora koji će biti pravedan i za vladavinu prava i u ovom sektoru naše privrede.

U to ime, ja vas pozdravljam i želim uspešan današnji rad. Hvala.

PREDSEDNIK: Čestitke na prinovi. Neka su deca živa i zdrava.

Reč ima Marko Ristić.

MARKO RISTIĆ: Poštovani građani Srbije, dame i gospodo narodni poslanici, od Vlade Republike Srbije, Ministarstva zdravlja i Ministarstva za javna ulaganja tražim da objasne šta se dešava sa projektom izgradnje dodatnog objekta Dečije univerzitetske klinike u Beogradu, tzv. „Tiršovom 2“?

Obećanje da će ovaj projekat biti završen do kraja jula 2023. godine dao je još bivši ministar zdravlja, Zlatibor Lončar. Nakon njega, završetak izgradnje su najavljivali i premijerka Ana Brnabić i bivši gradonačelnik Beogada, Zoran Radojičić. Međutim, u martu ove godine, ministar za javna ulaganja, Marko Blagojević, obavestio nas je da je krajnji rok za izgradnju pomeren za kraj 2026. godine.

Želim da vas podsetim da u Beogradu trenutno postoje dve zdravstvene ustanove specijalizovane za lečenje dece. Jedna je Institut za majku i dete, a druga je zgrada Dečije klinike „Tiršova 1“. Ove dve ustanove ne primaju pacijente svaki dan, jer deluju po sistemu parnih i neparnih dana. Tako Dečija klinika u „Tiršovoj“ dežura parnim, dok Institut za majku i dete dežura neparnim danima.

Usled takvog sistema, roditelji u hitnim slučajevima ne mogu da odvedu dete lekaru u zdravstvenu ustanovu koja im je bliža, već su primorani da dete vode u onu ustanovu koja je dežurna na taj dan. To stvara velike gužve i dodatno opterećuje ionako opterećen zdravstveni sistem dok roditeljima stvara dodatne troškove zbog prevoza dece u ustanovu koja je udaljenija.

Iz tih razloga nama su neophodni veći zdravstveni smeštajni kapaciteti za lečenje dece, što bi u određenoj meri moglo da reši upravo izgradnjom dodatne zgrade Dečje klinike.

Tim povodom vas pitam – zašto se uporno odlaže završetak projekta „Tiršova 2“? Da li kod ove Vlade postoje dobra volja, plan i sredstva da se ovaj objekat privede kraju u interesu roditelja i njihove dece ili su u pitanju gola predizborna obećanja koja će kao i mnoga ostati, najavljeni projekti ostati mrtvo slovo na papiru.

Predsednik Republike nas je juče putem svog Instagram naloga obavestio da je doneo odluku da neće ni jednu reč o sastanku sa predstavnicima zemalja Kvinte i šefom delegacije EU reći, jer je rekao – smatram da je to bolje za sve.

Tim povodom postavljam pitanje Vlade Republike Srbije, kao i Ministarstvu spoljni poslova – da li ih je predsednik Republike izvestio o razgovorima sa predstavnicima Kvinte i ako jeste da li su upoznati sa njihovom sadržinom?

Podsetiću ovom prilikom da je prema Ustavu Republike Srbije, konkretno članu 123, Vlada Republike Srbije ta koja zajedno sa resornim ministarstvima vodi i utvrđuje politiku države.

Shodno tome, Vlada je kao nosilac izvršne vlasti u obavezi da bude upoznata sa svim razgovorima i pregovorima koje vodi i u kojima učestvuje predsednik Republike.

Šef države u našem sistemu nije samostalni donosilac odluka, odnosno to ne bi trebalo da bude. Njegova je obaveza da kao predsednik države, koji je biran na neposrednim izborima, da obaveštava Vladu i građane o tome šta radi u njihovo ime.

On je u obavezi da da osnove informacije, pogotovo kako se radi kada se radi o ovako važnim temama koje se tiču najvažnijeg državnog i nacionalnog pitanja, koje se tiču bezbednosti srpskog naroda na KiM, ali i budućnosti države i njenih građana.

Zato je odluka predsednika Republike da, u danima kada Aljbin Kurti sprovodi završni čin okupacije severa KiM i kreće u novo etničko čišćenje Srba, javnost uskrati za informacije o rezultatima razgovara sa zemljama Kvinte skandalozna i suštinski protivustavna. Ona je odraz političke samovolje i nepoštovanja demokratskih i ustavnih procedura.

Postavlja se pitanje – šta to predsednik Republike krije od građana? Da li je u tim razgovorima prihvatio da pravi i dalje ustupke u korist Aljbina Kurtija? Da li je ponovo preuzeo obavezu da sprovede nešto što nije u interesu Srbije, pa iz straha od daljeg pada svog rejtinga to pokušava da sakrije od javnosti?

Zahvaljujem.

PREDSEDNIK: Reč ima Srđan Milivojević.

SRĐAN MILIVOJEVIĆ: Poštovani građani Srbije, imam pitanje za policiju i Tužilaštvo Republike Srbije – šta su preduzeli povodom događaja od 11. juna 2023. godine, koji se desio u Batajnici, čiji akter je bio Milan Bojović, istaknuti član SNS, poznat po nasilnim incidentima, koji je nasrnuo tom prilikom na četrnaestogodišnje dete?

Dečak je, naime, sa društvom bio na rođendanskoj proslavi nakon čega su izašli napolje. Na toj proslavi, po priči očevidaca, dobio je petardu koju je bacio u napuštenu kuću. Tada se pojavio istaknuti član SNS, Milan Bojović, i pitao – ko je bacio petardu? Dečak je odmah kazao da je on to uradio. Nije ćutao, nije se krio.

Istog trenutka Milan Bojović je počeo nekontrolisano da urla na dete. Levom rukom ga je stegao oko vrata, primenjujući policijski zahvat poznat kao „kragna“ i počeo je da davi dete. Desnom rukom je spustio glavu deteta, zavrnuo mu je ruke i počeo dete da vuče ka toj napuštenoj kući tvrdeći da je kuća njegova, iako je reč o kući za koju meštani tvrde da je godinama napuštena i devastirana.

Kada je dete, uz primenu grube sile, uveo u kuću tresnuo ga je o zid i tom prilikom je dete udarilo glavom o isti, zbog čega je kasnije povraćalo.

Ceo ta incident je snimljen mobilnim telefonom od strane druge dece. Otac dečaka je za incident saznao tek 13. juna kada je video snimak kod svog poznanika.

Inače, ovaj nasilnik Milan Bojović, na ovoj ovde fotografiji, pogledajte dobro to lice SNS, to je čovek koji je savetnik za bezbednost u firmi „Jugoinport“ SDPR. Pre toga je bio većnik u opštini Zemun. On je prepoznat kao osoba koja je nasrnula na okupljene građane tokom prve inauguracije bivšeg predsednika SNS Aleksandra Vučića. To je čovek koji je zavrtao ruke i vratove novinarima na isti ovakav način zajedno sa Veljko Belivukom, sa kojim je obezbeđivao ovaj skup. To je čovek koji je sklanjao novinare, koji je nasrnuo na grupu studenata ispred RTS novembra 2019. kada je gostovao bivši predsednik SNS. On i njegov sin Vukašin tada su tukli i aktivistu pokreta „Jedan od pet miliona“ Nemanju Ristića. On je rasturio štand Pokreta Dveri u Batajnici 2018. godine. On je rasturio i štand SRS 2013. godine.

Pitam sad pripadnike srpske nasilne stranke, skraćeno SNS – gde je kraj? Jel vam malo nasilja nad decom? Šta radite to, ljudi? Šta je sa vama? Šta vam je? Ima li tačke? Ima li kraja ovome što radite Srbiji?

Juče je lokalni nasilnik i kabadahija, osuđivano lice u Knjaževcu po nalogu SNS nasrnuo na radnike koji štrajkuju ispred firme „Falc Est“. Kolima je udario čoveka. Takođe postoji video snimak. Kao da nam je malo ove tragedije koja se desila u „Ribnikaru“. Nema kraja nizu tragičnih i nesrećnih događaja.

Dakle, 7. juna u tišini se udavilo dvoje dece na Adi Ciganliji. Ponovo je kriv režim Aleksandra Vučića. Znate kako je kriv? Prvo ste sa Andrićevog venca okončali školsku godinu. Kada su deca najavila da idu na Adu Ciganliju niste poslali policiju da ih prati. Gde je tih 1.200 školskih policajaca? Gde je komunalna policija? Gde su pripadnici Žandarmerije makar preventivno da dežuraju? Kakva je ovo tragedija? Kakva je ovo potvrda kraha sistema koji se nije raspao? Gde je Hitna pomoć da preventivno tu bude zbog razuzdane mladosti da kaže – stanite deco, šta radite? Poslala bi se poruka deci da je tu bilo policajaca.

Posle dva dana na istom mestu ponovo se kupaju deca, jer nama policije, nema reda u državi.

Na kraju da kažem i onim poslanicima koji su se pitali što je registrovano Udruženje Srbija protiv nasilja, pa znamo sa kim imamo posla. Kako je ovaj najglasniji poslanik koji je objavio tu senzacionalnu vest da se to desilo saznao za to? Pa po njega neprijatniji način. Otišao je u APR da on prijavi to udruženje, a tamo šabačka čivija. Neko to već uradio, jer kažem – znamo sa kim imamo posla.

(Milenko Jovanov dobacuje.)

Ne brinite. U Registru APR, nemojte da se bunite, u Registru APR stoji slobodno mesto SNS – srpska nasilna stranka. To možete da registrujete.

Pozivam vas, građani, u subotu u 18.00 časova da dođete ispred Narodne skupštine Republike Srbije.

(Milenko Jovanov i Srđan Milivojević dobacuju.)

PREDSEDNIK: To što se u ovom delu sednice ne ukazuje na povrede Poslovnika ne znači da Poslovnik ne važi i da je dozvoljeno pričati šta vam padne na pamet. Čak i gluposti.

Reč ima Vladeta Janković.

VLADETA JANKOVIĆ: Zahvaljujem.

Hoću najpre u sopstveno ime i u ime svojih prijatelja da poželim dobrodošlicu Vukašinu i Strahinji. Molim da se to prenese.

Drugo, hteo bih da pozdravim pripadnike SNS koji su nam se danas pridružili, ali uz napomenu, gospodine predsedniče, da ono što se juče desilo ima svoje ime i to se zove sabotaža parlamentarne demokratije.

(Milenko Jovanov dobacuje.)

Sada bih hteo da postavim pitanje premijerki i ministarki energetike povodom EPS, iako se o tome govorilo ovde pojedinostima. Znam da je Zakon o imovinskoj transformaciji povučen iz procedure, ali je uprkos tome ili i pored toga, ako hoćete, izvršena imovinska transformacija …

(Milenko Jovanov dobacuje.)

Gospodine predsedniče, ja ću odustati od pitanja, ako gospodin Jovanov nastavi da viče. Budite dobri i zaštite.

Ovim što je učinjeno do sada sa EPS-om, zapravo, napravljen je jedan presedan i uspostavljen je model kako se uprkos zakonu, mimo zakona, može izvršiti imovinska transformacija i pretvoriti javno preduzeće u akcionarsko društvo. Taj model će možda neko slediti danas, sutra, i na to treba da skrenem pažnju i da toga budemo svi svesni.

Sada bih hteo da ukažem na nekoliko neobičnih okolnosti koje zahtevaju obrazloženje pred javnošću. Pre svega, zašto su Nadzorni odbor imenovani stranci, kada je reč o ustanovi od prvorazrednog državnog i nacionalnog značaja. Znači li to da u Srbiji nema doraslih i pouzdanih stručnjaka? Zašto su dalje naknade stranih stručnjaka poverljiv podatak? Dokle će se uopšte, krajnje osetljiva klasifikacije državne tajne primenjivati proizvoljno i olako i kada se ne štiti države, nego interes njenih činovnika, profitera?

Imam razloga što pitam. Nije li ovde reč o implicitnom priznanju Vlade da nije dorasla samostalnom upravljanju nacionalnim potencijalom. Da nije možda u pitanju to što možda Vlada gaji nepoverenje prema ljudima od struke koji nisu lojalni vladajućoj stranci? Građani Srbije su danima mogli slušati premijerku kako u ovoj sali ponavlja da sistem funkcioniše, ako funkcioniše ovako, imamo razloga da se upitamo kako je kad ne funkcioniše, kako je kad zakaže.

Posebno i zanimljivije pitanje glasi – Kojim je volšebnim putem imenovan nadzorni odbor koji sada treba da bira direktora i zapravo vodi EPS? To je isključiva obaveza skupštine preduzeća, a trenutno jedna osoba i to u liku ministarke, predstavlja skupštinu, koja u tom neverovatnom jednočlanom svojstvu imenovala nadzorni odbor takav kakav je. Uz sve priznanje za izuzetnost ministarke Đedović, kao eksperta za ekonomiju, rudarstvo, i uostalom, kao za ekskluzivnu visoku modu, usuđujem se reći da ovo deluje preterano čak i za njen impresivni domašaj?

Drugo pitanje moram ponoviti, a obećavam da ću nastaviti da ponavljam, pitanje sadašnjem ministru građevine, svojevremeno čoveku koji je vodio poslove prestonice, gospodinu Vesiću, kao i ministru finansija dr Siniši Malom, izvinite, Siniši Malom, još jednom – da li je konačno skinuta oznaka državne tajne sa ugovora o podizanju spomenika Stefanu Nemanji, sa podacima, ukupnim troškovima, a posebno o visini honorara vajara Rukavišnjikova, i načinu na koji je taj honorar isplaćen. Obaveštavam oba funkcionera kojima je pitanje upućeno da ih nikakvo izbegavanje odgovora neće zaštiti od interesovanja građana čiji su novac tako lakomisleno potrošili. Zahvaljujem.

PREDSEDNIK: Hvala, gospodine Jankoviću.

Što se tiče ovoga što ste se na samom početku obratili meni, kako ste rekli, ono juče je bilo sabotaža parlamentarne demokratije. Dobro sam vas čuo. Ne znam da li se zove tako ili nekako drugačije, ali evo, ako je tako što ste sabotirali parlamentarnu demokratiju. Što niste došli na sednicu, ako je to to.

Vi znate, gospodine Jankoviću, imam ovde precizan listing sa svakog utvrđivanja kvoruma i juče prvi put i juče drugi put i danas, i nikakav problem i vama i svakom drugom i da kažem i da pokažem ako treba, tačno u broj, u broj tačno, ko je došao, a ko nije došao, i juče u 10,00, pošto me već pitate za to, odnosno, ne 10, nego već pola 11, dvadeset do 11,00, pošto smo dugo čekali da se okupite, zvonili, zvali ljude po kancelarijama, okupljali ste se, hvatali po hodnicima, i sve je to u redu. Znate koliko vas je na kraju bilo posle svog tog ceđenja suve drenovine, ukupno svih vas poslaničkih grupa koji ste podneli zahtev za ovu sednicu, koju ste čak i potpisali da tražite, ovu raspravu na koju treba da pređemo. Ukupno, total totala, računajući ono utrčavanje u salu, kad je već glasanje, odnosno, utvrđivanje kvoruma u toku, 45-oro, sa ove strane 31 poslanik iz parlamentarne većine vam pomaže, vam daje kvorum i naravno, da je nedovoljno kad vas dođe ukupno 45-oro. Kakva je to sabotaža i što ste joj pribegli. Da je vas došlo onoliko koli je vas potpisalo, više od 60, 61 je potpisalo da hoće ovu raspravu, vi biste sa 31 poslanikom iz većine bez ikakvih problema imali onih 84 koliko je potrebno za raspravu, a vi niste došli. Što ste primenili sabotažu parlamentarne demokratije svi zajedno? Ne, samo vam kažem, ako je to bila vaša opaska, onda da vas pitam, a što ste to radili ljudi i vaša poslanička grupa kojoj vi pripadate?

Poslanička grupa Narodne stranke kojoj vi pripadate, došlo je polovina. Šestoro poslanika došlo, šestoro nije, a koga ste sabotirali? Parlamentarnu demokratiju ili svog šefa poslaničke grupe koji treba da govori? Eto to objasnite vi, a ja ako bude trebalo mogu da vam podelim da pogledate listing pa detaljno da utvrdite ko je bio, ko nije bio. Sve u ime, prezime, broj tačno. Vi ćete to među sobom da raspravite na stranačkim organima.

Da visimo ko sledeći postavlja pitanja.

Miloratka Bojović.

MILORATKA BOJOVIĆ: Poštovani građani Srbije, da li se predsednik Republike Srbije seća razgovora sa Srbima na KiM održanog 28. decembra 2022. godine u Raškoj, a povodom ukidanja barikada Srba?

Student pitomac Policijske akademije Beograda, srpski policajac na KiM Aleksandar Filipović je tada rekao predsedniku – prava i pravda za Srbe na KiM ne postoje. Moje mišljenje je da ako mi uklonimo barikade, loviće nas kao zečeve. Za nas na KiM života nema.

Srbi u tom trenutku skeptično sklanjaju barikade, predsednik Srbije ih uverava, daje garancije i kaže – ovo je naša mala pobeda. Takođe kaže, citiram – ako krenu da nas love kao zečeve, onda je gotovo. Onda više nema nijednog sporazuma, nema ničega. Ako uhvate jednog od nas ili kao zečeve, nema više zečeva, ti zečevi postaju vukovi. Šta da radimo nego da se borimo. Uhapsite jednog Srbina, intervenisaćemo, ako love drugog onda nije greška, mi ćemo da reagujemo.

Ovo su reči predsednika Srbije. Predsedniče, hapse našu braću na KiM, hvataju ih kao zečeve. Koliko do sada predsedniče, da li intervenišete. U istom razgovoru rekao je Srbima na KiM da ima plan. Šta je plan predsedniče i da li ovo izgleda kao implementacija francusko-nemačkog sporazuma?

Pitanje za Kancelariju za KiM – šta se desilo sa projektom „Sunčana dolina“ koji su potpisali 2015. godine tadašnji direktor Kancelarija za KiM Marko Đurić, Eparhija Raško-prizrenska SPC i privremeni opštinski organ Zvečana?

Ovim projektom je predviđen povratak 1500 lica raseljenih Srba u Republici Srbiji. Sam projekat je podrazumevao izgradnju 300 kuća, vrtića, škola i bio je vredan 14 miliona evra. Građani Republike Srbije zaslužuju da dobiju odgovor šta se desilo sa tim parama, obzirom na to da jedino što je vidljivo putem medija jeste maketa „Sunčane doline“ koja je napravljena i stoji u holu Kancelarije za KiM.

Tadašnji direktor Kancelarije za KiM Marko Đurić izjavio je – ovo je istorijski iskorak ka povratku našeg naroda na KiM. Za kratko vreme biće položen kamen temeljac na lokaciji koja je već u potpunosti pripremljena za gradnju. Stoga, zahtevamo da nam odgovorite dokle se stiglo sa gradnjom i da li se i jedan naš građanin uselio u povratniku kuću u Zvečanu i na kraju, inače za nas iz Srpske koalicije Nada-Novi DSS i POKS Zvečan je večan.

Sledeće pitanje upućujem Ministarstvu građevinarstva, saobraćaja i infrastrukture - kada će biti izmeštena železnička stanica u Smederevu, nedaleko od centra grada, a na samom ulazu u tvrđavu despota Đurđa Brankovića? Smederevci miran san nemaju još od 2014. godine, kada je počelo sa radom skladište tečnog gasa "LPG Petrola" u Smederevu, kada je centar za celu jugoistočnu Evropu, od tada se transport gasa obavlja prugom koja je prolazi bukvalno kroz centar grada, ispred ulaska u Smederevsku tvrđavu, uz glavno šetalište kraj Dunava, gde se nalazi i dečiji park. Da Smederevci ne strahuju bespotrebno i da problem nije bezazlen, potvrđuje i situacija s kraja 2016. godine, kada su se na železničkoj stanici upalili napušteni vagoni u čijoj su neposrednoj blizini bile cisterne s tečnim gasom, kao i 2022. godine.

Podsećam još, dok je građeno skladište TNG gasa u Smederevu, pratile su ga brojne afere. Ovo skladište izgrađeno je dozvolom za tri rezervoara od po 150 kubika metara, a postavljeno je čak 20. Takođe, izgrađeno je suprotno generalnom urbanističkom planu i za naknadni plan detaljne regulacije za taj proces urbanistička inspekcija je utvrdila da nije u skladu sa zakonom.

(Predsednik: To je bilo pet minuta.)

Hvala.

PREDSEDNIK: Reč ima Slaviša Ristić.

SLAVIŠA RISTIĆ: Gospodine predsedniče, želim da uputim pitanje predsedniku Republike Srbije Aleksandru Vučiću – da li ćete i šta ćete preduzeti, predsedniče Srbije, da zaštitite Srbe na Kosovu i Metohiji, koji su svakodnevno na meti Kurtijevog terora? Kao što vidimo, nažalost, sezona lova na Srbe odavno je počela i svakim danom dobija, nažalost, sve veći zamah. Loviće nas kao zečeve, to je rekao i upozorio vas Aleksandar Filipović, bivši komandir policijske stanice u Leposaviću. Rekao vam je to 28. decembra prošle godine, nakon što ste od prisutnih predstavnika Srba ultimativno zatražili da uklone barikade u svim opštinama na severu Kosova i Metohije. Obećali ste im, po ko zna koji put do sada, da nećete dozvoliti progon i egzodus Srba i da ćete, kako ste sami rekli, za razliku od vaših prethodnika, odlučno reagovati kao vrhovni komandant Vojske Srbije.

Gospodine predsedniče Srbije, egzodus, proterivanje i etničko čišćenje severa Kosova i Metohije je odavno u toku, ako vas oči služe. Da li treba da nas Kurtijevi teroristi puščanim cevima doteraju do same administrativne linije, do Jarinja i Brnjaka, pa da vi vidite da država treba da reaguje? Danas je sever Kosova i Metohije u potpunoj okupaciji, Kurtijevi policajci nisu samo u zgradama opština i ilegalnim bazama, već praktično na svakoj raskrsnici i na svakom putu prema administrativnoj liniji sa centralnim delom Srbije. Kurti je, kao što smo imali prilike da čujemo i juče, zabranio uvoz robe iz Srbije, a preti i da zabrani vozila sa registarskim oznakama iz centralne Srbije da prelaze administrativne prelaze.

U opštini Leposavić već 21. dan sedi tzv. gradonačelnik Leposavića Ljudzim Hetemi i ne odlazi čovek, zamislite, kući. Okupirao je istu onu kancelariju, predsedniče Vučiću, u kojoj ste 12. maja 2013. godine imali sastanak sa tadašnjim predsednicima opština sa severa, koji su birani na izborima koje je raspisivala država Srbija. Tada ste kao prvi potpredsednik Vlade došli da nam saopštite da moramo da prihvatimo Briselski sporazum i učešće na tzv. kosovskim izborima. Kasnije, istog dana u amfiteatru Tehničkog fakulteta u Kosovskoj Mitrovici imali ste sastanak sa svim odbornicima opština na severu Kosova i Metohije. Sećate se i njihovog odgovora, gospodine predsedniče? Njihov odgovor je bio jedinstven, nisu želeli da svoje ustavno pravo da biraju i budu birani na izborima države Srbije zamene za izbore tzv. države Kosova, što ste im vi nudili. Čak su i članovi SNS, podsetiću vas, bili protiv vašeg predloga. Jedini koji je podržavao vaš predlog bio je, u to vreme javnosti tada malo poznat, Zoran Milojević, zvani Zelja.

Ipak, bez obzira na stav odbornika i građana severa Kosova i Metohije, vi ste 17. septembra, odlukom Vlade Srbije, raspustili skupštine severnih opština, sa jednim jedinim ciljem, da u novembru 2013. godine po prvi put naterate Srbe da učestvuju na separatističkim izborima tzv. države Kosovo. Silom ste ih naterali tada i sve ove godine, vi to vrlo dobro znate, danas, nažalost, predsedniče Vučiću, Srbi na severu Kosova i Metohije ubiraju gorke plodove vaše pogrešne i neodgovorne politike od 2013. godine do današnjeg dana, a ona se sastojala, nažalost, u predaji institucija države Srbije tzv. kosovskim institucijama, sa jedne strane, i praznoj retorici i propagandi, sa druge strane. Što smo više poruka imali sa Kosova i Metohije, pre svega sa severa Kosova i Metohije od strane tzv. Srpske liste i uzvika "Aco, Srbine", na terenu smo, nažalost, sve manje imali države Srbije.

Zato, gospodine predsedniče, ili koristite konačno svoja ustavna ovlašćenja i zaštitite preostalo stanovništvo na severu Kosova i Metohije ili se povucite i vi i vaša tzv. Srpska lista, koja nema legitimitet, odnosno sve manje ga ima, a naravno nema poverenje, kao što ga nikada nije imala kod Srba na prostoru severa Kosova i Metohije. Srbi na severu Kosova i Metohije ovih dana imaju, naravno, velike izazove i nije prvi put da se nalaze u teškoj situaciji. Oni su spremni da nastave svoju borbu zajedno sa svojom državom Srbijom, ali očekuju da ovo pitanje ne bude pitanje jednog čoveka, pa makar on bio predsednik Srbije i očekuju da ovo ne bude pitanje jedne grupe ljudi koja se naziva tzv. Srpska lista. Hvala.

PREDSEDNIK: Reč ima Radovan Arežina.

RADOVAN AREŽINA: Poštovani predsedniče Narodne skupštine, koleginice i kolege narodne poslanice i narodni poslanici, poštovani građani Republike Srbije, moje pitanje se konkretno odnosi na Ministarstvo građevinarstva, saobraćaja i infrastrukture, konkretno na ministra Gorana Vesića.

U opštini Kladovo put IIA reda 167, u reonu Velika Vrbica, Rtkovo, Korbovo, Vajuga, Milutinovac, nije presvučen, odnosno nije asfaltiran, kako kažu u žargonu - presvučen, a dogovoreno je i krenuto je od Kladova preko Postola, Male Vrbice do Velike Vrbice. Posle su bili izbori i građani su zainteresovani da li je to u programu rada za ovu godinu i da li da se nadaju završetku tog dela puta.

Drugo pitanje se isto odnosi na puteve, odnosi se na put IB, iliti nekadašnja magistrala, to je Brza Palanka - Negotin, a to je veoma značajno jer to je put Kladovo-Niš, kad pogledate, i samo u tom delu od Kladova do Niša taj deo je ostao neodrađen. Taj put već postaje ruiniran i mislim da takođe je pitanje da li je u ovoj godini ili se predviđa za narednu godinu rekonstrukcija tog dela značajnog puta za uopšte nekadašnji Zaječarski region, odnosno Borko-zaječarski okrug, odnosno za taj severoistočni deo Srbije.

Sledeće pitanje je isto za ministra Vesića i za samo ministarstvo, odnosi se na to - da li možemo dobiti dinamiku, koja je stvarno impozantna, radova Požarevačka petlja - Golubac, brze saobraćajnice i kada se predviđa njen završetak? Da li će on biti u etapama ili ćemo čekati kompletno Požarevačka petlja - Golubac, pa da deo tog puta bude otvoren ili će se to raditi etapno, pa da jednostavno građani iz velikog dela, podunavskog dela Srbije, mogu što pre, što bezbednije i što kvalitetnije da stignu do svoje prestonice, do Beograda? To je veoma značajno za ceo naš kraj, vi dobro znate koji su to okruzi koji pokrivaju i uopšte za Dunavski koridor i Dunavsku magistralu i dunavski prostor, da kažem, Srbije, koji je veoma značajan i zbog rudnog bogatstva, zbog razvoja, ali i zbog migracija i zbog razvoja turizma, zbog Đerdapske klisure, kao najznačajnijeg i najviđenijeg kanjona u Evropi, a jednog od poznatijih i u svetu.

Sledeće pitanje je takođe za ministarstvo, a odnosi se na pitanje rečnog saobraćaja. Ja sam to pitanje postavljao u prošlom sazivu, dobio sam neki šturi odgovor ali očekuje se od, kako sam još u jednom navratu rekao, dinamičnog ministra Vesića, koji ide i u pravcu rečnog saobraćaja, da nekada putevi, vodeni put dunavski, koji smo koristili, a to su oni brzi brodovi, brzi gliseri, nekada smo ih zvali „rakete“, koji su išli Beograd-Smederevo-Veliko Gradište-Golubac-Donji Milanovac-Tekija kod Kla-dova, to je ozbiljno bilo u razvoju turizma i to je podržavala Vlada tada SFRJ.

Ja mislim da i sada treba iznaći načine, iznaći nova plovila i da u delu ovog godišnjeg doba kada može da se cirkuliše, od ranog proleća do kasne jeseni, i da se na tom prostoru obavlja vodeni saobraćaj. Mislim da bi to bilo sjajno za sve ove opštine, posebno zato što smo sada revitalizovali konačno i tvrđavu Fetislam u Kladovu, a znate kolika je to tvrđava i to je taj put, a kasnije to može da povezuje i Novi Sad pa sve dole kroz prevodnice do Kusjaka, odnosno do Negotina.

Na samom kraju da kažem, zamolio bih Ministarstvo građevinarstva, saobraćaja i infrastrukture i ministra Vesića da se urgentno pomogne na graničnom prelazu Đerdap, na samoj Hidroelektrani Đerdap, zato što otvaranjem i rešavanjem puteva u našoj zemlji i presvlačenjem puta Kladovo-Golubac mi imamo veliku cirkulaciju, a verovatno i ovom ratnom krizom u Ukrajini, imamo veliku cirkulaciju šlepera i kamiona, tako da nam je sada postao čep, kako se to kaže u žargonu, i zastoj, pa bih zamolio da se tu iznađe rešenje koje samo može da urgentno odradi Ministarstvo. Zahvaljujem.

PREDSEDNIK: Hvala vam.

Reč ima Dubravka Filipovski.

DUBRAVKA FILIPOVSKI: Uvaženi predsedniče Narodne skupštine Republike Srbije, poštovane koleginice i kolege, poštovani građani Srbije, imam dva pitanja.

Prvo pitanje upućujem Ministarstvu unutrašnjih poslova i tužilaštvu – da li su i kada će biti pronađeni i privedeni pravdi osobe koje su napale narodne poslanike Vesnu Savović Petković na ulazu u Narodnu skupštinu Republike Srbije u Kosovskoj ulici, kolegu Svetozara Vujačića, kolegu Nebojšu Bakareca, a uvredljive verbalne pretnje upućene su i koleginici Andrijani Avramov i koleginici Jadranki Jovanović? Veoma je važno što su napadači na državnog sekretara Lava Pajkića privedeni.

Srbija je zemlja pristojnih ljudi, zemlja u kojoj se primenjuje i poštuje nulta tolerancija prema nasilju. Srbija mora da ostane zemlja u kojoj širenje mržnje i ovakvi napadi ne samo da nisu prihvatljivi, već moraju da budu i sankcionisani. Atmosfera koja se stvara u društvu treba sve da nas duboko zabrine, a posebno inspiratore nasilja koji su iskoristili tragediju koja nas je zadesila 3. i 5. maja.

Neverovatno je da u ovako teškom trenutku za Srbiju, zbog ubijene dece i mladih ljudi i bola koji svi osećamo, kao i zbog patnje našeg naroda na Kosovu i Metohiji, velika većina opozicije vidi šansu za dodatnu destabilizaciju. Nažalost, svakim danom to i dokazujete. Udruženje „Srbija protiv nasilja“ pokazuje politizaciju i vaše loše namere. Pozivate da Srbija stane. Niti će Srbija da stane, niti će u Srbiji biti vlasti bez izbora.

Drugo pitanje takođe postavljam Ministarstvu unutrašnjih poslova. Naime, na nekoj od prethodnih sednica narodni poslanik Žika Gojković govorio je o sumnjama na zloupotrebu ličnih podataka i falsifikovanje potpisa većeg broja građana prilikom registracije stranke Miroslava Aleksića, koju je kasnije Vuk Jeremić preimenovao u Narodnu stranku. Moje pitanje za MUP Srbije je - da li je po tom pitanju nešto preduzeto i da li su sproveli istragu, ili je ona u toku?

PREDSEDNIK: Hvala svima.

Pošto se više niko od predsednika odnosno ovlašćenih predstavnika poslaničkih grupa ne javlja za reč, mi nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Nebojša Cakić i Milica Đurđević Stamenkovski.

Prelazimo na pretres po trećoj tački dnevnog reda – PREDLOGU ZA GLASANjE O NEPOVERENjU ČLANA VLADE, MINISTRU UNUTRAŠNjIH POSLOVA REPUBLIKE SRBIJE BRATISLAVU GAŠIĆU, koji je podneo 61 narodni poslanik.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju predsednik i članovi Vlade Republike Srbije, koje ovom prilikom i pozdravljam.

Primili ste predlog.

Molim poslaničke grupe, ukoliko to već nisu učinile, da podnesu prijave za reč sa redosledom narodnih poslanika.

Otvaram pretres.

Da li predstavnik predlagača, narodni poslanik Miroslav Aleksić, želi da obrazloži predlog? (Da)

Reč ima predstavnik predlagača.

MIROSLAV ALEKSIĆ: Poštovani građani Srbije, poštovani narodni poslanici, poštovani predstavnici Vlade Republike Srbije, evo nas u finalu ove sednice koja je sazvana zbog tragedija koje su pogodile Srbiju, tragedija u kojima je 18 dece, mladih ljudi, izgubilo živote i tragedije koja treba da nas suoči sa stanjem u društvu u kome se danas nalazimo, da vidimo šta su uzroci, da vidimo šta su posledice, da vidimo šta su odgovornosti i da vidimo šta su krivice.

Traje ova sednica nedeljama. Imali su građani Srbije priliku da čuju i vide i kako se mi ovde ponašamo i kako na to odgovara Vlada Republike Srbije i njeni predstavnici, kako odgovara predsednik države. Imali smo priliku da vidimo u tim prethodnim nedeljama i desetine hiljada građana koji u Beogradu i širom Srbije traže ispunjenje zahteva za „Srbiju protiv nasilja“, imali smo priliku da čujemo i odgovore na te zahteve.

Meni je drago da ću danas u ime građana Srbije imati priliku da ovde obrazložim zašto je jedan od zahteva i institucionalna odgovornost, a to znači da oni koji upravljaju državom Srbijom i imaju najveću odgovornost, u konkretnom slučaju ministar Bratislav Gašić, šef BIA Aleksandar Vulin i ministar Branko Ružić, koji je već podneo ostavku.

Krivica i odgovornost nisu isto i niko nije rekao da je bilo ko od vas kriv i snosi krivicu za te tragedije, ali odgovornost i te kako postoji. Meni je žao što posle punih 40 dana od tragedije koja nas je sve udarila u lice, danas gotovo da se svi isto ponašaju, ni za milimetar se ništa u društvu nije promenilo. Danas mediji i dalje targetiraju ljude, građane Srbije, danas se i dalje propagira mržnja i nasilje, danas imamo situaciju da su glumci ti koji su na udaru vlasti, da se oni nazivaju kojekakvim imenima, da im se na čelo crta meta. Danas imamo situaciju da se profesori takođe targetiraju, da se targetiraju i zdravstveni radnici i ko god iz svih sfera društva. Svako ko podrži zahteve „Srbija protiv nasilja“, biva stavljen na crnu listu i crta mu se meta na čelo.

Što se tiče ostavki, podneo je ministar Ružić. Pokazao je da ima moralnu odgovornost i pokazao je svest o objektivnoj odgovornosti koju je nosio sa funkcijom koju je obavljao, ministara prosvete.

S druge strane, imamo predsednika države koji na zahteve građana, na situaciju koja nas je zadesila, kaže – ne dam Gašića, ne dam. Kaže Željko Mitrović - ne dam rijaliti. Ja se sada pitam ko je u ovoj zemlji moćniji, Aleksandar Vučić ili Željko Mitrović? Predsednik Republike je rekao da će rijaliti biti ukinut, Željko Mitrović kaže – predomislio sam se, neću, nastaviću sa svojim programom, baš me briga.

Nažalost, to je odgovor građanima Srbije, ne nama koji stojimo ovde sa vama. Mi smo predstavnici tih ljudi koji su nedeljama na ulici. Zajedno smo sa njima građani ove zemlje, građani koje vi delite punih deset godina, bez pardona, prestavljajući se tako da je Srpska napredna stranka, u stvari, država i ako neko napadne vašu politiku vi kažete - napadate Srbiju, jer samo vama Srbija pripada kao da ste je nasledili, a mi ostali tu ispadamo nekakvi neprijatelji, hijene, lešinari, pijanice, hulje, drogirani i kako nas niste sve nazivali.

Pritom, usred ove tragedije, vi gospođo Brnabić fotošopirate vašu fotografiju da bi ponižavali i omalovažavali građane koji se šetaju i rekli - evo, bilo ih je ovoliko, onoliko, evo biće i nas, spremamo se. Tri Siniše Malog, tri Ane Brnabić i tri Aleksandra Vučića. Dakle, to govori o vašoj svesti o ovoj tragediji. To se dešavalo nedelju dana posle toga ili dve. Vi ste predsednik Vlade ove zemlje.

Od 2012. godine kreirate stanje u društvu, kakvo god ono da je. Ne možete očekivati da glumci budu odgovorni, ne možete očekivati da poljoprivrednici budu odgovorni, ne možete očekivati da profesori budu odgovorni, zdravstveni radnici. Vi ste ti čija se politika sprovodi od 2012. godine u Srbiji i sve što se dešava danas, dobro ili loše, je rezultat te vaše politike.

Meni je žao što vi i dalje nemate svest o tome. Žao mi je što ste niste probudili ni posle ove tragedije u kojoj se neka deca više nikada neće probuditi. Jako mi je žao i to pokazujete svakoga dana. To pokazuje vaš vrhovni vođa.

Znate, kada se dogodila ta tragedija, sutradan ste sazvali konferenciju za medije, zapravo bilo ih je nekoliko, i počeli ste da govorite o tome šta ćete uraditi. Počeli ste da predlažete mere i da kažete – evo, sada ćemo da uradimo sve ono što nismo uradili za 11 godina vlasti, pa kažete – evo, uvešćemo školske policajce, 1.200 školskih policajaca. Ja vas pitam zašto to niste ranije uradili? Da li niste imali novca, niste imali kadrova, niste imali političke podrške ili ste imali druge prioritete u odnosu na bezbednost građana Srbije i naše dece? Možda su novci trebali da se troše na kojekakve kule, jarbole, fontane i ko zna šta sve u ovoj zemlji.

Kažete – krećemo u akciju razoružavanja Srbije. Pa, bilo ih je. Bilo ih je ranije i u vašem mandatu. Ja ću vas podsetiti da se jedna akcija ta već dešavala, razoružavanje Srbije, i da je to bio prvi dan akcije. Dogodio se masakar u Žitištu, kada je zbog ljubomore čovek ubio pet ljudi, 22 ranjeno. Prvi dan razoružavanje.

Sadašnje razoružavanje, kojim ste se hvalili danima posle tragedije, ne rešava problem. Možda smanjuje rizike, ali ne rešava problem. Postavlja se pitanje kako nekom u društvu padne na pamet da uzme pištolj i da puca u svoje drugare ili nekom drugom da uzme kalašnjikov i da krene nasumično da puca u ljude.

Oružja će uvek biti i neće nikad moći da se iskoreni. Razoružavnje Srbije je nešto što neće rešiti problem, iako vi želite da ga tako predstavite.

Kada se dogodio Mladenovac, prva izjava je bila predsednika Aleksandra Vučića da se dogodio teroristički akt. Ja vas sada pitam da li je to teroristički akt? Ja vas sada pitam zašto šef BIA-e Aleksandar Vulin još uvek sedi tamo i nije smenjen? Ko je odgovoran za propuste ako se dogodio teroristički akt, a čovek je i dalje šef BIA-e? Šta ste preduzeli po tom pitanju? Čija je tu odgovornost bila? Pali su mrtvi ljudi. Ranjeni su ljudi. Tragedija se desila. Rekli ste teroristički akt da bi u tom trenutku skrenuli pažnju javnosti sa odgovornosti. Svi su znali da nije teroristički akt, ali ja hoću da mi vi to kažete sada, jer vi ste predsednik Vlade Republike Srbije.

Tragedije koje su nas udarile su nastavak vaše politike neodgovorne i vaše politike koja ne podrazumeva prevenciju, već represiju.

Pomenuo sam masakar u Žitištu. Velika tragedija je bila. Dogodio se 2016. godine u julu, ne tako davno. Šta se preduzelo tada? Velika Ivanča 2013. godine, trinaestoro mrtvi. Šta smo tada uradili? Velika Plana, 2019. godina, talačka kriza u Ekonomsko-ugostitljskoj školi čovek sa bombom, automatskim puškama ušao, odeljenje držao kao taoce. Na svu sreću, zbog pribranosti profesora, sprečena je tragedija koja je mogla da se dogodi. Nije bilo tako davno. Šta ste uradili tada? Da li vam je palo na pamet tada da angažujete školske policajce? Da li vam je palo na pamet tada da razoružavate Srbiju? Da li vam je palo na pamet tada da obavljate vaš posao vi koji danas vladate Srbijom? Nije vam palo na pamet.

Pre toga je bilo kojekakvih slučajeva i samo se konstatuje kao desilo se, zaboraviće se, idemo dalje, kao da je saobraćajna nesreća.

Gospođo premijerko, ovi ljudi koji vam nedeljama ovde traže da ih poštujete vam šalju upravo tu poruku, da to nije bila saobraćajna nesreća i da ovo ne može proći kao desilo se, nego mora da se odgovara i mora da se promeni stanje u društvu, a očigledno da vi niste spremni to da uradite, jer ignorišete građane Srbije.

Šest nedelja ignorišete, pravite se ludi i po pitanju REM-a i po pitanju „Pinka“ i „Hepija“ i njihovih frekvencija i po pitanju odgovornosti institucionalne i štampanih medija i kažete – baš nas briga, protestvujte, mi radimo naš posao, guramo dalje. Šta radite? Targetirate ljude, ove televizije sa nacionalnim frekvencijama koje krše zakon, svakog dana. Svakog dana to rade od jutra do sutra. Kada uđete u njihov mlin za mlevenje, da li se pitate da li imaju ti ljudi porodice koje targetiraju ovih vaši na „Pinku“ i „Hepiju“? Da li se pitate da li imaju oni decu? Da li se pitate kako te laži utiču na njihove porodice?

Jeste pitali nekog da li ti ljudi rade po zakonu? Ko treba da se stara o zakonitosti u ovoj zemlji? Ne, ćutite.

Znate, što se tiče odgovornosti ne možete od nje pobeći. Posle 11 godina vladavine i još više, ne samo vladavine, nego apsolutne vlasti, vama ne treba SPS, ne treba vam ni jedan koalicioni partner, sami donosite odluke, odgovorni ste, jer apsolutna vlast nosi apsolutnu odgovornost.

Jedini čovek koji je pokazao svest je bio Branko Ružić. Ja verujem da bi to uradio i gospodin Gašić, ali ne sme, ne sme jer mu ne da šef partije, bivši doduše, možda će Vučević sad da mu dozvoli, jer vi ne smete ni ostavku da podnesete, pa on izađe posle vašeg predsedništva i kaže – doneli smo odluku, a u stvari kaže – ne, ja sam doneo odluku.

Dakle, vi niste u stanju da sami donesete bilo kakvu odluku, jer ne smete dok on ne namigne i kaže – Bato, sad možeš ovo ili ne možeš, Ana, možeš ovo ili ne možeš i svi ostalo. Dakle, tako to izgleda danas u Srbiji, ali ste vi to prihvatili sami, niko vam nije kriv, sloboda se plaća. Slobodni ljudi plaćaju svoju slobodu, plaćaju cenu te slobode, a neki ljudi su izabrali da zbog nečijih interesa, ličnih, ovakvih, onakvih, budu neslobodni i to je vaš izbor i meni je žao zbog toga, jer je to loše za Srbiju, jako loše za Srbiju.

Kad govorimo o tome da li je šta moglo da se uradi u tim slučajevima. Niste odgovorili na to kako je moguće da maloletnik ide u streljanu, u koju ga vodi njegov otac, da tamo puca? Igrom slučaja - Partizanova streljana, i to onu streljanu gde je Belivuk sa svojom ekipom boravio vrlo često. Kako je to moguće? Da li postoje zakoni u ovoj zemlji? Da li postoje institucije? Da li postoje službe? Ko se bavio time? Uhapsili ste oca zbog toga. Da, treba. Šta smo uradili kao društvo da to predupredimo da se ne dogodi da dete od 10, 12, 13 godina ide i vežba pucanje iz bojeve municije?

Kažete da će razoružavanje rešiti problem, a ja vas pitam – kako je tom maloletniku bilo dostupno oružje, ministre Gašiću? Postoji Zakon o oružju i municiji, koji vi jako dobro znate. U tom zakonu je definisano kako i pod kojim uslovima se oružje može držati u kući, bilo lovačko, bilo za bezbednost, šta god. Da li znate sada da se u Srbiji ne može kupiti sef? Tek su sada ljudi krenuli masovno da kupuju sefove za obezbeđenje oružja, jer se to nije radilo u prethodnim godinama, iako je to u nadležnosti MUP-a?

Da li je kontrolisano kako se drži oružje? Čija je to nadležnost? Policijskih uprava, policijskih stanica. Oni su trebali da svakog ko je vlasnik oružja legalno obiđu i vide kako ga drži da li je bezbedno, da li nije. Sada je opšta potražnja za sefovima. Najbolje su prošli oni koji prave i prodaju sefove za držanje oružja zbog ove tragedije. Jesmo ovo hteli da sačekamo? Da imamo 18 mrtvih ljudi, pa da rešimo taj problem i da pokupimo oružje?

Što se tiče ubice iz Mladenovca, vi ste, gospodine Gašiću, ovde korektno govorili o tome i rekli šta je sve taj čovek radio. Dakle, 31. maja 2020. godine napad na službeno lice u vršenju službene dužnosti, čitam stenogram, 28. jula 2019. godine takođe kršenje Zakona o javnom redu i miru, motornom sekirom sekao rampu. Čovek je imao negativnu proveru. To znaju institucije naše zemlje. Takav čovek je imao na dohvat ruke automatsku pušku, videli smo kasnije i bombe i drugo oružje itd. Pri tome, roditelji rade u vojsci, pri tome, čovek objavljivao na mrežama da mu je Kristijan Golubović idol, da je on novi Kristijan, novi heroj. To su ti novi simboli današnjice i vaše vladavine koji se promovišu na ovim televizijama.

Šta ste uradili? Ništa. Taj čovek, takav za koga su podnošene prijave, za koga institucije ovog sistema su znale ko je i šta je, je uzeo kalašnjikov i pobio ljude u Mladenovcu. Zavio neke ljude u crno i čitavu ovu zemlju.

Kako je to moguće? Ko je za to odgovoran? Šta radi država? Šta radi BIA? Šta radi bezbednosna služba? Šta radi MUP? Šta radi tužilaštvo? Šta rade sve druge bezbednosne institucije? Nema ih, jer ste ih razorili i dali im zadatak da se bave opozicionarima, glumcima, lekarima i onima koji vam govore šta radite i koji ne podržavaju vašu politiku. Zato ništa ne funkcioniše. Zato.

Nije smešno, ministre Gašiću. Nije smešno, jer veruje da ste vi svesni duboko ovoga što ja govorim, a onda situacija - 600 policajaca juri momka od 20 godina koji je uspešno otišao do Kragujevca kod nekog dede, sakrio se tamo, pa srećom je taksista bio dovoljno pribran, preživeo prvo čovek, a onda taksista obavestio policiju gde se čovek krije, onda oni uleteli, bum-bam, 600, evo, uhapsili smo, uhapšen čove. Šest stotina policajaca jurilo čoveka.

Nemojte da se krstite. Ja pričam ono o čemu ste vi govorili. Vi ste rekli da je 600 policajaca učestvovalo u toj akciji i vi ste bili tamo celu noć. Da li je tako? O čemu pričamo? Šta je smešno što je čovek otišao do Kragujevca? To govori o tome kako funkcionišu službe bezbednosti ove zemlje.

Znate, nije to ništa čudno. Da li znate, gospođo premijerko, za vašeg mandata osovinu bezbednosnih službi čine ministar Gašić, Aleksandar Vulin, Nebojša Stefanović i Dijana Hrkalović. Dobro smo živi.

Setite se Nebojše Stefanovića, dugo je bio ministar. Setite se konferencije koju je držao sa Dijanom Hrkalović, kada samo što nisu dan žalosti proglasili kada je ubijen Sale Mutavi. Konferencije držali, tuga u zemlji. Krećemo u obračun sa organizovanim kriminalom. Tuga. Ubijen jedan od kriminalaca blizak režimu. Vrlo brzo se desilo da ste počeli da perete ruke kad je taj isti klan posle Aleksandra Stankovića preuzeo Veljko Belivuk.

Službe bezbednosti ste privatizovali, kao i celu zemlju, i služe da štite vaš režim, a ne građane Srbije i zato se sve ovo dešava.

Aleksandar Vulin, čovek u Ministarstvu policije, BIA, Vojska. Bratislav Gašić – MUP, Vojska, BIA. Stefanović je malo sad zglajznuo, valjda se nešto zamerio, posvađao se sa Dijanom Hrkalović, Dijana Hrkalović – siva eminencija MUP-a Srbije, pa vama se, kolege, obraćam. Vi ste branili sve što ova vlast predstavlja ovde i nju, nju koja je u nekim trenucima bila u Lučanima na izborima da se razračunava sa opozicijom, a onda šurovala i koordinirala sa Belivukovim klanom i ostalim kriminalcima po Srbiji, dok vi niste rekli - pa ona hoće da ubije predsednika države, radi o glavi njemu i njegovoj porodici. Ko je odgovoran za to? Vaš advokat Đukanović je za nju govorio da radi o glavi predsedniku države. On joj je sad advokat.

Tako funkcionišu mafijaški režimi, po pravilima mafije. Imaš zaštitu ako se pokoriš nama, ako ćutiš, a ako ne, uništićemo te. To ne rade države koje imaju institucije.

Urnisali ste policiju, urnisali. I časni ljudi koji tamo rade i časni policajci i časni ljudi u BIA i u drugim službama, nažalost trpe teror politike. Trpe teror politike, jer ne rade svoj posao, i ako se kojim slučajem, ako se kojim slučajem usprotive teroru, bivaju sankcionisani i bivaju maltretirani.

Ja ne znam da li postoji bolji primer od Jovanjice za to. Znate, evo ga, vi ste ministre tu, bili ste šef BIA kada se dešavao taj slučaj. Proganjate inspektore Četvrtog odeljenja godinama umesto da ih nagradite, umesto da im date priznanje i odlikovanja, jer su otkrili najveću plantažu marihuane u Srbiji.

Šta vi radite? Šetate ih po poligrafima, maltretirate, nameštate kojekakve stvari, pišete rešenja za smenu i sada je jedno u toku takvo, a sa druge strane svi branite Predraga Koluviju, svi ga branite, počev od predsednika države, preko vas premijerko do narodnih poslanika. Pa da li je to normalno? Pa da li je to moguće da u jednoj zemlji predsednik države kaže – pa šta ako je imao tonu marihuane ili kanabisa? Pa šta!?

Vi kažete – Aleksić lažov, Aleksić lažov, to vam je odbrana. To vam je odbrana. Ne, gospođo premijerko, imate obavezu prema građanima i institucijama, jer to tamo postoji, to se tamo desilo i to se radilo pod vašim patronatom.

Kada ste napadali mene i rekli – evo, novinarka dokazala da on laže. Nije Andrej Vučić zvao Koluviju, ali je Bratislav Gašić kontaktirao sa Koluvijom. Pa to potvrdi i predsednik države. Pa čekajte, šta je sada istina, a šta nije? Ne može ona u jednom primeru da govori istinu, a u drugom da laže. Ako je tačno da nije Koluvija zvao Andreja, onda je tačno da je to bio Bratislav Gašić. Ne znam šta se dešava tu? Jeste li svesni te situacije?

Belivukov klan je nastao 2016. godine. Niko nije znao, osim navijača Partizana, da ti ljudi postoje. Taj Belivukov klan je radio šta je hteo. Služio vama, za to je bio nagrađivan, primao novac, pravili biznise, tukli ljude, razbijali proteste, obračunavali se sa novinarima, sa neistomišljenicima.Onda ste se probudili jednog dana i rekli – to je najmonstruozniji klan u zemlji, Ritopek, klanja, masakri.

I kažete – pa Belivuk je vaš. Hoćete da ga predate nama, opoziciji? Ne. On je vaše čedo. I za to imate odgovornost. I za to ste trebali da podnesete ostavke još onomad, a ne da čekate da ova deca padnu mrtva. Nego kada se desilo da je pao taj klan, tada ste trebali da se povučete. Niste.

Znate koju poruku šaljete? Da su kriminal i vladajuća politička moć, najisplativiji u Srbiji. Znači, ukoliko imate moć da ste na vlasti i bavite se kriminalom, pogodili ste.

Ti ljudi, ti ljudi i mnogi drugi, imamo vremena, pričaćemo, mnogi drugi, su u ovoj zemlji iznad zakona. O kojoj mi državi pričamo, ako zakoni važe samo za one koji nisu na vlasti? Samo oni moraju da ih se pridržavaju, a ovi bogati koji su na vlasti ili bliski sa režimom imaju svoje poslove, imaju svoje kombinacije, imaju svoje kriminalne aktivnosti, mogu da gaze ljude, mogu da rade šta god hoće, ništa. Institucije spavaju, pravosuđe spava, država spava, a vi ih sa ovih vaših medijskih utvrđenja „Pinka“ i „Hepija“ branite svim silama. Svim silama. I nećete da ih date, čak i kada imamo ovakve tragedije.

I dalje se branite, bez skrupula, potpuno. Branite se, bitnije su vam fotelje na vlasti, nego ne znam šta. Čudo se desilo kada jedan ministar podnosi ostavku, afera i afera. Vi pričate o tome kakvi smo mi iz opozicije? Mi ne vladamo Srbijom. Vi vladate 11 godina. Vi ste ti koji imate odgovornost.

Nije ovo bila zadnja tragedija. Nažalost, tragedije se ređaju u Srbiji, svakoga dana, gospodo draga. To je još jedan razlog da stavite prst na čelo. Imali smo pucnjavu na Vračaru u sred bela dana, park pun dece, ranjeni prolaznici. Pucnjava, nekoliko dana posle tragedije koja se dogodila. Imali smo ubistvo u Priboju. Pripadnik Interventne jedinice je ubio čoveka u Priboju. I? Ništa. Bežao malo tu, bio po Bosni, tamo-vamo, uhapsili ste ga, demo dalje. Nema odgovornosti.

Stanje u policiji je tako da danas nemamo direktora policije i ja sada pitam i vas premijerko i ministra Gašića, zašto nemamo direktora policije? Još od bekstva Vladimira Rebića, koji je pobegao sa mesta direktora onog momenta kada je shvatio da u loži pored njega sedi Veljko Belivuk.

Znate, od sada do tada nemamo direktora policije. Ko je odgovoran za to? Ko rukovodi policijom? Juče Aleksandar Vulin, danas Bratislav Gašić, jer oni imaju kompetencije da rade i posao direktora policije. Ne, obojica su političari. Ovaj, Bata, barem je služio vojsku, ovaj nije ni vojsku služio, služio 15 dana, 20, 30.

Šta se dešava sada, gospodo draga? Sada ta dva čoveka srpske bezbednosti prevode službenike i radnike iz jedne u drugu instituciju. Gospodin Gašić iz BIA u MUP, a Aleksandar Vulin iz MUP u BIA. Radi se transfer. Transfer, zašto? Zato što nema međusobnog poverenja i zato što svako pravi svoju ekipu. Tako to funkcioniše u mafijaškim organizacijama, svako pravi svoje ekipe. Svako veruje samo svojim ljudima.

Sad, te klanove koje vi pravite, pa normalno da podbacuju u poslovima zaštite građana Srbije, jer se bave sopstvenim razračunavanjem, a ne zaštitom građana Srbije, interesima raznim i što je najgore, ne mogu svi ljudi da budu kompetentni i da obavljaju na visokom nivou svoje zadatke i na jednom i na drugom i na trećem mestu.

Ja ću vam sada nabrojati samo neke od njih. Milomir Pajić iz BIA prešao u MUP, pomoćnik direktora koji ne postoji, direktor ne postoji. Doveden je iz BIA i zbog njega treba da se promeni Zakon o policiji da bi mogao da bude direktor policije, da li je tako? Dakle, jedan iz BIA.

Drugi, Colić Goran, planiran za Sektor unutrašnje kontrole MUP-a, takođe bio čovek u BIA. U BIA imao zaduženje baš da drži Veljka Belivuka pod kontrolom i BIA je tog čoveka ugrozila i kompromitovala, jer ako imate zadatak da pratite takvog čoveka, na neki način ste kompromitovani.

S druge strane, nije ni on se baš pokazao u svom poslu, jer dok je to radio desio se Ritopek. Ritopek je kuća gde su ljudi uzlazili i iz nje nisu izlazili, kuća gde su se pravili ćevapi, kako vi kažete, mlelo meso, sekle glave. Neko je to gledao, snimao, bez reakcije, pa se sve to saznalo, nažalost, tek kad je gomila ljudi izgubilo svoje živote na najmonstruozniji način.

E sada, Colić Goran treba kao načelnik Sektora unutrašnje kontrole, budući, verovatno da kontroliše policajce, umesto obrnuto.

Marko Kričak, takođe iz BIA, planiran za Načelnika jedinice za obezbeđenje objekata i ličnosti.

(Svetozar Vujačić: Kako ti to sve znaš?)

Javna je tajna da je Marko Kričak kadar Zvonka Veselinovića. Ako niste znali slušajte me. Ja bih voleo da me vi slušate, jer to ne možete da čujete.

(Svetozar Vujačić: Pričaš gluposti.)

Taj Marko Kričak je radio u „Porše lizingu“. Iz „Porše lizinga“ je krenuo malo u lov sa Zvonkom Veselinovićem i Nikolom Petrovićem, a iz lova hop direktno u BIA. Tako birate kadrove. I tako se biraju ljudi koji treba da brinu o bezbednosti svih građana Srbije.

(Narodni poslanici SNS dobacuju.)

Taj isti Marko Kričak je zajedno sa Ilijom Milačićem dostavio službenu karticu MUP-a tabloidu „Objektiv“, službenu karticu MUP-a na koju 24 sata dnevno stižu sve informacije o svim dešavanjima u državi Srbiji. I to je imao tabloid koji je nekada bio pod kontrolom Aleksandra Papića i Nebojše Stefanovića, a onda se desio veleobrt.

Gle čuda, isti taj čovek je pregovarao sa Aleksandrom Papićem kada je pao Belivukov klan. Šta je cena dogovora da Aleksandar Papić ne bude obuhvaćen optužnicom i da ne bude ni na bilo koji način doveden sa klanom Belivuka? Šta je cena toga? Možda to zna Kričak.

Inače, Ilija Milačić je za to osuđen, pravosnažno, za tu karticu koju je dostavio tabloidima. Taj čovek je posle izvršene kazne postao vozač Milana Radojičića. Da li ste svesni toga? Vidite kako ta hobotnica radi. Ako niste svesni, onda ne treba da budete premijer, molim vas. Ako ste svesni, onda treba da odgovarate.

Sada, ima i drugih, Branislava Pavlovića iz BIA, ima Bruna Đurana u Kabinetu, itd. Taj obračun koji se sprema na relaciji Vulin, Gašić, Vučević, svako pravi svoje klanove, je vaša borba, ali od toga štetu imaju građani Srbije, naša deca. Nema bezbednosti, nema profesionalnog obavljanja posla, a vi ćutite i razmišljate samo kako da preživite, kako da ostanete na vlasti i kako da nastavite da uživate u svim benefitima uzurpirane države, uzurpiranih institucija.

Da vam kažem. Mogli biste barem malo da pokažete odgovornost tako što biste svi podneli ostavke i rekli građanima – odgovorni smo za ovo što se dešava. Mnogo bi to bilo bolje nego i dalje ćutite i pravite se kao da se ništa nije desilo. Hvala.

PREDSEDNIK: Pravo na repliku Milenko Jovanov.

MILENKO JOVANOV: Imali smo, poštovana premijerko, poštovani ministre, poštovani predsedniče Skupštine, priliku ovo sve već da slušamo i na Prvoj tački dnevnog reda i na Drugoj tački dnevnog reda i na ovoj o kojoj je pričao tri ili četiri dana koliko je pravila u prethodnih par dana. Sve je to bilo već rečeno. Sada je to sve sumirano. Sve ono što smo čuli. Ima nekoliko novih detalja.

Prvo, kažu da oni zapravo traže preddeliktnu odgovornost. Znači, kada vidite nekoga za koga vam se čini da će da izvrši krivično delo, vi ga odmah hapsite i trpajte ga u zatvor, jer posle toga ako reagujete kao policija to je već kasno. To se ne računa. Znači, preddeliktna odgovornost. Jedino što moram da vas obavestim, pošto ste vi obrazovan čovek, gospodine Aleksiću i verovatno znate za Lombroza i šta je on predviđao i propagirao, da to ni fašistička Italija nije htela da prihvati tu njegovu ideju, ali očigledno da ćete vi to sprovesti. Ne sumnjam.

Što se tiče pritiska na sud i analize postupaka koji su u toku, ja očekujem da se sudski organi o tome izjasne. Da se komentarišu u Skupštini postupci koji su u toku ne bi trebalo, ali dobro i to imamo.

Kažete kako laži utiču na porodice. Kako vaše laži utiču na naše porodice? Kako vaše laži lično, gospodine Aleksiću, utiču na naše porodice? Objavili su ti vaše profesionalni mediji pre koji dan da je izmišljenom sastanku, dakle, izmislili ste sastanak, a onda napisali da je tom sastanku prisustvovao prerano preminuli Branko Marinković i nije vas sramota. Jel bilo odgovornosti? Ko je podneo ostavku? Baš vas briga. Kako je njegova majka reagovala? Baš vas briga. Jel ima izvinjenja? Nema. Baš vas briga.

Najzad, kažete – nama Srbija pripada. Ne, vi se ponašate kao da vama Srbija pripada. Kažete – nas je ovde 300 hiljada na ulici. Evo ja vas častim sa još 200 hiljada. Petsto hiljada vas je na ulici i vas 500 hiljada će da odredi kako će da živi još šest miliona? Teško. To ćete na izborima morati da pokažete, ali vi zapravo radite to što nama pripisujete. Vi kažete – mi ćemo na ulici, zato što smo brojni, da odlučimo kako će Srbija da izgleda. To tako neće da može, što bi rekli.

Što se tiče svih ostalih stvari, povedite računa o tome…

(Aleksandar Jovanović dobacuje.)

Molim ovoga koji je najavio da će sa milion Turaka da osvoji vlast u Srbiji, samo se bojim da će posle toga da se vrati kao žena od sultana a ne lider ulice, u svakom slučaju molim da mi ne dobacuje i ako možete samo taj deo da regulišete.

PREDSEDNIK: Nadoknadićemo ovo što dobacuje Ćuta Jovanović.

MILENKO JOVANOV: Dakle, ništa novo nismo čuli. Nijednu novu informaciju i nijedan razlog zašto bilo Bratislav Gašić, bilo ko drugi treba da podnese ostavku. Ako je ovo uvodno izlaganje, niste nas ubedili da glasamo za njegovu smenu. Hvala.

PREDSEDNIK: Hvala.

Reč ima predsednica Vlade Ana Brnabić.

ANA BRNABIĆ: Hvala vam.

Poštovani narodni poslanici, poštovane građanke i građani Republike Srbije, počeću ovako – 38 minuta izlaganja pažljivo sam slušala, sve sam zapisivala i ni u jednom trenutku nismo čuli šta je odgovornost Bratislava Gašića. Toliko o tom zahtevu. Za 38 minuta, sve sam zapisala, niti jednom šta je tačno lična odgovornost ministra Bratislava Gašića za tragedije, monstruozne zločine koji su se dogodili, osim kao što je rekao poštovani narodni poslanik Jovanov da mi sada uzmemo pa da uhapsimo sve preventivno pa onda neće biti nijednog zločina. Svi će biti u zatvoru.

(Aleksandar Jovanović dobacuje.)

PREDSEDNIK: Bez vikanja Aleksandar Jovanović Ćuta.

ANA BRNABIĆ: Ali, takvu vrstu demokratije, takvu vrstu slobodnog društva, takvu vrstu vladavine prava to će građani morati da sačekaju na vas da se vratite na vlast pa ponovo da provedete reformu sudstva kakvu ste provodili 2009. godine, pa ponovo bez obzira na Ustav i garantovanu stalnost funkcije da preko noći politički smenite sve sudije, postavite svoje tužioce, pa onda, kao što je i predsednik vaše stranke, obećavao revanšizam, mi svi u zatvor, a onda će valjda bit mir i stabilnost i to je ta nova lepa, dostojanstvena, mirna, slobodna Srbija.

Kažete na početku, što mi je takođe izuzetno važno za građane, kažete – evo nas u finalu ove sednice. Da, evo nas u finalu ove sednice. Ove sednice, poštovane građanke i građani Republike Srbije, koje ne bi ni bilo da poslanici većine nisu glasali za dnevni red, zato što ni za dnevni red sednice, koju ste zahtevali, sa dnevnim redom koji ste predlagali, niste glasali.

Dakle, da nije bilo ovih ljudi ovde, poslanika većine, ne bi ni bilo ove sednice. To je demokratija. To je naša posvećenost demokratiji. To je ono gde mi mislimo da je ovo institucija, kao u svakom normalnom društvu, u kojoj treba da se razgovara na svaku temu.

Kažete – ova sednica traje nedeljama. Tako je, traje nedeljama. Ja sam ovde sedela punih pet dana, pažljivo slušala, odgovarala, raspravljala, objašnjavala, davala podatke. Neki od vas, od organizatora protesta protiv nasilja, a koji su istovremeno i narodni poslanici, čiji je posao da sede u ovoj Skupštini, koji su takođe plaćeni za to od strane svih građana Republike Srbije, a koji bi tim pre morali da prisustvuju ovim sednicama, pošto ste vi tražili ovaj dnevni red i razgovaramo o zahtevima tog protesta koji vi organizujete, se nisu udostojili da se pojave u toku tih pet dana da o tome raspravljamo. Niti da se pojave.

To je, takođe, vaša posvećenost, odnosno ne posvećenost demokratskim principima i normama.

To je, takođe, najbolji pokazatelj vašeg nepoštovanja prema ovoj državi, institucijama ove države i građanima, pre svega onim građanima koji protestuju, zato što ako niste u Skupštini, zašta vas ljudi plaćaju, što je vaše radno mesto, da razgovarate o ovim temama, a kako mislite da se ti zahtevi ispune? Kako mislite da se to reši? Na ulici, nasiljem, kao rezultat protesta protiv nasilja? Nije realno. Realno bih rekla – nije ni normalna, demokratska, civilizovana, pristojna, tolerantna Srbija koju kažete da želite i koju kažete da propagirate.

Pa, i ovaj kvorum i sve ovo što se dešavalo i juče i danas na najbolji način je pokazalo koliko vam je zaista stalo da razgovaramo o ovim stvarima.

Zahtev za smenu ministra Bratislava Gašića je jedan, koliko sam razumela, od osnovnih zahteva i vas i protesta protiv nasilja. Da li je moguće onda da juče dva puta, u dva navrata i danas u jednom navratu vi ne možete da se prikupite da bi imali kvorum?

Da li je uopšte moguće da organizatori protesta protiv nasilja ne mogu da se pojave u Skupštini da bi obezbedili kvorum da se o tome razgovara, onako kao što se to desilo juče ujutru u 10 časova, pa ponovo u 11 časova, pa danas u 10 časova? To pokazuje vaše nepoštovanje prema tim ljudima, na prvom mestu, koji svaki dan šetaju i protestuju.

To što vi ne možete da se udostojite da dođete u Skupštinu da razgovarate o ovome, to što ne samo da su poslanici većine glasali za dnevni red da bi se o ovome razgovaralo u Skupštini, zato što vi niste, nego i zato što su morali da dođu u najvećem broju, nije bilo ni dovoljno ni 30, ni 35, pa nije dovoljno ni 40 bilo poslanika većine da daju kvorum, zato što vi niste došli.

Ali, hajde što nisu došli neki od, rekla bih…

(Aleksandar Jovanović: Jel moguće?)

PREDSEDNIK: Drugo upozorenje za Ćutu Jovanovića.

Prekinite da dobacujete.

ANA BRNABIĆ: … onih poslanika koji su manje poznati, manje viđeni, već nisu se udostojili da dođu oni koji su organizatori protesta. Nebojša Zelenović nije bio ni u 10 časova juče, ni u 11 uveče, ali zato je došao u 12 časova na konferenciju za medije.

U 10 časova ujutru i 11 časova ujutru, izvinite molim vas.

Kada smo kod lapsusa, možda me vi najbolje razumete.

Ali, bez problema se pojavio da se slika. Ni sada ga nema, ali je spreman da blokira Gazelu i da pozove ljude da se ne pomeraju sa Gazele. Da zabrani kretanje, slobodno kretanje svim ostalim građanima, ali ne može da se udostoji da dođe na svoje radno mesto da priča o onim zahtevima koji su zahtevi sa tih protesta. To je odnos i prema institucijama i prema svim građanima Republike Srbije.

Nije jedini. Tu je bio, odnosno tu nije bio i gospodin Miketić, nije bio ni Stefan Jovanović…

(Aleksandar Jovanović: Čime se bavite.)

PREDSEDNIK: Prva opomena za Aleksandra Jovanovića Ćutu.

ANA BRNABIĆ: … ni Radomir Lazović, ni Siniša Kovačević.

PREDSEDNIK: U tišini slušajte.

ANA BRNABIĆ: Jutros…

PREDSEDNIK: Hoćete opet?

Hoćete opet?

(Aleksandar Jovanović: Kako odlučiš.)

Upristojite se, čoveče, u tišini slušajte.

(Aleksandar Jovanović: Čime si vi bavite, ko je bio, ko nije.)

Druga opomena za Aleksandra Jovanovića Ćutu.

ANA BRNABIĆ: … jutros ni mnogi drugi.

Dakle, poštovani građani Srbije, uredu je da kako kažu radikalizuju i zaoštravaju proteste protiv nasilja, što je nasilje samo po sebi, ali istovremeno ne mogu da se udostoje da se pojave na svom radnom mestu za koje ih plaćaju svi građani Republike Srbije, da razgovaraju u ovoj instituciji o zahtevima koji su zahtevi protesta protiv nasilja.

Dakle, možete da zabranjujete drugim ljudima da se kreću, ali ne možete da dođete u Narodnu skupštinu da razgovarate o zahtevima i da suočimo naše mišljenje i da svi građani Republike Srbije čuju tu diskusiju. Toliko o njihovoj ozbiljnosti, toliko o njihovom demokratskom potencijalu, toliko i o shvatanju demokratije. Toliko i do toga kako im je stalo da razgovaramo o tim i zahtevima i kako će se na kraju krajeva, hoće ili neće ti zahtevi ispuniti. Neće na ulici, ovde će, ako igde, ovde u Narodnoj skupštini. Tako da dođite na svoj posao.

Ja sam bila tu, vratila sam se iz Londona, nakon čitavog dana sastanaka u utorak kasno uveče …

(Radomir Lazović: Stvarno.)

(Predsednik: Radomir Lazović da ne dobacuje.)

…u sredu ujutru sam bila tu i sedeću ovde kao što sam sedela tih pet dana i koliko god bude trebalo da razgovaramo o tim stvarima, zato što ja poštujem građane Republike Srbije, poštujem ovu institucija koja je u svakom smislu iznad mene kao predstavnika izvršne vlasti, ali nedostatak kvoruma, da kažem još neke stvari koje ste juče oko tog kvoruma i koliko vam je stalo do zahteva, govorili. Juče ste rekli, odnosno jutros – ako i danas ne bude kvoruma, imaćemo odgovor na to bahaćenje. Ko se bahati? Nebojša Zelenović, pošto se nije pojavio ni juče u 10, ni juče u 11, ni danas u 10, a nije se boga pojavio ni do danas, evo 13.00 časova, ali je jedan od organizatora protesta protiv nasilja.

Nije se pojavio, poštovani građani Republike Srbije, nijedan jedini dan dok sam ja bila ovde kada smo raspravljali o izuzetno važnom Izveštaju o bezbednosnoj situaciji u Republici Srbiji nakon monstruoznih zločina, nijedan jedini dan, ali poziva na blokadu „Gazele“ i ostalih međunarodnih putnih pravaca. Dobro, jel se on bahati? Pošto se ovi ljudi ne bahate i mi se ne bahatimo, tu smo da damo legitimitet, da razgovaramo o ovome. Podsećam, da nismo, ne bi ni bilo ove sednice, pošto niko od vas nije glasao čak ni za dnevni red, a nakon toga se nije udostojio da dođe na svoje radno mesto da obezbedi kvorum, koji imate i bez nas, samo kada bi se svi pojavili.

Odlaganje sednice Skupštine Srbije, rekli ste danas, zbog nedostatka kvoruma govori da vlast beži od moralne, političke i institucionalne odgovornosti, ocenjuju predstavnici opozicije. Izvinite, ponovo da vas pitam, a zašto smo onda mi glasali za dnevni red, zašto smo onda mi omogućili ovu sednicu?

(Radomir Lazović: Koji vi?)

Mi ovde iz većine, mi kao tim, da, ovi ljudi su, još jednom kažem, u svemu iznad mene, oni su narodni poslanici, ja sam deo izvršne vlasti i odgovaram ovom domu, kako mi bežimo od moralne odgovornosti? Gde su danas ti što nas pozivaju na moralnu odgovornost, gde su? Zašto se nisu pojavili? Zašto danas nisu u sali? Zato što nije važna. Zato što danas nije važno da pričamo o ovome pred svim građanima Republike Srbije. Neki od vas, neki su se udostojili da se pojave, hvala vam na tome…

(Predsednik: Kakav problem imate vas četvoro, što vičete sve vreme?)

Možemo da razgovaramo otvoreno o zahtevima protesta koji organizujete, u Skupštini Republike Srbije. Neki su se pojavili danas, nisu bili juče, neki se ni danas nisu pojavili.

Ponovo, moralni sunovrat potpredsednika Narodne stranke gospodina Aleksića, koji je nakon toga što nam je na početku ove sednice, sredinom maja, rekao da nas baš briga za ubijenu decu, sada otišao toliko daleko da kaže da se vlast, poput dece koja su ubijena i koja se nikada neće probuditi, nije probudila ni posle 40 dana od strašnog masakra u Osnovnoj školi „Vladislav Ribnikar“ i u Mladenovcu, i to danas ovde pred svim građanima Republike Srbije i ponovio. Zamislite kakva zloupotreba tragedije mrtve dece. Neshvatljivo. Mislim, nikada viđeno u političkom životu Republike Srbije. Pozivate se na mrtvu decu i poredite vlast sa tim. Vama na čast, a o vašoj časti sam vam rekla pre nekoliko nedelja šta mislim.

Dobro. Čuli smo takođe i da se propagira mržnja i nasilje, targetiraju se ljudi i preti im se. Želim kao predsednica Vlade Republike Srbije da kažem da osuđujem svaku pretnju, svaki poziv na nasilje i u tome za mene i za nas ne postoji jedna i druga strana. Oni ljudi kojima je blagorodno pretiti i zaslužili su nasilje i zaslužili su valjda da ih trpate u logore i oni kojima nikako ne sme da se preti. Ne, nikome ne sme da se preti. Ali je kao rezultat te atmosfere, samo da vidite kakva je atmosfera koja je stvorena, kao rezultat te atmosfere nekako ispade da su fizički napadnuti samo naši poslanici ili ljudi koji su dovoljno hrabri da kažu svoje mišljenje, a koje je različito od vašeg mišljenja. Fizički je napadnut Dejan Vuk Stanković, fizički je napadnut Lav Pajkić, fizički je napadnut poslanik Sveta Vujačić, poslanik Bakarec. Oni su fizički napadnuti. Pretilo se i meni, i ne samo na društvenim mrežama, to je nekako postalo zaista kao dobar dan, na to više i ne reagujem, to više niko i ne prijavljuje, toga je toliko i toliko je brutalno da ne možete protiv toga ni da se borite.

Pre neko veče su došli ljudi ispred rezidencije u kojoj živim dok sam predsednica Vlade, pa ću izaći iz nje čim ne budem predsednica Vlade, i pretili, vikali iz auta u pokretu, stali, dobacili najstrašnije uvrede. To se nekoliko dana pre toga desilo ispred oficijelne rezidencije koju koristi predsednik Aleksandar Vučić, ne živi u njoj, ali ima tamo sastanke. Isto to, ispred te kuće, došli su ljudi, izvikivali najstrašnije uvrede, pretili, ali niste mnogo o tome čuli u medijima, zato što je i to nekako potpuno postalo prirodno i mi smo valjda ljudi koji su valjda zaslužili da nas biju po ulicama, kao što je rekao jedan ugledni profesor, da nas jure, da nas udaraju, vređaju, prete i nekako u toj atmosferi nasilja ispada da ti koji se bore protiv nasilja, da je njima dozvoljeno valjda da nas biju.

Onda imate i čitav medijski spektar koji kaže – ma to se nikada nije ni desilo. Iako je čovek priveden, ovaj čovek koji je nosio lutku obešenog Aleksandra Vučića, prvo ste rekli – nije se desilo, premijerka laže, ta lutka nije ni postojala na protestu, to je opet fotomontaža. Onda su neki fer ljudi koji su učestvovali na tim protestima sami rekli – ne, desilo se, i nije lepo, i nije u redu, mi smo videli, takve stvari ne smeju da se dešavaju. Onda kada su to rekli i da kada se prijavilo sve više ljudi koji su rekli – da, video sam i ja, videla sam i ja tu lutku, e, pa to je ubačeni element. Upravo narodni poslanik koji je sada pričao 38 minuta o jednoj dobroj, pristojnoj, tolerantnoj, divnoj Srbiji je odmah izašao i rekao – to je ubačeni element, to ste vi uradili, to je Udba uradila, državna bezbednost, to je SNS sam sebi uradio, uhapsite tog čoveka, zavapio je. Uhapsimo čoveka. Sutradan se organizuju protesti kako bi se taj čovek oslobodio. Čovek priznao da je nosio taj transparent i da je nosio tu lutku, i već sutradan kažu – ma dobro, nema veze. U stvari, nije, nego morao je da prizna. Dok su oči javnosti uprte u taj slučaj, on je kao priznao zato što se plaši, ali onda je izašao pa je rekao – lagao sam, zato što se valjda sad ne plaši, jel? I tako je sve.

A ko je stvorio takvu atmosferu? Ko je stvorio, da vas pitam, atmosferu gde usred Beograda neko preti i fizički se obračunava sa Dejanom Vukom Stankovićem? Ko?

Ko je stvorio atmosferu nasilja u kome Lav Pajkić se vraća kući sa svojom devojkom i neko sa leđa kukavički uzme da ga bije? Ko je stvorio tu atmosferu da neko ide ispred nečije kuće i preti i toj osobi i toj deci? A, da ne pričam o pretnjama Aleksandru Vučiću, da ne pričam o najbrutalnijim, najogavnijim pretnjama njegovoj deci, od najmlađeg Vukana do najstarijeg Danila. Tako da, nekako mi se čini da bi se složili u tome, propagira se ta mržnja i to nasilje, da targetiraju se ljudi, da preti im se.

Želim sve da pozovem da ne rade to, zato što to nama ne treba, ali takođe i vama da kažem da je smo mi toliko pretili i tako propagirali nasilje, da su nekako ovi koji vas podržavaju se odvažili ili kao što bi taj uvaženi ili manje uvaženi profesor rekao, nego nekako samo su krenuli sa nama fizički da se obračunavaju, samo su nekako krenuli nas da jure po ulicama, samo su nekako krenuli nama da prete otvoreno, ne uvijeno, ne u oblandama, najotvorenije nama i našoj deci i pripadnicima naših porodica.

Podigli ste tu transparent, opet smo videli performans kao što sam videla performans i poslednji put kada sam bila ovde, morali ste da smislite valjda još jedan performans zato što bi valjda sednica bila neuspešan, jer dijalog sam po sebi, rasprava, razgovor nije dovoljno važan, važan vam je performans. Toliko opet o demokratiji.

Jedan od transparenata koji sam videla je – Srbi sa Kosova i Metohije niste sami. To podižete vi koji ste, i da ne ulazim mnogo u prošlost, u redu, 2001. godine pustili 1900 albanskih terorista iz zatvora, većina njih tačno dve godine kasnije počinila pogrom, vi kažete Srbima – nisu sami. Godine 2004. pogrom zapaljeni, zauvek uništeni spomenici kulture, ali blago od neprocenjive kulturne, verske istorijske vrednosti za naš narod, ne samo na Kosovu i Metohiji nego za naš narod u celini, crkve, manastiri, proterano 4000 ljudi, ubijeno preko 30. Prstom mrdnuli niste, ali evo danas ste se setili da podignete A4 papir i da kažete Srbiji na Kosovu i Metohiji – niste sami.

Godine 2008. jednostrano proglašenje nezavisnosti, tadašnji predsednik pobegao iz zemlje, vi svi ostali, napisali i poslali jedno saopštenje za štampu i toliko o tome i danas im kažete – Srbi, niste sami. Godine 2010. upravo ovi što drže taj transparent – Srbi nisu sami, iz te stranke, tog čoveka postavili ono pitanje Međunarodnom sudu pravde, dali alibi Prištini i svima onima koji su nakon toga priznali jednostrano proglašenu nezavisnost tzv. Republike Kosovo, zašto su zaslužili ili on, čitam naslovnu stranu – Hvala, Vuče, oni drže transparent – Srbi niste sami. Ne, nego ste vi sa njima.

(Tatjana Manojlović: Naravno, da nisu sami.)

Pa, ti Srbi samo žele da vi nikada ne budete uz njih…

PREDSEDNIK: Bez dobacivanja, Manojlović.

ANA BRNABIĆ: A nakon toga pomislili bi, hvala vam što držite taj A4 ili A3 papir, toliko ste se potrudili. Hajde, ovaj put kao Zeleni niste pravili to na onom „glosi“ papiru, nego hajde možemo da recikliramo posle toga, pa hajde nešto nam možda i u pola u skladu sa tim što pričate građanima i propagirate, ali dobro nema veze.

(Narodni poslanik, Ivana Parlić, dobacuje iz poslaničke klupe.)

PREDSEDNIK: I, Parlić isto bez dobacivanja.

ANA BRNABIĆ: Dakle, tako da, biću tu da razgovaramo i o tome, nikakav problem. Ne bežim od razgovora, uvek sam tu za razgovore i hvala vam što ste mi se makar obratili pristojno. Hvala, ne, ali hvala vam zaista.

Onda pomislite to - Srbi niste sami, pomislite, nisu dobro postavili pitanje, a onda pročitate u depešama Vikiliksa, da je u stvari Vuk Jeremić dobro postavio pitanje zato što je rekao da oni žele dekosovizaciju Srbije, da je to politika tadašnje Vlade Republike Srbije, da će to nama pomoći da rešimo taj problem. Onda u stvari shvatite, ne, dobro je postavljeno to pitanje, sa tom namerom koju su na kraju krajeva i ciljem, koji su na kraju krajeva i dobili.

Godine 2010. ti što drže transparent „Srbi niste sami“, prebace pregovor o Kosovu i Metohiji iz UN, gde imamo saveznike u EU, gde imamo mnogo manje saveznika i gde smo u mnogo lošijem položaju, što je bilo potpuno u skladu sa politikom dekosovizacije Vlade Republike Srbije koju su rekli da vode, ali nisu to rekli građanima Republike Srbije, nego su rekli američkoj ambasadi, a ne građanima Republike Srbije. Da su bili otvoreni prema građanima Republike Srbije, to bi bilo fer, svako ima pravo u demokratskom društvu na svoju politiku.

Izvinite što ću produžiti, ali pored smene Bratislava Gašića zahvaljujući vašem performansu otvorili ste i mnoge druge teme na koje treba da vam odgovorim. Pa, onda 2011. godine postavili granicu između Srba i Srba, Jarinje i Brnjak. Danas ti ljudi imaju obraza da Srbima na Kosovu i Metohiji, poruče Srbi na Kosovu i Metohiji – niste sami.

Takođe, danas pričaju i to ovaj narodni poslanik, izvinjavam se, vi znate već od prošlog puta, ja se uvek narodnim poslanicima obraćam, kakvi god bili, šta god meni govorili, sa poštovani narodni poslanik. Rekla sam da samo jednom narodnom poslaniku nikada više to neću reći zato što to poštovanje ne da nije zaslužio, nego daleko od toga da bilo ko treba da ima bilo kakvo poštovanje prema takvim ljudima, tako da samo zbog toga govorim stalno, narodni poslanik.

Kaže, teror Kurtija i mi puštamo teror Kurtija. E, da vas podsetim, pošto ste me inspirisali tim transparentom „Srbi niste sami“, šta je vaš šef, taj veliki poznavalac srpske i globalne politike pod znacima navoda poznavalac, govorio o tom Aljbinu Kurtiju od koga sada valjda brani te Srbe.

Deseti decembar 2019. godine, kaže Vuk Jeremić – ne može se osporiti to da je Aljbin Kurti jedan intelektualac, patriota, prilično stabilan čovek, sve suprotno od Aleksandra Vučića i stade na stranu Aljbina Kurtija, protiv legitimno izabranog predsednika svoje države. Aljbin Kurti je pametan, lep, divan, sve suprotno od predsednika Srbije, kaže Vuk Jeremić.

Aleksandru Vučiću neće biti lako u razgovorima sa Aljbinom Kurtijem, da preko puta Kurtija sedi mnogo obrazovaniji i kompetentniji čovek od Aleksandra Vučića, imao bi ozbiljan izazov. Pa, ovako majka Aljbina Kurtija ne priča o Aljbinu Krutiju kao što vi pričate o Aljbinu Kurtiju. Pa, gde ne stade ta ljubav prema Aljbinu Kurtiju, gde nestade to poverenje, poštovanje prema Aljbinu Kurtiju.

Dana 11. decembra 2020. godine, sada kad pogledate ni godinu dana tom vrsnom poznavaocu spoljne politike i globalnih kretanja nije bilo dovoljno da shvati kakav je Aljbin Kurti i u kakvoj su situaciji Srbi na KiM, godinu dana. Hajde što nije shvatio te 2019. godine, nego nakon godinu dana nastavlja Vuk Jeremić da hvali Aljbina Kurtija. Kaže: „Nova vlada Kosova“, pošto priznaje Kosovo, jel, u skladu sa onom dekosovizacijom Srbije koju ste vodili, i to kaže šef vaše stranke, nikada se od toga niste ogradili, „će verovatno biti predvođena Aljbinom Kurtijem“. A paradoksalno, „neke stvari mogu postati lakše, jer Kurti nije naročito zainteresovan za priznanje od strane Beograda“, kaže taj vedeta spoljne politike.

„Prema tome, možemo pokušati da tu priču o priznanju i o članstvu u UN sklonimo sa dnevnog reda, jer ne postoji ta vrsta prioriteta sa strane Prištine“. Da li vi razumete da taj čovek vodi jednu stranku danas? Takav čovek je vodio spoljnu politiku Republike Srbije u onako izazovnim vremenima.

Što kaže njegov zamenik ovde – e, dobro smo živi. Dobro smo živi kad su nas takvi ljudi vodili. A takvi ljudi danas kažu – Srbi sa Kosova i Metohije, niste sami. Ne, nego su sa Aljbinom Kurtijem, ovim vašim junakom, prepametnim, prelepim, preinteligentnim, mirotvorcem i pasifistom koga ste hvalili na sva usta i radovali se što je došao, kao što vi kažete, kao novi premijer vlade Kosova. Tako da toliko o tome Srbi sa Kosova i Metohije niste sami. Da, nisu sami, Aleksandar Vučić je uz njih, mi smo uz njih i borićemo se i daćemo sve od sebe da sačuvamo mir, ali nikada, nikada da ne damo na naš narod od strane tog Aljbina Kurtija koga toliko cenite, poštujete i volite.

Onda se takođe usuđuju da u međuvremenu u čitavoj ovoj raspravi nađu mesta, prostora i vremena da ponovo kriminalizuju predstavnike Srpske liste. Toliko o tome – Srbi sa Kosova i Metohije, niste sami. Toliko ste vi uz njih. Neka vam je na čast, ali Srbi sa KiM, verujem, razumeju sve i znaju sve mnogo bolje i od mene i od vas.

Dalje kažete – vi ste predstavnici tih ljudi koji su na ulici. Dobro, jasno. Poštovani građani Republike Srbije koji izlazite na proteste, evo ponovo da ste čuli narodnog poslanika, ovlašćenog predlagača, koji kaže – mi smo predstavnici tih građana. Kao što su pre nedelju dana priznali javno i konačno transparentno izašli i rekli – mi smo organizatori, mi organizujemo te proteste, nisu to građanski protesti, to su politički protesti, mi ih organizujemo. Danas smo čuli – mi smo predstavnici tih građana. U redu. Nego tako hrabri, zašto im se ne obratite? Što se ne obratite tim građanima? Pošto ste predstavnici tih ljudi, verujem da bi ti ljudi čiji ste predstavnici voleli da im se obratite.

Gospodin je pričao 38 minuta. Ja mogu da pričam…

(Radomir Lazović: Još minut i po.)

PREDSEDNIK: Bez dobacivanja, za sve važi.

ANA BRNABIĆ: Evo, ako mogu da vam objasnim.

Kao odgovoran predstavnik izvršne vlasti, ja moram da odgovorim na sve ono što je pomenuo. Znači, samim tim, pošto on kad postavi jedno pitanje ili kaže deset reči, meni treba više reči valjda da odgovorim na to jedno pitanje. Ja ne mogu samo ovde da postavljam pitanja. Pri tom, nije pričao samo o temi, govorila sam i o performansu koji ste imali i teme koje ste pokrenuli vašim performansom.

Nisam mislila da pričam danas o Kosovu i Metohiji, vi ste pokrenuli tu temu, bilo bi neodgovorno od mene da ne odgovorim.

(Narodni poslanik Radomir Lazović dobacuje iz klupe.)

PREDSEDNIK: Lazoviću, treći put.

ANA BRNABIĆ: Jednostavno, ne bi bilo u redu prema građanima Republike Srbije, a posebno ne bi bilo u redu i bilo bi vrhunac nepoštovanja prema našem narodu na Kosovu i Metohiji, tako da sve što ste pokrenuli, na sve ću odgovoriti. Ako niste srećni, nemojte da pokrećete. I sve je u redu, tu sam, koliko god dana da treba.

Vi kažete ponovo i evo kakvo je to izvrtanje istine, poštovani građani Republike Srbije, kaže narodni poslanik – ja sam fotošopirala fotografiju da bih ponižavala i omalovažavala građane na ulici. Ne. Ja sam fotošopirala fotografiju da bih pokazala banalno šta ste vi uradili. Taj fotošop i ta fotografija koju sam ja fotošopirala će vama zaista uvek biti podsetnik toga šta ste uradili.

Vi niste bili zadovoljni brojem ljudi koji su izašli, iako je bio impozantan. Vi ste uzeli i fotošopirali fotografiju tako da pokažete veći broj ljudi na ulicama. I onda vi niste omalovažavali i ponižavali te građane koje ste fotošopirali nego ja, koja sam pokazala šta ste uradili, ja sam omalovažavala i ponižavala. Pa, to može samo u vašem svetu i u vašoj logici. U mom svetu, ako ste me već pitali, to što ste vi uradili, fotošopirajući građane, pokazali da ih je bilo više nego što ih je bilo, je omalovažavanje i ponižavanje tih građana. A ja sam pokazala šta ste uradili i zato vas to toliko boli. Ja sam samo pokazala vaš lik u ogledalu, banalno, šta ste uradili. To što ste vi uradili je ponižavanje tih građana, jer vi niste bili zadovoljni time koliko ih je došlo. Toliko o fotošopu.

Dakle, onda ste dalje rekli - posle tragedije sazvali smo konferenciju za medije i predložili mere.

(Dragana Rakić: Četrdeset minuta pričate gluposti.)

PREDSEDNIK: Rakić da ne dobacuje.

ANA BRNABIĆ: Ovo je izuzetno važno i jako bitno. Mi smo, kao što je narodni poslanik rekao, sazvali pres konferenciju i predložili mere. Da, mi smo predložili mere, konkretne mere – razoružavanje Srbije, zapošljavanje još dodatnih 1.200 policajaca da dodatno obezbeđuju škole, izmene Krivičnog zakona, izmene Zakona o oružju i municiji, Radna grupa za mentalno zdravlje, pre svega, mladih ljudi i podršku mentalnom zdravlju, Savet za borbu protiv vršnjačkog nasilja u najkraćem. Šta ste vi predložili? Koje mere ste vi predložili? Nijednu meru i to je, u stvari, problem politike u Srbiji. To je problem sa kojim se suočavamo mi, poštovani građani Republike Srbije, ne samo mi u izvršnoj vlasti, ne u parlamentu, to je problem sa kojim se suočava čitavo naše društvo, problem zbog koga smo negde i došli u situaciji u koju smo došli.

Ja sam se, kao što sam rekla i kao znate, upravo vratila u utorak uveče iz Londona i tamo sam videla jednu zanimljivu stvar koju mogu da podvučem kao paralelu sa političkom scenom u Republici Srbiji. Izašao je državni sekretar za energetiku, koji je po staležu iznad ministra za energetiku, Grant Šaps i predložio građanima Velike Britanije nov energetski plan za Veliku Britaniju.

Znate, šta je uradila opozicija u Velikoj Britaniji? Odmah nakon toga izašla sa svojim energetskim planom. Vlast je predložila plan, opozicija je građanima predložila plan i onda možete da debatujete oko suštinskih stvari, onda možete da vidite šta vlast nudi, a šta nudi opozicija. Mi nikada ovde ne dobijemo kontramere, mi nikada ne dobijemo plan šta vi predlažete, mi nikada ne dobijemo vaše predloge, ni na mere niste odgovorili merama. Pet dana sam bila ovde nijednu meru osim, slovom i brojem, troje poslanika koji su pričali o merama i nešto predložili. Gde je bila ta opozicija, ta ozbiljna opozicija, ta koja traži normalnu, pristojnu, demokratsku Srbiju, da kaže – izvolite, ljudi, ovo je naš plan mera, ovo mi predlažemo, pa da raspravljamo o merama? Ne, naša opozicija toliko ima ideja da uvek kaže – to ne valja, vi ste krivi, vi ste krivi za ubistvo dece i ta mera razoružavanja Srbije i to vam je neka mera, to zapošljavanje još 1.200 policajaca, jedni kažu – da treba, drugi kažu u opoziciji – ne, ne treba. U okviru samih poslaničkih grupa jedni kažu – nema dovoljno policajaca, drugi kažu – ima previše policajaca. Gde su vaše mere? Gde je vaša odgovornost prema građanima?

(Ivana Parlić: Ukinite „Pink“.)

PREDSEDNIK: Parlić, poslednje upozorenje.

ANA BRNABIĆ: Gde je vaša odgovornost prema tim ljudima koji protestuju da date predlog šta treba uraditi u Srbiji? Nema ga. Nema ga, nema nijedne mere, ni danas nema mere, ni 18. maja kada je počeo ovaj saziv nije bilo mera. Da, mi smo mere predložili. Gde je bila vaša mera?

(Narodni poslanik Tatjana Manojlović dobacuje iz klupe.)

PREDSEDNIK: Manojlović, isto, poslednji put.

ANA BRNABIĆ: Kako mi da razgovaramo ovde supstancijalno o stvarima na način kako su naši građani zaslužili i kako zaslužuju, ako vi ne date nijedan predlog, nego samo pričate – vi ste krivi, vaša je krivica, a gde su vaše mere? Nijedna mera, dobro.

Opet smo sada čuli – razoružavanje Srbije neće promeniti ništa. Dobro. Čuli smo, dakle, da ni ta mera, je li, nije dobra i da ništa neće promeniti. Ja se ne slažem i verujem da se većina građana Republike Srbije, uključujući i one koji protestuju svake nedelje protiv nasilja i veliki broj njih sa tim ne slaže.

Razoružavanje Srbije, kao meru, su predložili, dakle, pozdravili svi, uglavnom, i da kažem, poštovani građani, do 19.00 časova, juče, 14. juna, ukupno smo prikupili 70.130 komada oružja, 3.176.206 komada municije, 24.498 komada minsko-eksplozivnih sredstava, tako da je ta mera jedna od najboljih mera koje smo do danas imali, ali da ne pričam ponovo. Pričala sam i biće vremena, nažalost, verovatno se ponavljamo, i tokom ove tačke dnevnog reda.

Znate, mi smo razoružavali i značajno se smanjio broj oružja u posedu građana Republike Srbije od te 2012, praktično 2013. godine kada se promenila vlast. Za razliku od vas koji danas nama nešto spočitavate, a koji nikako niste reagovali na slične tragedije u prošlosti, od tragedije užasnog zločina 2002. godine u Leskovcu, a kada je ubijeno sedmoro ljudi, do masovnog zločina 2007. u Jabukovcu kada je ubijeno devetoro ljudi, broj oružja u posedu građana Republike Srbije se drastično povećao. Tako je to izgledalo dok ste vi bili na vlasti.

Tada opozicija nije bila takva da kaže – vi ste krivi. Ne, bila je takva da kaže – hajde da vidimo šta svi zajedno možemo da uradimo zato što je ovo problem našeg društva i mi smo prvo ljudi, a onda političari. Niste vi krivi. Niste krivi vi političari koji ste između 2002. i 2007. godine bili na vlasti zato što ništa niste uradili, zato što ste dodatno dopuštali da se građani Srbije naoružavaju.

Pretpostavljam zato što su mislili da su mnogo bezbedni i da je mnogo sigurna zemlja, pa su se dodatno naoružavali, a vi delili dozvole šakom i kapom. Ne, opozicija to tada nije koristila, kao što niko nikada nigde to nije iskoristio, nigde na svetu, nikada. Dobro.

Kažete – razoružavanje neće promeniti ništa, ali ne predlažete i dalje šta će promeniti, osim što kažete – smena Bratislava Gašića, ali sam čula jednu dobru stvar, u redu, kažete na kraju – i ostavka cele Vlade. Nikakav problem. Kao što sam i rekla, samo nakon toga idemo na izbore. Nema prelazne Vlade. Idemo na izbore. Kada smo rekli – idemo na izbore, onda su se neki od vas javili i rekli – ne izbore, sada pravimo pokret da bi se borili protiv izbora, nego tehnička Vlada, na vlast bez izbora. Ne. Možemo da idemo na izbore u svakom trenutku. Ako mislite da smo izgubili legitimitet, da građani misle da ne radimo dobro, većinska Srbija, u redu, u svakom trenutku, samo što mi se činilo da ste rekli – nikako u ovom trenutku izbori.

Vi kažete – mi ignorišemo građane Srbije koji šetaju, koji protestuju. Upravo suprotno. Institucionalno vi ignorišete te građane. Još jednom da vas podsetim, da nije bilo poslanika većine, ova sednica se ne bi desila, ne samo na ovu tačku dnevnog reda – smena Bratislava Gašića, nego čitava sednica i o REM-u i o bezbednosnoj situaciji i o svemu drugom se ne bi desila, jer vi niste glasali za dnevni red ove sednice. Institucionalno vi ignorišete te građane, ignorišete njihove zahteve i pokušavate da ih zloupotrebite za nasilnu smenu vlasti. Da ne želite nasilnu smenu vlasti, želeli biste izbore. Jedino što vi ne želite su izbori i zato niste ni tražili moju smenu, nego ste tražili smenu Bratislava Gašića, ne moju, da slučajno ne bi doveli do izbora.

(Radomir Lazović: Evo prilike da date ostavku.)

PREDSEDNIK: Lazoviću, i vama poslednji put.

ANA BRNABIĆ: Nikakav problem za moju ostavku.

Poštovani građani Republike Srbije, nekad odgovaram i to toliko i traje iz razloga što ne odgovaram samo narodnom poslaniku koji je izložio i otvorio ovu tačku dnevnog reda, već i onima koji mi dobacuju sve vreme. To je valjda demokratska rasprava. To je valjda kulturno ophođenje među pristojnim ljudima, to stalno dobacivanje, pa da vam kažem – dobačeno mi je - samo dajte ostavku. Nikakav problem, nego kada dam ostavku, nemojte da pravite onda proteste protiv izbora, kao što ste obećali. Da ne bude kao sa ovim što je držao lutku – e, uhapsite onoga što je držao lutku. Kada uhapsimo onog što je držao lutku, što ste uhapsili onog koji je držao lutku, nego hajmo na proteste protiv njega. Samo da se dogovaramo da danas kažete isto ono što ste govorili juče i sve će biti mnogo bolje.

Da vam kažem kakva je razlika između politike i atmosfere u Srbiji nekada i u Srbiji sada, pošto je pričao narodni poslanik i o tome kako je moguće da maloletnik ide u streljanu, da se kupuju sefovi, kako se drži oružje, zašto nema jače kontrole, čija je odgovornost itd, itd. Dakle, samo tri pokazatelja.

Broj teških ubistava u Republici Srbiji bio je najveći u periodu 2001. do 2012. godina, uključujući ubistvo predsednika Vlade Republike Srbije, i to u dvorištu Vlade Republike Srbije, gde bi valjda trebao da bude najbezbedniji kao predsednik Vlade Republike Srbije, pa onda možete da zamislite koliko su se tih godina građani Republike Srbije osećali bezbednosti, policijskih generala, masovnih ubistava i pucnjava. Broj teških ubistava je bio najveći u tom desetogodišnjem periodu dok ste upravo vi bili na vlasti, 2002. do 2012. godina.

Broj stradalih ljudi, po najviše, nažalost, žena u porodičnom nasilju najveće je bilo u desetogodišnjem periodu 2002. godine do 2012. godine i svaki pojedinačno te godine veći, nego prethodne dve godine pojedinačno, svaki.

Broj oružja po glavi stanovnika je bio najveći u periodu 2002. do 2012. godine. Maksimum dostigao 2008. godine nakon užasnih masovnih ubistava koja su se desila i 2002, a onda ponovo 2007. godine. Od tada kada se ponovila tragedija od 2002. godine, kada se ponovila 2007. godine, ne da niste razoružali Srbiju, nego ste nastavili da dajete dozvole za nošenje i držanje oružja građanima Republike Srbije, pa se onda desilo i ono masovno ubistvo 2013. godine.

Toliko o tome kako su se građani osećali nekada, a kako se osećaju danas. Toliko koliko je tada Srbija bila bezbedna država, a toliko i o vlasti i opoziciji. Nikada ni u jednom trenutku tada to nije bilo iskorišćeno za političku borbu i politički obračun zato što su to ljudske tragedije, zato što se to ne politizuje, zato što ne možete da gradite politiku na grobovima dece i odraslih. Zato što se to jednostavno u pristojnom svetu ne radi. Pristojni ljudi to ne rade. Nikada nisu ni u jednoj zemlji na svetu, ni u SAD, ni u Norveškoj, ni u Nemačkoj, ni u Belgiji, nikada nigde, samo ovde, samo u Srbiji, samo vi u istoriji svetske politike. Samo ovde, samo u Srbiji i samo vi i nastavljate.

Govorite o tome kako funkcionišu službe bezbednosti, time direktno potcenjujete i ponižavate pripadnike službi bezbednosti, a pre svega pripadnike MUP-a. Te pripadnike koji su uhapsili Belivuka, koji su uhapsili pripadnike organizovane kriminalne grupe Balkanski kartel, mnogih drugih organizovanih kriminalnih grupa, koji su upravo juče priveli trojicu pripadnika albanskih, odnosno prištinskih specijalnih ili kako god ih zovu, snaga na teritoriji centralne Srbije. Te ljude vi ponižavate, ne mene, ne ministra Gašića.

Ministar Gašić, iskreno da vam kažem, i na tome mu takođe svaka čast, postavio je sve najbolje ljude na rukovodeće pozicije MUP-a, ljude za ponos, te uniforme Republike Srbije i čitave te službe kao državne sekretare. Fenomenalne ljude. Ne verujete meni? Svakako ne morate, ja nisam objektivna. Evo, razgovarajte sa organizacijama civilnog društva koje su članovi Nacionalnog konventa po EU. Kako ti ljudi razgovaraju sa njima i koliko su transparenti kada se recimo govori o Zakonu o policiji? Pitajte njih kakvi su to ljudi i na koji način obavljaju svoj posao, problematiku MUP-a i kako komuniciraju i sa nevladinim organizacijama, sa civilnim sektorom i sa ljudima koji se ne slažu sa nama po mnogim stvarima po pitanju bezbednosti, da takav niko komunikacija i razgovora nikada u Republici Srbiji postojao takvi stručnjaci, takvi stručni ljudi, ljudi sa toliko poštovanja i prema ovoj zemlji i prema svim njeni građanima. Njih ponižavate, ne mene.

Kao što ste, kada sam bila ovde prošli put ponižavali i pokušavali da urušite profesionalni integritet jedne od naših najvećih stručnjakinja ili stručnjaka, ako govorimo o jeziku rodne ravnopravnosti, mentalnog zdravlja dece, zato što vam to nije važno. Zašto bi to vama bilo važno? Pa, jel vama stalo do mentalnog zdravlja dece? Ne, vama je stalo da pokupite neki političke poen na ovoj tragediji, pa onda hajde kolokvijalno, kako bi se reklo, da bacimo pod autobus i najveće stručnjake, one od čijeg profesionalnog integriteta nama danas zavisi mentalno zdravlje naše dece. Nema veze, danas je na dnevnom redu policija i pripadnici službi bezbednosti.

Urnisali smo policiju. Vi imate obraza to da kažete? Ja mora da nisam baš sasvim sama svoja ako vas četvrti put pitam da li imate obraza, pošto ga očigledno nemate, ali ja se i dalje čudim, pa očigledno vređam sebe…

(Borislav Novaković: Vređate poslanike.)

Vređam sebe, rekla sam da nisam sama svoja…

PREDSEDNIK: Da ne vičete iz klupe, Novakoviću.

ANA BRNABIĆ: Sebe vređam.

Urnisali smo policiju, kažu oni ljudi koji dok su bili na vlasti plata pripadnika MUP je bila čitavih 41.740 dinara. Vi ste mislili da oni toliko vrede? Vi ste mislili da oni toliko zaslužuju? I to je, samo da vam kažem, bila maksimalna plata u to vreme.

Uzela sam najveću platu u tih 10 godina dok su bili na vlasti, 41.740 dinara. Pitajte pripadnike policije da li su imali cipele, čizme, cokule? Da li su imali uniformu? Da li su imali kape i koliko uniformi su imali ? Da li su imali zimsku uniformu? Pitajte, molim vas kako je to bilo biti pripadnik policije dok ste vi bili na vlasti?

(Narodni poslanik Borislav Novaković dobacuje s mesta.)

PREDSEDNIK: Novakoviću, ponovo.

ANA BRNABIĆ: Danas pripadnici policije imaju platu od 82.014 dinara, što je za čitavih 96,5% više. Dakle, čitavih 100% više nego pre deset godina. Tako smo urnisali policiju.

Vi danas kada pogledate pripadnike našeg MUP-a, vi ste ponosni. Oni imaju nove, lepe uniforme, imaju po nekoliko komada. Juče kada su privodili ove albanske teroriste, kada pogledate kako su opremljeni, šta imaju, kakve su im sposobnosti, koliko su spremni, na ponos ovoj državi. E tako smo mi urnisali policiju, a tako su oni bili u dobroj situaciji dok ste vi bili na vlasti.

Evo, rekla sam vam prošli put da vam obećavam da neću da vas nazovem nikada više poštovani, a sada vam obećavam da nikada više vam neću postaviti pitanje – imate li obraza? Jasno mi je.

Jovanjica, ponovo čovek o Jovanjici, jedini političar koji je sudski dokazani lažov i upravo na temu Jovanjice, ponovo govori o Jovanjici, ali ovo nije samo nepoštovanje građana Republike Srbije, ovo je nepoštovanje sudstva, čitavog pravosuđa Republike Srbije, zato što kada vam sud kaže – ne govorite istinu, molim vas nemojte da nastavljate da govorite laži. On kaže – baš me briga šta je sud rekao, ja ću nastaviti da govorim neistinu. I nije samo sud, ako je vama sud „samo“, nego i novinarka Jelena Zorić. Ona je takođe rekla…

Samo da znate, poštovani građani Republike Srbije, narodni poslanik razgovara mobilnim telefonom, toliko mu je stalo do mojih odgovora na njegovo izlaganje. Toliko o poštovanju vas, poštovani građani Republike Srbije.

Dakle, da vam kažem što se tiče Jovanjice, Tužilaštvo je navelo da ne postoje osnovi i sumnje da su Aleksandar i Andrej Vučić izvršili bilo koje krivično delo za koje se gonjenje preduzima po službenoj dužnosti.

Iz izveštaja o prikupljanju podataka iz mobilnih telefona i sim kartica oduzetih od okrivljenog Koluvije, sačinjenog od Službe za specijalne istražne metode MUP Srbije, akvizicijom memorisanog sadržaja, kao i sadržaja svih instaliranih aplikacija za komunikaciju putem interneta, proizilazi da nije utvrđen ni jedan kontakt sa Aleksandrom Vučićem i Andrejom Vučićem.

Komunikacije koje su ostvarene 13. i 14. novembra 2019. godine, o kojima je govorio narodni poslanik u medijima, ne mogu se na bilo koji način dokazano dovesti u vezu sa Aleksandrom i Andrejem Vučićem. Da smo čuli – izvinite, lagao sam, neću nikada više - nismo.

Da li je gospodin Aleksić prestao da širi neistine po istom principu? Jeste. Da li je njegove neistine opovrgla i novinarka Jelena Zorić? Jeste. Ali, znate kako Tijanić je jednom rekao, a to je sve više prisutno na političkoj sceni Srbije, zahvaljujući tome kakva nam je opozicija, a i kakvi su im mediji koji ih podržavaju, rekao je – ako ti je istina ostala jedini argument, e onda si nadrljao. E, tako i u politici Srbije. Ako je nama istina, a jeste, argument, onda ćete bez obzira na taj argument svaki dan morati da odgovarate na laži koje ponavljaju.

Kaže – mi branimo Koluviju. Poštovani građani Srbije, koliko puta ste čuli da mi branimo Koluviju? Aleksandar Vučić, vlast, Bratislav Gašić, Zagorka Dolovac, ne znam ni ja više ko. Koliko puta? Preko 1.000 puta ste čuli tezu da mi branimo Koluviju.

Tog Koluviju koga toliko branimo, taj Koluvija je od novembra 2019. godine do septembra 2021. godine proveo zatvoren u pritvoru. Eto toliko ga branimo. Dve godine je bio zatvoren u pritvoru. Mogao je da se brani sa slobode, kao što se toliki brane sa slobode. Ne, taj čovek je bio zatvoren u pritvoru, dve godine pošto je naš čovek i mi ga branimo, valjda mi tako, jel te, koje branimo prvo ih zatvorimo, onda da ne vide svetlo dana dve godine i to ne zato što je neko rekao da su krivi, nego dok traje suđenje, dok traje postupak, on je u pritvoru. Pa, ako je kriv onda se vraća u zatvor. I sada je izašao sa nanogicom. E, tako mi branimo tog Kuluviju.

Ali, to vi poštovani građani Republike Srbije, nikada nećete čuti od ovog narodnog poslanika, pripadnika njegove stranke i ostalih iz opozicije koji i dalje pričaju o toj Jovanjici. Nikada. Zato što nije važna istina, nego je važna laž. Važno je da lažima dođete do percepcije da mi nekoga branimo. Dosta su uspešni u tome. Pa zahvaljujući i ogromnoj medijskoj mašineriji koju imamo ti ljudi tako svaki dan plasiraju laži, a odgovoriću danas tokom dana i verujem i ovih narednih dana i na ostale očigledne laži da danas kada pitate ljude – jel vlast brani Predraga Kuluviju, verovatno će vam reći – da brani ga. Da li je Predrag Kuluvija bio dve godine u zatvoru? Reći će vam – nije. A, istina je potpuno suprotna tome. Toliko o tome koliko danas vredi istina, a koliko vrede, stalno ponavljanje, ponovljene laži opozicije i medija koji ih podržavaju.

Belivuk, šta da vam kažem o Belivuku osim da je u zatvoru, i on i čitava njegova kriminalna grupa i da su prikupljeni takvi dokazi i da je to takav slučaj da ne prejudiciram presudu i da se ne mešam u pravosuđe, u sudstvo, deluje kao da je sve jasno i da belog dana neće videti. E, tako je Belivuk naš.

Ali, tu dolazite opet do jedne nelogičnosti koja je toliko prisutna nažalost u velikom delu naše opozicije, a posebno kod narodnog poslanika koji je obrazlagao sve ostalo osim za šta je odgovoran Bratislav Gašić.

Tom Belivuku veruju sve. Na njega se pozivaju u Skupštini. Njega citiraju. Veruju mu sve. Znate šta jedino ne veruju? Da je pripremano ubistvo Aleksandra Vučića od strane klana Veljka Belivuka. Samo to ne veruju. Sve ostalo veruju, a pripremano je. Toliko je Belivuk naš. Tako što on sa svojim šefovima pripremao ubistvo Aleksandra Vučića i to potvrđeno i od strane nekih evropskih bezbednosnih službi. A vi nemate obraza čak ni toliko da u tom smislu kažete – da, ajde da ispoštujemo institucije ove države kakva je institucija predsednika Republike da se sa tim stvarima makar ne igramo. Nego nema veze. Nema veze. Da ne kažem nešto više i gore od toga, jer niste malo puta vaši podržavaoci pozivali pa upravo na to isto takvo ubistvo predsednika Aleksandra Vučića, vaši kolege poslanici organizatori protesta Srbija protiv nasilja na ubistvo i njegovog starijeg sina i njegovog brata, pa onda valjda zato…

(Narodni poslanici dobacuju.)

… nemojte da mi dobacujete. Čovek je napismeno to uradio. U svakom trenutku mogu da vam pokažem to nažalost. I meni je žao. Mogli biste da ogradite od toga umesto što mi dobacujete, ali nije ni važno.

Mogli bi eto toliko makar da poštujete instituciju predsednika Republike.

Konačno, kažete – mi ćutimo i razmišljamo kako da ostanemo na vlasti. Pod jedan, ne ćutimo. Kad god nas pozovete mi smo tu i kada predložite sednicu, a nećete da glasate za taj dnevni red da bi ispoštovali građane Republike Srbije, a i da ovaj poštovani parlament ne bi izrugivali pred građanima Republike Srbije i ne bi od ovoga pravili šaradu, onda mi glasamo za taj dnevni red koji ste vi predložili, a za koji nećete da glasate i tu smo, sedimo i razgovaramo, ne ćutimo. Bila sam ovde pet dana, i uprkos svim okolnostima vratila sam se i sedeću ovde koliko god i kad god je potrebno.

Razgovaramo. Ne želimo nasilje i mislimo da u normalnom demokratskom društvu bilo kakva kriza, bilo kakvi sukobi, bilo kakva nerazumevanja, neslaganja moraju da se reše na kraju krajeva razgovorom. Ničim drugim nego razgovorom, a da nasilje na ulicama ne može da nanese ništa dobro.

U Republici Srbiji svakako nasilje ne može da donese promenu politike i na vlast ne može da se dođe tako što pravite nasilje na ulicama već samo i isključivo izborima. Od tih izbora, još jednom vam kažem, ne bežimo. Uvek smo spremni za njih. Računajte da imate moju ostavku. Slobodno, samo se dogovorite, ako želite, da idemo odmah na izbore možemo. Ja bih svakako volela to zato što mislim da je važno da se legitimitet potvrdi ili opovrgne pa da onda vi valjda ponovo dođete na vlast, pošto ste vi kao što kažete predstavnici tih nezadovoljnih ljudi na ulicama, pa će onda vas da biraju da bi plata policajca u Republici Srbiji ponovo bila svedena na 41 hiljadu dinara, a plata medicinske sestre na 37 hiljada dinara. Verujem da je to Srbija koju će većinska Srbija želeti ili možda ipak nije pa zbog toga ne želite izbore.

Konačno, dve reči da zaključim. Mislim, a pričaćemo o tome, i ostavila sam najmanje vremena za to zato što vi o tome niste pričali, a biće vremena, da Bratislav Gašić radi ozbiljno, odgovorno i posvećeno svoj posao ministra unutrašnjih poslova.

Mislim da je to dokazao u prethodnih nekoliko meseci od kada je formirana ova Vlada, to je kraj oktobra prošle godine. Mislim da nema nikakvu ličnu odgovornost za tragedije koje su se desile. Mislim da je policija postupala maksimalno efikasno i brzo nakon tragedije i monstruoznih zločina. Ne vidim kako smo mogli da sprečimo, najmanje vidim kako smo mogli da sprečimo ovu užasnu tragediju u Osnovnoj školi „Vladislav Ribnikar“

Nisam za smenu Bratislava Gašića, upravo zato što mislim da treba da čuvamo ljude koji odgovorno rade svoj posao i ne samo u bezbednosnom smislu i u smislu svog resora, već koji su po prvi put, i opet ću vam reći, pitajte, to je organizacija civilnog društva, sa kojima evo već treći mesec traje dijalog oko Nacrta zakona o policiji, ne znam da je postojao ministar unutrašnjih poslova sa svojim timom koji je toliko bio otvoren i za razgovor i saradnju sa organizacijama civilnog društva. Ni u jedno vreme u Republici Srbiji. Ja sam mu zahvala na tome, zato što mislim da je taj dijalog važan i da je možda posebno važan u sektoru bezbednosti.

Nisam za smenu Bratislava Gašića. Možete da dobijete i više od toga, umesto što tražite smenu Bratislava Gašića, možete da dobijete ostavku čitave Vlade, ukoliko to budete želeli. Nakon toga idu izbori. Vlast u Srbiji će se menjati samo i isključivo demokratskim putem na izborima. Ako to želite, dobrodošli ste, ali nisam spremna kao predsednica Vlade i šef tog tima da mi bilo ko drugi kadrira u timu i da mi se kadrira na ulici. Mislim da je važno i za bezbednost i stabilnost i demokratske vrednosti u Republici Srbiji i poštovanje procesa i demokratskih procesa i institucija da mi to radimo na demokratski način.

Tako da, apsolutno ne. Neću predložiti smenu Bratislava Gašića sa mesta unutrašnjih poslova. Hvala vam.

PREDSEDNIK: Hvala vam.

Povreda Poslovnika.

DRAGAN D. MARKOVIĆ: Poštovane dame i gospodo, poštovani ministre, gospodine Orliću, trebali ste da reagujete i da više kazni izreknete kada je govorila predsednika Vlade o Kosovu, veliki broj njih rekao je to nije tema. Umesto da čestitamo policiji, Bratislavu Gašiću jer su trojica terorista sa dugim cevima, naša policija, odnosno trojicu terorista pronašla prema Raškoj i uhapsila ih. To nisu obični teroristi, to su kamikaze.

Nasilje je na Kosovu i Metohiji, a ne u Srbiji. Možda je Bratislav Gašić kriv što nije reagovao kada je blokiran autoput i naravno ne treba da reagujemo na obične ljude koji su zavedeni sa nekim programom koji nismo mogli da vidimo šta želi određena grupacija koja izvode ljude na ulice.

Ko je kriv za smrt đaka i za smrt i odraslih i maloletnih lica u Mladenovcu? Pa roditelji tog dečaka i roditelji tog bitange koji je ubio skoro osam, devet ljudi. Kažu, Bratislav Gašić kriv što nije ulazio u kuće i da vidi da li ima sef za lovačku pušku svako ko ima oružje. A, kada bi ušla policija u kuću, onda bi rekli – vidite mi nismo slobodna država.

Da li može negde u Francuskoj, u Nemačkoj, u Italiji da se radi ono što se radi u Srbiji, a da ne reaguje policija? Ne može. Ja mislim da Bratislav Gašić i ceo njegov tim treba da nastavi u tom smeru da radi. Molim opoziciju, mi nemamo preču temu ljudi, šta je za nas sveto u životu. Problem na KiM nije problem samo teritorijalni, problem je i u Beogradu, i Novom Sadu, i u Jagodini i u svim ostalim gradovima. Hajmo da se ujedinimo oko tog pitanja i da kažemo – nama je cilj Aleksandar Vučić, a ne Bratislav Gašić, a Vučić ima dela i ne mogu mu ništa i zato ga mi podržavamo iz SPS i JS.

PREDSEDNIK: Hvala.

Pošto nije ukazano na konkretnu odredbu Poslovnika, nema potrebe ni da pitam za glasanje, jel tako?

(Dragan D. Marković: Član 105.)

Dobro, svakako primenjujemo član 103. tako je na celoj sednici bez ikakvih izuzetaka svaki put i nastavićemo to da radimo.

Sada određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima narodni poslanik Janko Veselinović.

JANKO VESELINOVIĆ: Poštovani predsedavajući, reklamiram član 89. Poslovnika, da se ne osvrćem na to što ste malopre dali gospodinu Markoviću Palmi da priča tri minuta, bez toga da se pozvao na Poslovnik.

Zaista ukazujem na član 89. Poslovnika Narodne skupštine, gde kaže da u radu sednice Narodne skupštine mogu učestvovati članovi Vlade, predsednik i članovi Vlade. Pitam vas, gospodine predsedavajući – u kom je svojstvu gospođa Ana Brnabić ovde danas? Naime, premijerka Ana Brnabić je 7. juna izjavila da je njena ostavka na stolu, pa pitam – da li je njena ostavka na vašem stolu, na stolu kod predsednika Republike, negde na njenom kuhinjskom stolu? U svakom slučaju, u kojoj je poziciji – premijerka u ostavci ili premijerka? To je jako važno za status ove rasprave.

PREDSEDNIK: Dobro. Ovo je bilo toliko duhovito da mi ostaju još samo dve stvari. Prvo, da vas pitam jel hoćete izjašnjavanje po članu 89? Hoćete. Drugo, da vam kažem da smo primenili član 103.

Slušam dalje.

(Janko Veselinović: Jel znate u kom je statusu ona? Jel znate?)

I da ne vičete, sad slušam dalje.

Reč ima Tatjana Manojlović.

TATJANA MANOJLOVIĆ: Pozivam se na član 27. i pitam predsednika Skupštine, koji se tako ne ponaša – zašto dozvoljava premijerki da vređa poslanike?

Da je Srbija pravna država, pregovori o najvažnijem političkom pitanju, predsednica Vlade bi vodila pregovore o najvažnijem pitanju, a ne bi to radio Aleksandar Vučić. Ovako, ona samo sedi kraj njega na konferencijama za novinare i izigrava njegovog malog od palube i zove ga šefom.

PREDSEDNIK: O kakvim pitanjima vi pričate sada?

TATJANA MANOJLOVIĆ: Ne razumem šta vam nije jasno.

Nije vam jasno da je pominjala slučajeve nasilja, a nije se setila da kaže da je napadnut i poslanik i potpredsednik DS Miodrag Gavrilović.

PREDSEDNIK: Vi ste sad nešto pričali o nekim držanim pitanjima.

TATJANA MANOJLOVIĆ: To nijednog momenta kao predsednici Vlade nije zasmetalo. To joj je normalno.

PREDSEDNIK: Samo trenutak.

Poslanik Gavrilović je gde sada? Gde je sada poslanik Gavrilović?

TATJANA MANOJLOVIĆ: Niste reagovali kada predsednica Vlade proziva ovde narodne poslanike i prebrojava gde je ko i šta ko radi. Nije to posao predsednika Vlade, naročito ne u ovom domu.

PREDSEDNIK: Pitam sad šta ste rekli. Jel sad nešto nije u redu sa poslanikom Gavrilovićem?

TATJANA MANOJLOVIĆ: Kažem, rekla sam, ponavljam – da je Srbija pravna država, pregovore o najvažnijem političkom pitanju vodila bi Vlada Republike Srbije, a ne bi predsednica Vlade sedela pored Aleksandra Vučića i nazivala ga šefom i izigravala njegovog malog od palube.

PREDSEDNIK: Pregovore? Kakve sad pregovore? Dobro.

Pošto je prošlo dva minuta, a nikakvog smisla nema i ništa vas nije razumeo niko, samo ste tako nešto pričali, na koji ste član ukazali?

(Tatjana Manojlović: Na član 27.)

Jel treba da se glasa za član 27? Da.

Dobro. Glasamo za član 27. i primenjujemo član 103. ponovo.

(Tatjana Manojlović: Ne možete da primenite član 103.)

Šta je još, jel nešto još povreda Poslovnika?

Nije povreda Poslovnika.

Ne, nema osnova za replike.

Isto, nemojte da vičete iz klupe. Već sam vas nekoliko puta upozorio danas.

Inače, što se tiče toga ko je bio, ko nije bio, gospođo Manojlović, vi niste bili. Ako vas toliko zanima to pitanje, vi niste bili ni juče ujutru kada smo utvrđivali kvorum, ni danas kada smo utvrđivali kvorum, čak ni danas kad smo iz drugog pokušaja imali kvorum, zato što je došla većina da ga obezbedi, vi ponovo niste bili tu.

(Tatjana Manojlović: Kako to možete da kažete?)

Mogu to da kažem zato što imam listinge.

(Tatjana Manojlović: Kako možete da lažete?)

Onda kad smo mi utvrdili kvorum, i kad smo utvrdili kvorum i kad smo počeli raspravu, e, onda odjednom nemate nikakav problem da budete tu i da pričate.

(Tatjana Manojlović: Lažete, izmišljate.)

A to šta je tačno, a šta nije tačno, evo, daću vašoj poslaničkoj grupi primerke, pa čitajte sami, pa utvrdite sami šta je tačno, šta nije, ali da vi niste dolazili – niste. I šta sad? Bunite se nešto? To vaše ponašanje je vaša sramota. To vaše ponašanje je vaša sramota, samo toga budite svesni.

I da ne galamite, već ste došli do dve opomene, Jovanoviću. Hoćete na sledeću? Nećete? Odlično. Hajmo dalje.

Pošto više niko neće povredu Poslovnika, reč ima predstavnik predlagača.

MIROSLAV ALEKSIĆ: Dakle, sat i 15 minuta je predsednica Vlade odgovarala na moje izlaganje i to izlaganje zapravo najbolje govori o njenoj svesti, savesti, a i nepoznavanju toga šta treba da radi, čime treba da se bavi, niti funkcije koju obavlja danas u Srbiji.

Što se tiče toga kako se meni obraćate, to vama služi na čast. Možete da me zovete kako god hoćete, ne možete me uvrediti, jer posle one psovke koju ste izrekli tu, sedeći u ovom domu, kad ste me opsovali, što se vidi u medijima, ništa više od vas me ne može začuditi, tako da, govorite šta god hoćete, to je vaša slika, slika vaše stranke i to građani Srbije jako dobro vide.

Skoro polovinu vašeg obraćanja posvetili ste mojim kolegama iz opozicije, posvetili ste kvorumu koga juče nije bilo, potpuno svesni toga da mi iz opozicije ne možemo da damo kvorum jer nas ukupno ima 84, 85 poslanika. Pa i da svi budemo tu, svi do jednog, iako je jedna žena na porodiljskom, iako su neki ljudi bolesni i nisu tu, neki su možda i van zemlje, vi prozivate nas, a da nijednog momenta, gospođo premijerka, niste rekli zašto ste to uradili, zašto niste dali kvorum juče. Vi, iz vladajuće većine. Evo ga spisak. Na ovom spisku, pogledajte, nećete, boli istina, na ovom spisku se nalazi 118 narodnih poslanika upisanih da podignu putne troškove juče u 10.00 časova kada je krenula sednica. Ako je bilo nas iz opozicije 50, 60, 70, koliko god, šta je sa ovim ostalima što su se upisali, a nisu ušli u salu? Drugi put je bilo 130. Nije ni bitno, jer to nije tema. To nije tema i nemojte da skrećete sa teme. Tema je institucionalna odgovornost vas koji danas upravljate Srbijom.

Kažete, premijerka, da vi niste čuli nijednu jedinu meru koju je opozicija predložila posle ovih tragedija. Pa ja mislim da ste vi jedina osoba u zemlji koja to nije čula. Jeste li možda čuli, gospođo premijerka, za zahteve protesta „Srbija protiv nasilja“? Jeste li možda čuli šta se tu traži i šta ti zahtevi podrazumevaju? Jeste li čuli za smenu REM-a, kao predlog za normalizaciju stanja u društvu? Jeste li čuli za oduzimanje nacionalnih frekvencija „Pinku“ i „Hepiju“ kao meru zato što krše zakon? Jeste li čuli za smenu rukovodstva RTS-a?

Jeste li čuli za zabranu štampanja tabloida koji godinama unazad targetiraju ljude, šire mržnju, šire nasilje, promovišu blud? Jeste li čuli za zahtev za smenu ministra Gašića, sedi pored vas, i Aleksandra Vulina? Izgleda niste. Da vam pojasnim, to nema na „Pinku“, pa vas razumem da niste mogli da čujete, jer na „Pinku“ se to ne prenosi, ali, evo, da vam kažem ovde u plenumu Skupštine da znate, pošto kažete da nijedan jedini zahtev nismo predali, niti predložili bilo kakvu meru.

Kažete, takođe, da ne vidite nijedan jedini razlog za odgovornost Bratislava Gašića, ništa vam nije jasno, izgleda to jedino vi ne vidite isto kao i za ove zahteve. Ni na jedno pitanje niste odgovorili, ni na jedno. Samo ste pričali kako nema odgovornosti i kako sam ja nešto manipulisao, ni na jedno pitanje. Pa, vas molim da pročitate moja stenogram, možda tu ipak nađete nešto na šta bi trebalo da odgovorite, vezano za odgovornost Bratislava Gašića.

Ako ništa drugo, ako ne vidite odgovornost u ove dve tragedije, ima li odgovornosti ministar Gašić zato što sakriva mesecima dva minuta snimka sa naplatne rampe u Doljevcu, koji se sada nude porodici nastradale Stanike Gligorijević. Kako je moguće da ste pozvali sada sinove da to advokatima niste dali u postupku da vide dva minuta snimka, nego predsednik države kaže – strašan je snimak, strašan je snimak ne mogu to da vam pokažem. To je moguće u državi bez institucija.

Ili, recimo, da li ste čuli da se ubistva i tragedije nastavljaju i dalje? Sinoć je policajac ubio devetogodišnjeg dete, policajac na Čukarici. Znate li koliko ima samoubistava od strane pripadnika MUP?

Pitam vas ponovo, kad govorite o razoružavanju Srbije, da li ćete oduzeti oružje Zvonku Veselinoviću i Petru Paniću Pani, dozvole za nošenje oružja? Probajte da mi odgovorite na to pitanje. Ako su oni ugledni građani koji zadovoljavaju kriterijume da nose oružje za ličnu bezbednost, u redu, u redu, kažite to, i mnogi drugi, i navijači, i pripadnici kriminalnih klanova itd.

Kažete – sve super funkcioniše u policiji, samo mi odgovorite za direktora policije jel ga ima ili ga nema? Ako sve funkcioniše dobro, pa, valjda imamo direktora policije koji treba to da radi.

Govorite ovde kako su napadnuti poslanici vlasti, napadnut Lav Pajkić, Bakarec, napadnut ne znam, analitičar Dejan Vuk Stanković, jeste, napadnut je i kolega Miša Gavrilović, napadnuta je i koleginica Dragana Rakić, za čijeg ste muža rekli da je terorista, jeste „Informer“ vaš je pisao o tome da hoće da ubije predsednika u avionu. I? Jel treba neko time da se bavi? Za sve treba da se bavi i za vas i za nas i za svakog drugog. Institucije treba da rade svoj posao, bez obzira koje je političke opredeljenosti, veroispovesti, čime se bavi, svi moramo da budemo isti pred zakonom i država mora sve isto da štiti.

Niste mi odgovorili ni za teroristički akt, jel on u Mladenovcu bio ili nije bio? Rekli ste da je bio, ako ste promenili u međuvremenu odgovorite i kažite da to nije bila istina, da je to bio teroristički akt, kao što ste rekli.

Dalje, kažete ovde, kako brinete o građanima Kosova, kako sada štitite građane Kosova? Kako su sve neki drugi krivi za to što ste razvlastili u zadnjih 10 godina Srbiju na Kosovu da nemamo više ništa od institucija. Dok niste došli na vlast Srbija je na severu Kosova imala i svoje lokalne samouprave i svoje pravosuđe i svoju policiju, nije bilo kosovskog pozivnog broja, elektroenergetski sistem je bio u sklopu našeg. Sve smo imali. Sada ste na milost i nemilost, vašom politikom, Srbe ostavili na milost i nemilost Kurtiju i samo sa televizije im pričate ne brinite, mi smo tu, uz vas. Ma, jel te, molim vas, odakle ćete da ih branite iz Raške, ili iz Kuršumlije, ili iz Kruševca, jer samo dotle možete da odete. To je vaša politika.

U decembru mesecu Aleksandar Vučić je govorio na sastanku u Raški kada ih je sklanjao sa barikada, da neće dozvoliti da ih love kao zečeve, ako jedan bude ulovljen, ako bude bilo nasilje i pritisaka, da je to kraj, da će vukovi skočiti da brane, pa, ste krenuli u kampanju vukova, vuk će da brani Srbe. Gde je taj vuk sada? A gde je taj vuk sada kada hapse Srbe jednog po jednog, baš kao zečeve? Šta radite? Čime se bavite? Kažete im – izdržite. Evo, koju poruku šalje u ovom trenutku, kaže deca od 12 godina spremana da poginu zbog Kosova. U ovom momentu, u ovim tragedijama, u ovoj nestabilnosti, on ponovo govori o tome kako neka deca su spremna da poginu od 12 godina i da mu je teško. Imate li vi ljudi razum? Imate li vi svest šta radite? Imate li pojma o tome šta je vaša odgovornost, šta izgovarate, jeste li vi svesni toga?

Koga vi pominjete ovde, ko je šta radio pre 10, 12 godina. Vi vladate, probudite se, 11 godina vladate Srbijom, stanite ispred ogledala i kažite, mi vladamo 11 godina. Kakva vaša 2006, četvrta, treća, druga, prva, o čemu pričate? O čemu pričate? Bezbednost građana je ugrožena i u Srbiji i na Kosovu i u svakom delu Srbije. Država je razorena u param parče ste je pretvorili. Ništa ne funkcioniše.

Ovi pojedinci koji postoje u institucijama i koji su spremni da rade profesionalno svoj posao, proganjate ih, ne date im da rade ako nisu poslušni. Pogledajte šta ste napravili kad ste doveli ljude na miting sa Kosova ovde i potrpali ih u autobuse, to je bio dan kada je Kurti ušao i zaposeo naše opštine na severu Kosova. Ko je doveo te ljude ovde na miting. Zašto ste ih doveli? Gde su vam sada dole Srpska lista, Rakić, Simić, i ostali? Znate šta se skandira na Kosovu. Izdaja. Izdaja. Vučiću se skandira izdaja, njima se skandira izdaja. Ljudi su shvatili da ste ih prodali. Prodali ste ih Kurtiju, prodali ste ih svima, kao što prodajte celu Srbiju. Rasprodajete i prirodna bogatstva i teritoriju i vazduh i vodu i ljude i ništa vam nije sveto. O javnim preduzećima neću ni da razgovaram, šta radite sa javnim preduzećima i šta radite sa imovinom ovih građana Srbije. Imate li malo obzira, ili ćete da govorite kako smo mi iz opozicije toliko loši, strašni i neprijatelji Srbije, dok vi pomažete Srbiju.

Poštovana premijerko, nastavlja se izgleda ona stara teza da tamo gde god su radikali branili Srbe, Srba više nema. Sada nastavljate to. Nastavljate i vi ste sledbenici te politike.

Kažete, nema odgovornosti, sve funkcioniše super, bezbednosne službe odlično rade. Kažete, kako sam ja lagao nešto oko Jovanjice, to ne znate šta se desilo. Neka, neka, ja sam moju kaznu platio, a vi ćete tek da platite, vas tek čeka kazna. Znate, ako niste u toku gospođo premijerka, u toku je danas u Specijalnom sudu bilo saslušanje jednog od policajaca koji je hapsio Predraga Koluviju. Znate, taj policajac je ispričao detalje susreta sa Predragom Koluvijom. Znate koga je pominjao Predrag Koluvija i na koga se pozivao, pozivao se na tadašnjeg šefa BIA, Bratislava Gašića.

Inspektor kaže da je pokazivao prepisku Koluvija sa njim i rekao – pa, ja sam vaš, ja radim za državu, ovo je državni posao, pa je onda govorio o Mirku Škeru, tadašnjem šefu BIA-e, pa je govorio o Veselinu Miliću, pa je govorio o Aleksandru Tošiću, pripadniku BIA-e, koji je otišao na imanje. Kažu, čuo se sa Škerom ispred ljudi tamo i rekao da prenosi poruku ministra Gašića da ne izlazi u javnost slučajno.

Znate, kaže da to nije nikakva afera, već je fabrika za proizvodnju marihuane. To se događalo danas na suđenju. To se događalo danas i o tome je govorio policajac, ne govorim ja, tako da vi nemate sa mnom problem. Vi imate problem sa vama.

Znate, ovo je problem. Da li je to bilo ili nije, ovo govori, premijerka. Pogledajte ovo. Ovo je predsednik Odbora za pravosuđe Skupštine Republike Srbije. Čovek koji vodi emisiju sa tim Predragom Koluvijom, koga vi branite i kažete – au, odležao u pritvoru, stvarno? Kakva tragedija. Baš je to bilo teško da se bude u pritvoru kad proizvodite drogu.

Znate to je čovek koji je njegov advokat. Kažnjen je sa 300 hiljada dinara od Advokatske komore Beograda zbog ove emisije i to valjda nešto govori o tome šta ko radi.

Ovo govori o tim vezama oko „Jovanjice“. Pogledajte šemu, Predrag Koluvija svuda oko vas. Gde god mrdnete, gde god se okrenete, on oko vas, da li u prostorijama SNS, da li sa predsednikom države, da li sa gradskim funkcionerima, da li sa ministrima, svuda oko vas.

Evo ga ovde još 2015. godine na sajmu u Moskvi sa predsednikom Vučićem u privrednoj delegaciji Srbije, Predrag Koluvija i Aleksandar Vučić. Rekli ste mi, kaže, to ništa ne znači, budalaština.

Evo još jedne slike. Evo sada i Predraga Koluvije iza Aleksandra Vučića na istom tom privrednom samitu u Moskvi. Pa evo drugih funkcionera, tadašnjeg ministra Vulina, koji je, takođe, bio na imanju sa Predragom Koluvijom, sarađivao, družio se itd.

Znate, to zapravo najbolje pokazuje koliki je strah da se sazna istina o tome.

Ja vas molim, ako je sve čisto, pa pustite ljude neka rade svoj posao - policiju, tužilaštvo, pravosuđe, sud. Hajde da vidimo da li će biti ta „Jovanjica 3“, ko je od političara tu učestvovao, za koga je Koluvija radio, koga je štitio, ko se s njim dopisivao, ko je slao poruke, ko se javljao, ko nije. Mnogo toga tu ima.

Znate, sami ste se upleli u vaše kučine. Sami ste se upleli, ali to je tako. Negde stvari moraju da puknu, a ja sam vam davno rekao da „Jovanjica“ je Ahilova peta ovog režima.

Sada ja govorim ovo zbog vas, takođe, kolege poslanici iz SNS. Trebate i vi ovo da znate. Treba da znate koga da branite, treba da znate koga štitite, treba da znate za koga se borite. To su sve stvari koje vide građani Republike Srbije.

Kaže, takođe, citiram policajca koji je danas svedočio – Koluvija je pokušao da fascinira policajce koji su ga zaustavili na auto-putu pokazujući komunikaciju na „WhatcApp“ i na „Viberu“ sa tadašnjim šefom BIA-e. Rekao je da radi za državu, da su kolege, zatim da su pripadnici BIA-e molili da se sve zataška i da je pripadnik BIA-e Aleksandar Tošić zvao Mirka Škera pred policajcima da se to sve zataška. To svedoči i otkriva koliko je kriminalizovan bezbednosni sektor u našoj zemlji.

Vi onda kažete… Sakrili ste se iza Bate? U redu. Mislio sam da ste nestali u jednom trenutku.

Kažete u jednom trenutku - apsolutno ne za smenu Gašića. U redu, to je vaše mišljenje. Imate pravo na mišljenje, ali zaboravljate da ovaj dom ovde bira i vas i ministre. Odgovarate vi ovde. Ovi ljudi mogu da kažu da li su za smenu ili ne, ne vi.

Ja ne znam u kom ste svojstvu danas ovde? Da li ste premijerka ili ste premijerka sa ostavkom na stolu ili ste premijerka koja će tek podneti ostavku? Odgovorite prvo građanima da li ste u ostavci, da li ćete podneti ostavku. Nemojte vi to - izbori, ne izbori, kažite vi jeste li podneli ostavku ili ne smete to da uradite dok vam ne kaže vaš šef Vučić? Ja mislim da je to u pitanju. Dok on ne kaže - nema ostavka, nema; može ostavka, može; ti se premijer, ti si direktor, ti šef ovoga, ti si šef onoga. Tako da hajde probajte da pitate šefa Vučića da li smete da podnesete ostavku, pa se onda hvalite kako ste hrabri i kako ćete podneti odgovornost.

Da imate obzira, svesti i odgovornosti, davno bi vi podneli ostavku, jer vi ne razumete na kojoj se funkciji danas nalazite.

Hvala.

PREDSEDNIK: Sada će redom da dobiju reč svi. Samo trenutak, pun je sistem.

Moraćemo da obrišemo listu, ali moraću onda i ja da evidentiram ko se sve prijavio za reč pošto ima više osnova i prava na javljanje.

Što se tiče predstavnika poslaničkih grupa, oni će posle, kada završimo sve.

Listu sam upravo obrisao.

Ko želi povredu Poslovnika, neka se prijavi sada.

A pre nego što pređemo na to, dakle, dve stvari koje se tiču neposredno Skupštine i sednice. Da nešto razjasnimo. Malopre ste rekli da vas 85 ne može da obezbedi uslove za početak radnog dana, što je 84 prisutna narodna poslanika. Zbog čega? Zbog toga što ste, kako ste malopre kazali, neki na službenom putu, jedna narodna poslanica je u devetom mesecu trudnoće i ostali ne znam šta.

Sad samo jednu stvar da razjasnimo. Vas je juče bilo ukupno, rekao sam to već i mogu da vam dam tačno listing, svako ime da pročitam, 45. Do tih 85 nedostaje još 40. Da li znate koliko vas je bilo na službenom putu? Jedan, odnosno jedna. Na službenom putu u svojstvu člana skupštinske delegacije jedna osoba iz vaših redova. Iz većine još četiri, ali to nema veze sa vama. Dakle, i jedna narodna poslanica u drugom stanju. Gde je još 38? Dakle, čisto da ne bi niko nikoga lagao ovde, da se razumemo o čemu vi pričate.

Da vas podsetim i to, bilo je 31 narodni poslanik većine, uključujući i mene, uključujući i potpredsednice koje su sedele ovde sa mnom. Znači, ne treba vas ni 85 ni 84, koliko je bilo dovoljno da vas se pojavi, manje nego što ste potpisali da se raspravlja o ovoj tački dnevnog reda. To je prva stvar.

Druga stvar, spisak koji se nalazi u centralni hol ne služi za regulisanje putnih troškova i to znate. Ne znam koga ste pokušali da sada prevarite, a znate jako dobro da i kada se ne upišete sami, a dođete na sednicu, ako imate pravo nadoknadu putnih troškova, vi se onda javite Sekretarijatu i sve vam bude isplaćeno i nikakve to veze sa tim spiskom nema. Čisto da se ne bismo lagali.

Treće, pošto se takođe tiče i Skupštine i onoga što mi radimo, nemojte da zloupotrebljavate pravo apsolutnog imuniteta. Ako imate, pošto vidim da sad imate neka nova saznanja, nove teorije i ideje o bilo čemu, uvek to izvolite izjavite tamo gde za to može neko da vas pozove na zakonsku odgovornost, a ne za mikrofonom u sali, gde znate da vam ne može niko ništa. To je čisto odnos koji pokazuje neko pitanje i karaktera. Pored svih ovih proceduralnih stvari, i pitanje karaktera.

Povreda Poslovnika, Snežana Paunović.

SNEŽANA PAUNOVIĆ: Hvala, predsedniče.

Reklamiram član 27.

Dobro je da ste primetili iz diskusije uvaženog kolege da to oko brojeva nije baš tako, ali je manje važno od onoga na šta ste trebali da ga upozorite, a to je na pominjanje južne srpske pokrajne onim nazivom kojim ga zovu oni koji su ga priznali. U Domu Narodne skupštine to ne sme da radi niko.

Ja ne znam šta je Kosovo. Znam šta je Kosovo i Metohija.

Verujem da nema zle namere, ali nema ni mnogo pameti ako na ovaj način ovde pokušavamo da dođemo do publiciteta bilo kog tipa.

Konačno, ko je pakovao ljude u autobuse ili nije pakovao, zadnje što treba danas da čuju iz Doma Narodne skupštine Srbi na KiM je to. Možda oni nisu ko zna koliki intelektualci, za razliku od onih koji saosećaju sa njima, ali su zasigurno neko ko nema razloga da se oseća kao bilo čija jeftina roba, jer to nisu.

Imaju li poverenja u svoju državu? Imaju. Da li to nekome smeta? Opravdano je. Da li politička borba dozvoljava da se i to koristi? Dozvoljava. Ali, hajmo da se izdignemo iznad onoga što je skupljanje jednog do dva glasa, pa da u Domu Narodne skupštine kažemo ono što piše u Ustavu Republike Srbije – stanovnici južne srpske Pokrajine Kosova i Metohije. Sve drugo ide na račun i za račun onih koji su ih priznali i kad oni sami sebe nisu. Hvala.

PREDSEDNIK: Razumeo sam ovo na šta ste ukazali i moram da priznam da jeste u pravu.

(Tatjana Manojlović: Hoćete li skinuti vreme poslaničkoj grupi?)

Ko viče?

(Tatjana Manojlović: Jel ovo bila povreda Poslovnika?)

Manojlović, vama nije dovoljno što sam vas upozorio pet puta danas? Jel vi imate neki problem sa tim da u miru i tišini saslušate odgovor koji upravo pokušavam da dam?

Tatjana Manojlović - izričem vam prvu opomenu.

Vi stvarno ne umete da se ponašate pristojno i na drugi način.

Izvinite gospođo Paunović, što se tiče ovoga na šta ste ukazali, u pravu ste. Ne jednom nego nekoliko puta, i ja sam primetio, bilo je u tom obraćanju rečenica tipa – ovako je u Srbiji, a ovako je na Kosovu, te ovo je u Srbiji, a ovo je na Kosovu. I naravno da to nije prikladno i prihvatljivo. Ali, nekada, u želji da pružimo maksimalan prostor svakome da kaže šta ima na način na koji ume, možda i preteramo u obavezi da se striktnije vodi računa.

Ne treba da glasamo o tome, vidim. Hvala vam na razumevanju.

Povreda Poslovnika.

DANIJELA VUJIČIĆ: Uvaženi predsedniče, reklamiram član 107. Povređeno je dostojanstvo Narodne skupštine.

Ja sam iz AP Kosovo i Metohija i molim da moje kolege, narodni poslanici, poštuju Ustav Republike Srbije, da je Kosovo i Metohija sastavni deo Republike Srbije i da ne govore o Kosovu i Metohiji kao delu teritorije ili regionu. To je jedna stvar.

Druga, šta je uradio Aleksandar Vučić za Kosovo i Metohiju, pa, ono što je samo napravio na Kosovu i Metohiji, vi prethodnih godina ni da okrečite ne možete. To je jedno.

Drugo, šta je uradio za Kosovo i Metohiju, ono bi već odavno, još 2010. i 2011. godine bilo nezavisna država.

Napadate ga zbog Briselskog sporazuma, napadate ovu Vladu zbog svega, a znate gde je koren i gde je sve počelo.

(Jelena Milošević: Jel ovo povreda Poslovnika?)

Zašto se niste pozvali na odgovornost za 17. marta 2004. godine, kada su ljude ne jurili i hapsili, nego proterivali, ubijali, palili im kuće, palili im crkve, palili manastire? Što se niste javili za Klečku? Što se niste javili za benkicu u Klečki? Gde ste bili tad? Gde je šta počelo i kad? Kad je počeo problem KiM? Jel od kada je došao Vučić? Kako vas bre nije sramota da pričate? Ja dole živim, znam kako žive deca na KiM i kako živi svaki čovek na KiM. I vi pričate o Kosovu ovde! Kriv Vučić! Da nije Vučića, ono bi već 12, 15 godina bilo nezavisno. E, onda bi vam bilo lakše da vodite Srbiju u Evropu i svet, bez Kosova i Metohije. Jel to hoćete?

Pitanje sudu. Svaka sednica Vlade vam je bila pre 2010. godine – kad ćemo da se otarasimo Kosova? Jel ja lažem ovde? Ne govorim istinu? Znam šta ste radili i pričali. Goran Bogdanović, Demokratska stranka, šta je radio za Kosovo i Metohiju? Plate koje je dao dole su bile teret narodu. A sada je Kosovo i Metohija dobilo 160, ušlo u Nacionalni investicioni plan, dobili smo investicije, dobili smo sve. A Kurti je vaš deo politike. Mi smo znali da se borimo sa svima onima iz Prištine prethodno.

PREDSEDNIK: Hvala vam gospođo Vujičić.

Ima li još povreda Poslovnika?

(Janko Veselinović: Jel ovo povreda Poslovnika?)

Da li treba da se glasa za 107? Ne. Znači, bez glasanja oba puta i primenjujemo i dalje isto sve.

Nemojte da vičete, nema potrebe da vičete, niko od vas.

Ako više nema povreda Poslovnika, pravo na repliku, dva minuta, Marina Raguš.

MARINA RAGUŠ: Vi ste, gospodine Aleksiću, pomenuli puno toga i ja sam pokušavala da beležim. Krenuli sa jednim, nastavili sa drugim, završili sa trećim, ali ne čuh decu iz „Ribnikara“. Dakle, ništa o masakru iz „Ribnikara“. Ako je to bio duh pokretač građanskih protesta i protesta „Srbija protiv nasilja“, pa vi demantujete celu priču iz zasedanje u zasedanje.

To što vi imate kvorum 84, odnosno 85 poslanika, pa vi ste dokazali time što je vašim poslanicima preči neki službeni put ili nešto drugo ili treće da im nečuvena tragedija nije bitna i da ste po ko zna koji put zloupotrebili nešto što se u životu, a ne u politici nikada ne radi. Toliko o vašem kvorumu. Da nije nas, ove sednice ne bi bilo. Da nije nas, institucije vam ovde ne bi odgovarale, a to je bukvalna metafora odgovornosti, političke odgovornosti, počev od gospođe premijerke, a zatim zajedno sa ministrom unutrašnjih poslova.

U vaše vreme i u vreme vašeg predsednika ministra unutrašnjih poslova, kada je ubijen premijer, nije ni bilo, nije osetio potrebu, premijer ubijen, znači direktna institucionalna odgovornost, da dođe i da odgovara, elem da podnese ostavku. Oni koje su hapsili streljani su da ne bi progovorili, za razliku od Belivuka i ekipe koji su hapšeni da progovore i kažu i sva suđenja javna.

Zašto obmanjujete narod? Zašto vučete za nos nesrećne građane koje je ubila ova tragedija? Vi ih vučete po ulicama da bi vama bilo dobro, a ne tim građanima. Obećavate nešto što ne možete da ispunite, što nema veze sa ovim što pričate. Sve vreme manipulišete. Na čemu? Na tragediji? Vidite, proći će sve ovo, a onda ćete razumeti, kada prođe izvestan vremenski period, šta ste Srbiji i građanima Srbije u ovih nekoliko nedelja zaista učinili.

PREDSEDNIK: Hvala vam.

Dva minuta, izvolite.

VLADIMIR ĐUKANOVIĆ: Zahvaljujem, predsedavajući.

Dužan sam da odgovorim. Pokazao je kadar, odnosno sliku iz jedne „Jutjub“ emisije. Vrlo sam ponosan na tu emisiju, što je ta „Jutjub“ emisija ubila kompletnu arhitekturu njihovih laži koje su izmišljali na izmišljenoj aferi. Inače, baš danas ta izmišljena afera dobija svoj epilog, ali to vam je, znate, kada neko kaže – kažnjeni ste u Advokatskoj komori, jesam, ali nije još pravosnažno, imam pravo žalbe. To je vrlo važno zato što je dotični gospodin tu kompletnu aferu bazirao na poluinformacijama iz istrage i tako što je ko zna na koji način dobijao poluinformacije da kreira aferu progona i svoju političku karijeru da gradi na grbači drugih. To je nešto što je najgora moguća sramota da nekoga, što bi naš narod rekao, tovarite da bi vaša karijera išla napred.

Tako se danas u čitavoj ovoj priči govori o toj aferi Jovanjica, a gde se citira jedan svedok. Ima njih dvojica ukupno i nisu smeli uopšte da dođu mesecima da svedoče, iako ih je sud pozvao, a onda odlaze tempirano, kada se vodi čitava afera i izmišlja afera prema Bratislavu Gašiću, vrlo tempirano to rade, da bi pravili čitavu kampanju. Dolaze onako pripremljeni šta da se kaže. Priprema se cela medijska logistika, dolazi Jelena Zorić, dolazi N1, dolazi „Nova S“. Imaju unapred smišljeni „kominikej“ šta da kažu i šta bi trebali da izjave, ali neće nikako da pročita dotični gospodin izjave drugih kolega iz Četvrtog odeljenja, kojih je mnogo više, a koje su dijametralno suprotne od ovoga što su ova dvojica pričali.

To je nešto što je sramno i skandalozno. Zašto? Zato što mi danas imamo, gospodine Orliću, i ovim završavam, presuđivanje u medijima i presuđivanje u javnom prostoru. Mi danas imamo novu OZNA, a valjda je i on umislio da će biti šef nove OZNA, pa onda presuđuje ljudima isključivo medijima, a nadam se iskreno zbog svega što je radio da će jednog dana odgovarati i završiti u zatvoru kao što bi inače trebalo da bude. Zahvaljujem.

PREDSEDNIK: Hvala.

Reč ima narodni poslanik Nebojša Bakarec. Dva minuta. Izvolite.

NEBOJŠA BAKAREC: Hvala vam.

Dakle, ovaj gospodin iz Trstenika se usuđuje da se podsmeva fizičkim napadima. Ja ću ih samo podsetiti činjenicama. Dakle, pozivali su na sve u poslednje tri nedelje na vešanje predsednika Vučića na njihovom skupu navodno protiv nasilja, na skupu protiv nasilja pozivaju na nasilje.

Fizički su u poslednje tri nedelje napali Dejana Vuka Stankovića, Lava Pajkića, državnog sekretara, kolegu poslanika Svetu Vujačića i mene.

Najstrašnije su pretili smrću potpredsednici Skupštine, Sandri Božić, i to traje već mesecima. Najstrašnije su vređali poslanicu i našu potpredsednicu stranke Nevenu Đurić. Vređali su takođe najstrašnije Jelenu Milivojević, poslanicu.

Napadnuta je juče pred vratima u Kosovskoj, o čemu postoje dokazi, poslanica Vesna Savović Petković evo, je ovde, ima izveštaj policije, izveštaj svedoka, pretila joj žena smrću ovde ispred vrata juče u 15,00 časova.

Dakle, niko iz opozicije i njenih medija za ove tri nedelje nije osudio ni jedan ovaj fizički i verbalni napad.

Evo, ja kažem – osuđujem bilo kakav verbalni ili bilo kakav napad na bilo koga iz vlasti iz opozicije ili vaše simpatizere ili one glumce koji vas podržavaju, najoštrije osuđujem sve te napade, ali to su verbalni napadi koji su naravno strašni.

Međutim, vi ste licemeri. Vi, prozapadna opozicija i vaši mediji, vi mislite da ste elita, nadljudi, pa shodno tome smatrate da su verbalni napadi na vas deset puta teži od fizičkih napada na nas, jer vi smatrate da smo mi iz SNS-a podljudi. Dakle, vi smatrate po staroj dobroj arijevskoj da ste vi „ibermenš“, nadljudi, a da smo mi „untermenš“, podljudi.

Ja vam kažem, ljudi moji, moramo da zaustavimo ovaj fašizam koji se iz ove prozapadne opozicije valja Srbijom. Hvala.

PREDSEDNIK: Reč ima ministar, Bratislav Gašić.

BRATISLAV GAŠIĆ: Zahvaljujem, gospodine predsedniče Narodne skupštine.

Dame i gospodo narodni poslanici, više teza sam izvukao iz ovog dvosatovnog ili višesatovnog sedenja i slušanja šta su razlozi za moju ostavku i ne znam da li da krenem od ovih izbečenih očiju i pretnji kako ću da budem hapšen i kako ću da odgovaram od ljudi koji su u svojim sredinama i od Novog Sada pokrali sve što su mogli ili da im odgovorim na priče koje kriminalci iznose braneći sebe.

Pa, krenuću, prvo, znate, vi imate pravo Kao narodni poslanici da kažete sve to i da to sutra dan ne dođe ni da dobije epilog pred sudom, iako bih vrlo rado voleo da celu ovu priču koju je prethodni govornik izneo možemo da otvorimo pred nekim sudskim organima, pa da vidimo ko tu laže.

Ja odgovorno vama tvrdim danas ovde pred građanima Srbije, sa Predragom Koluvijom postoji iz oktobra meseca, znači šest meseci pre hapšenja, samo jedna jedina poruka i to je jasno rečeno i sa moje strane, a to je: „Čestitam vam dan BIA. Hvala vam, ove godine nećemo slaviti“.

To stoji u spisima predmeta. To može svako od vas i svaki od tih novinara koji ovih par dana prati ove koji trebaju da svedoče mogu da vide…

(Borislav Novaković: Otkud vi u komunikaciji sa njim?)

Zašto vi vičete?

PREDSEDNIK: Borislav Novaković da prekine sa dobacivanjem.

BRATISLAV GAŠIĆ: Zašto vičete ako ne želite da me čujete?

Znači, nikakve kontakte, nikakve veze. Vi se sećate da ste svojevremeno tvrdili da je predrag Koluvija kupio i brod za BIA, čak, pa su izlazile i slike, pa smo jasno dokazali da je to sve laž i niko nije znao da kaže „izvinite“.

Krenuli ste celu priču oko Jovanjice, napadima na našeg predsednika, na mog šefa. Vidite, sa vrlo ponosa kažem „mog šefa“, da. Onda je ta priča kada ste izgubili na sudu i kada se ustanovilo da je to čista laž, da to nema veze nikakve, nalazio se kao privrednik u nekim skupovima, šta to znači? Znate li koliko ja slika imam gde se nalaze pojedini kriminalci koji drže teretane, ovog, onoga, pred i vas i nas na nekim velikim skupovima pa niko nije rekao „to je neka sprega ili je to neka veza ili ste vi uključeni u kriminal“.

Dolaze da svedoče ljudi koji da bi odbranili svoj kriminal imaju pravo pred sudom i da lažu, ali ne zaboravite jednu stvar da postoji izjava njegovog šefa data tada, koja je u totalnoj kontradiktornosti sa ovim što ste vi ili što je taj gospodin danas na sudu izneo i šta se desilo i kada je zaustavljen i kada je uhapšen i ko je njemu davao novac da kaže i da optuži nekog drugog da stoji iza cele te priče.

Vidite čuda, kako se našla kod tog istog Koluvije legitimacija policijska, ne BIA, ne neke druge službe, nego policijska na kojoj je broj značke čoveka iz Trstenika koga vi lično poznajete, koji vam je komšija i kome ste zaposlili suprugu.

(Borislav Novaković: Zašto lažeš? Ko je tvoj komšija?)

Prema tome, dobro, ja vas molim, ja vama nisam dobacivao dok ste govorili i dok ste iznosili najteže laži o meni, iskonstruisane laži i ja odlično znam zašto se cela ta priča pravi i pravi afera oko toga, jer vam je to način, a evo pričaćemo i o dva minuta, tzv. „dva minuta“, izmišljena dva minuta o naplatnoj rampi Doljevac. Ja razumem kako vas treniraju vaši strani mentori, kako vam je stalno želja, ponavljajte svi isto stalno, stalno, stalno pa će narod da veruje u to da je to, eto, neka istina. Okej i nema problema, spreman sam vrlo odgovorno da odgovaram za sve ovo što danas kažem i oko Jovanjice i spreman sam da se pojavim da svedočim o svemu tome što je taj dotični gospodin, za koga se vi evo već petnaest dana, za njega i njegovog šefa borite da ostanu na mestu i dobiju neka rešenja načelnička. Šta vi hoćete? Da postavljate u MUP-u načelnike? Vi hoćete da postavljate ljude koji će da rukovode MUP-om? Šta ja onda radim? Da idem ja onda odavde?

Ako ste vi ti koji ćete iz opozicije, ako ćete to tako da radite, onda moramo da idemo na izbore ljudi, pa će narod da kaže – da, imate pravo da vodite i MUP i Vladu i sve ostalo i izvolite.

Ja se ne sećam da sam pobedio na nekim nenormalnim izborima u mom Kruševcu, Aleksandar je 67% osvojio u Kruševcu, ne znam baš da je to bilo, jeste nenormalno, trebao je i više. Ja očekujem da je trebao da ima minimum 75% u Kruševcu.

(Borislav Novaković: Kriminalci kupuju glasove.)

PREDSEDNIK: Borislav Novaković, ponovo.

BRATISLAV GAŠIĆ: Razoružanje i mere preduzete. Moje pitanje, premijerka je malopre jasno pitala, 2003. godine ubijaju premijera tadašnje Vlade Republike Srbije u dvorištu Vlade Republike Srbije i koje ste mere preuzeli? Legalizaciju, tj. predaju oružja u to vreme i tada je predato 48.000 komada. Od toga 28.000 ste legalizovali, niste oduzeli.

Uhapsili se i ubili ste svedoke tog događaja. Ubijeni su. Mi smo priveli pravdi, i ono zašto vam ne dozvoljavam, ja razumem vas da se vi borite time što ćete da bacite što jači kamen na mene ili na premijerku, da ćete time da dobijete neke poene i to je u redu, nije problem.

Ali, vas samo molim da me saslušate, jer je bitna razlika između onoga što ste vi preduzimali u periodu od 2000. godine do 2012. godine i kada ste imali taj slučaj ubistva premijera i koje ste mere tada preduzeli. Onda je bilo hapšenje po beloj knjizi srpskog kriminala, lista svega i sviju i svih kriminalaca. Uhapsili ste Legiju posle više godina, a ne kao i mi sada što rešavamo slučajeve, a to je u roku od 48 sati.

Kada pričamo o merama koje smo mi preduzeli kažete mi nema sefova koji više mogu da se kupe, pa zato što su građani Srbije vrlo odgovorni ljudi i oni koji su procenili da njihovi sefovi za čuvanje oružja nisu adekvatni, pa verovatno da i oni kupuju te sefove.

Neću da vam dozvolim da o policiji pričate na način kako pričate, neću zbog tih časnih i poštenih ljudi koji rade. Nijednog trenutka unazad 10 godina ti ljudi nisu prestali da rade kontrole držanja oružja i municije.

Kažete - ko je dozvolio u strelište da ide? Pa, otac je poveo dete u strelište. Niko ne kaže, nigde ne piše u zakonu da deca ne smeju da budu, imate i sportsko takmičenje tamo, da ne smeju da ulaze u strelišta, ali moraju u pratnji svojih roditelja da budu i naravno po pravilima, po zakonu ko treba da bude još tu da bi dete moglo da uopšte uđe, a to su instruktori gađanja koji sa njima treba da rade, da li je vazdušno oružje, zna se kalibar po zakonu koji sme. Pa da li mislite da možemo u svih 90 streljana širom Srbije stalno da bude postavljen po policajac? Ne zaboravite da je to dete iz očevog sefa uzelo pištolj tog jutra, legalno naoružanje koje je otac posedovao i monstrum je došao u školu da izvrši takav jedan monstruozan zločin.

Drugo, od kada postoji policija postoje i ilegalne proliferacije naoružanja i to je stalni posao koji MUP radi. Imao sam pitanja tokom ove sednice - pa kako je moguće predato hiljadu? Pa, MUP radi to svakodnevno. Znate li koliko smo kriminalnih grupa za ovih šest meseci sklonili sa ulice i koliko smo naoružanja od njih preuzeli? I kad ja kažem prošli put 54.000, ne - 87.000 i pokazaćemo.

Vi mešate, narodni poslaniče, mešate kada se raspiše legalizacija šta je to što su građani doneli kroz legalizaciju, šta je to što mi u našim akcijama oduzimamo od nelegalnog oružja po bilo kom osnovu. Da li smo ih našli kod migranata? Da li smo našli kod organizovane kriminalne grupe? Da li smo našli kod narkodilera? Onda su to procesi do osude koja mora da dođe da to oružje pređe u državinu Republike Srbije. Vi njega ne možete da tretirate kao oduzeto dok ne dobijete papir za to, ali rezultati koje danas imamo legalizacijom, tj. vraćanjem nelegalnog oružja su istorijski i građani su prepoznali nužnu potrebu da pomognu svojoj državi i predaju sve ono što stoji koliko godina sakriveno po nekim šupama, pod nekom zemljom, itd, itd.

Na sinoćnih 19 časova 94 hiljade je ogromna količina. Tri miliona i 200 hiljada oduzetih, vraćenih metaka.

(Aleksandar Jovanović: Što Blažiću niste oduzeli?)

PREDSEDNIK: Ćuto Jovanoviću, imate već dve opomene. Znate li šta je sledeća mera?

BRATISLAV GAŠIĆ: Zato što MUP i pripadnici MUP-a vrlo revnosno rade svoj posao i kada je oružje i kada je kontrola streljane i kada je kontrola i lovačkog i streljačkog naoružanja revnosno. Ja nemam prava da kažem da su na bilo koji način učinili grešku, jer nisu načinili nijednu grešku i zato stojim ispred njih i zato odgovaram za svako od tih vaših pitanja i uvek ću da odgovaram.

Kažete – Mladenovac, hapšenje. Kažete mi što se smejem. Naravno da se smejem jer sa toliko bezobrazluka te iste policajce koji su, njih 600 te noći, bili na teritoriji Mladenovca i Smedereva ponižavate vašom pričom da nije neko tamo nama rekao pa mi u Kragujevac.

Sada da vam kažem, gospodine Aleksiću, jer nisam imao prilike pre. Istog trenutka odred Žandarmerije iz Kragujevca je kuću njegovog ujaka i njegovog dede iz koje potiče njegova majka opkolio i držao pod prismotrom do dolaska odreda tj. Jedinice SAJ-a, ali nismo smeli da napustimo nijedno selo gde je izvršen ovaj masakr upravo zbog meštana tih sela gde su čitave noći sva svetla gorela u svakoj kući, uplašeni u strahu. Tih 600 ljudi su te noći metar po metar, a kada bi videli kako to geografski izgleda tamo i da su to polja i da su kuće samo pored puta i da je mogao i da se sakrije i gde god hoćete u koju šikaru, uplašeni, a oba sela su prošli pešice pripadnici policijske Brigade, pripadnici Žandarmerije, pripadnici SAJ-a, pripadnici UKP i SBPK.

Naravno, onog trenutka kada smo imali potvrdu da je ušao, a pet sati je njegova vožnja trajala sa taksistom, onog trenutka kada je ušao u to, tog trenutka je dat nalog da se krene u akciju.

Kažete – predao se, vi ga niste uhapsili. Pa što smo trebali da ga ubijemo kao što ste ove svojevremeno 2003. godine ubili? Kaže – predao se i ovaj u školi. Pa šta smo trebali da ga ubijemo pa da budemo isti kao oni?

Pogledajte, njegov brat koji je uhapšen pre par dana je takođe imao nelegalno oružje, brat od ujaka. Ne može policija, a neki od vas su se tu zdušno zalagali da se ne dozvoli da uđe u skupštinsku proceduru Zakon o MUP-u baš iz tog razloga – a, pa ne smete vi da ulazite, pa ne možete. A onda kada se desi zapostavljeno dete, kao što smo imali slučaj, gde smo mi pet puta dolazili na vrata tog stana, ali ne možemo da uđemo unutra upravo poštujući zakon, e onda je opet policija kriva – pa što niste?

Ljudi, odlučite se šta želite.

Što se tiče Mladenovca mogu ponovo da vam pročitam. Nemojte da vršite zamenu teza – kaže napad na službeno lice. On je kao maloletnik u saobraćaju zaustavljen bio od strane saobraćajne policije. Nije želeo da se zaustavi. Prošao je motorom preko noge saobraćajnom policajcu. Sustignut, uhapšen i procesuiran, ali kao maloletnik je morao da bude uključen i Centar za socijalni rad i dalje nadležnost je tužilaštva i suda i to sam vaš prošli put od a do š pročitao, pročitao sva njegova dela koja su bila u tom periodu. Sedam ih je bilo. Nije mi teško ni danas da vam pročitam ako želite, da čujete, samo nemojte da – pa zašto taj nije. Nije policija sud. Neko drugi sudi. Policija je tu da ga privede po znanju i pravdi.

Prema tome, kažete – zašto je terorizam. Ponoviću vam ponovo. Kako drugačije kvalifikovati delo te noći kada vam izađe čovek ludak sa automatskom puškom naoružan do zuba i krene ulicom redom da puta nepoznajući nikoga od njih.

Član 391. iz Krivičnog zakonika – ko u nameri da ozbiljno zastraši stanovništvo ili da prinudi Srbiju, stranu državu ili međunarodnu organizaciju da nešto učinili ili ne učini ili da ozbiljno ugrozi i povredi osnovne ustavne, političke, ekonomske ili društvene strukture Srbije, strane države ili međunarodne organizacije, broj jedan, napadne na život, telo i slobodu drugog lica, izvrši otmicu ili uzimanje taoca, uništi državni javni objekat, saobraćajni sistem, infrastrukturu, uključujući i informacione sisteme, nepokretnu, itd. izvrši otmicu vazduhoplova, broda i drugih sredstava javnog prevoza i prevoza robe…

Znači, da vam ne čitam sve članove zakona, a na sudu je dalja kvalifikacija dela na osnovu činjenica i dokaza koje je MUP predalo istog trenutka.

Tako da…

(Slavica Radovanović dobacuje.)

Vama hvala što …

PREDSEDNIK: Samo bez dobacivanja.

BRATISLAV GAŠIĆ: … mi sugerišete šta da uradimo. Motiv, a vi ste radili tolike godine u MUP-u pa ne znate vi motiv dok ubicu ne uhvatite. Ja moram da imam kvalifikaciju dela da znam šta se dešava u tom trenutku. Motiv. Upravo je njegov motiv terorizam jer motiva nije bilo.

PREDSEDNIK: Bez dobacivanja iz klupe. Ne može tako da se razgovara.

BRATISLAV GAŠIĆ: Nemam nameru da sa vama vodim polemiku na taj način.

Belivuk, bravo gospodo. Savršeno, samo zaboravljate opet. Belivuka, Vračarki klan, Džonija Vuševića, veliki Balkanski klan koji je uhapšen, smo mi hapsili i stavili u zatvor.

Govorili ste ovde i to je sramota i zato moram da barim sve časne policajce koji su učestvovali u tome. Govorili ste – pa ne, niste vi, vi ste nesposobni, to je radio Evropol. Pa što ne kažete, „bravo policijo“ sada kada hapsimo u Holandiji zajedno sa Evropolom. Zašto ne kažete kada hapsimo narko-dilere u Rumuniji sa Evropolom ili u Španiji, zašto ne kažete – bravo srpska policijo, bravo UKP, bravo SBPOK, bravo prikriveni islednici kada se dese da se tolike zaplene droge uzmu.

Pogledajte zaplene droge. Rekli se – ma šta, ništa vi niste zaplenili u poslednjih šest meseci, a dali smo vam Izveštaj koliko je to tona droge zaplenjeno i koliko je nelegalnih laboratorija.

Znači, Belivuk, ja ne znam šta želite? Evo i tu isto, zamena teza. Pa mi smo morali sve ovo što smo predali da je juče holandski sud potvrdio. Da i skaj aplikacija i skaj komunikacije su validan dokaz za sudski predmet. Ne zaboravite da smo i jednu od najvećih kriminalnih grupa, to je Šarićeva, uhapsili. Da smo uhapsili veliki broj pripadnika MUN i BIA koji su bili u sprezi sa njima, ali to je pojedinac, to nije institucija. Znači, to je pojedinac, ne institucije i ne možete…

(Aleksandar Jovanović: Daleko bilo da je policija.)

Naravno, daleko bilo.

Prelazak iz BIA u MUP bravo, super. Samo sve te ljude koje ste nabrajali, malopre, zaboravljate jednu stvar, gospodin Pajić je završio srednju policijsku školu u Kamenici, gospodin Pajić je završio Kriminalističku policijsku akademiju, gospodin Pajić nekada je DB bila resor MUP-a. Ti ljudi su takođe policajci koji rade u BIA i u jednom trenutku tamo kada su morali po sili zakona, koji ste vi doneli, da budu penzionisani, svi oni koji su učestvovali braneći Srbiju od 1990. do 1999. godine da izaberu da li će da budu odvojeni od MUP-a i da ne budu više resor ili će da ostanu u MUP-u.

Spomenuli ste, takođe, samo čekam da gospođa završi svoj monolog da bih ja mogao da nastavim dalje.

Spomenuli ste, takođe, tom gospodinu Pajiću je i brat završio srednju policijsku školu, Policijsku akademiju i radi u BIA i dalje. Otac je otišao iz PS Savski Venac kao policajac.

Spomenuli ste gospodina Krajička, takođe, policijska porodica. Otac je penzionisan i nije čudo što ga je baš taj gospodin koji je danas svedočio protiv Jovanjice spominje u tome. Nije uopšte čudo. Zato što, zaboravljate da kažete da je taj gospodin bio privođen i u Sektoru unutrašnje kontrole, zbog nekih drugih stvari, jer ja čujem iz vašeg govora, nezavisni policijski sindikat i njihove objave, a to su šest policajaca, predsednik, četiri potpredsednika, sekretar, svi do jednog isterani iz MUP-a sa više krivičnih prijava. I oni su relevantni i za sve vaše tabloide i za N1 i za sve ostale. Super, nije problem, ako vam je to relevantnost nikakav problem nije. Koristite njihove dokaze, njihove materijale i sve ostalo što koristite.

Colić takođe, vodio je Upravo za kontraobaveštajnu zaštitu državnih organa. Takođe otac čitavu karijeru proveo u policiji i mislim da je apsolutno na mestu da dođe, da bude i da vodi Sektor unutrašnje kontrole. Rezultati koje u ovom trenutku pokazuje mislim da su apsolutno odlični.

Kažete, gospodin koji mi se malopre izbečio, još sa naočarima to izgleda mnogo strašnije misleći da će da me uplaši, kaže – nova uniforma, da namestimo tendere. Ne zaboravite za zadnjih sedam meseci jedini preko koga MUP može da nabalja bilo šta jeste SDPR i Jumko, kada je uniforma MUP. Ne zaboravite vaše vreme kada ste kupovali po raznim belosvetskim firmama, a ne u našoj lepoj Srbiji u domaćim fabrikama. I naravno, nije posao ministra ni da nabavlja, ni da se bavi tenderima, ni svime time, posao ministra je da obezbedi uslove i da ti ljudi imaju čizmu. Premijerka nije pogrešila nijedan milimetar kada je rekla da je plata tada bila 41.000, a danas i prosek koji vam je premijerka pročitala je prosek policajaca i ne zaboravite da je predsednik prilikom zadnjeg njegovog obraćanja obećao da će plate do kraja godine i policiji za 11% biti veće. To je fantastična stvar i mislim da ćemo onda imati daleko kvalitetniji život i plate i sve ostalo.

Snimci dva minuta, gospodo moja, učeći vas raznorazni NDN, IRI i svi ostali koji vas uče, došla je onda neka tamo televizija i počela da priča o neka dva minuta. Da bi građani Srbije znali, ja sam pozvao, jer mi je isto pitanje postavio predsednik, o čemu se radi, kakva su to dva minuta. Pozvao sam porodicu da dođe, odgovor je bio – ne možemo sutra da dođemo kod vas, imamo nekog posla. Posao koji su imali jeste intervju koji su trebali sutradan da daju N1 i N1 je sutra bio kod njih. Pošto je i čestitam slavu koju su imali u petak, evo ja ih danas ponovo pozivam, ne radi se o jednoj kameri, radi se o četiri kamere sa naplatne rampe Doljevac. Sve su pothranjene u storidžima Puteva Srbije i stoje. Oni su dužni da ih čuvaju narednih 10 godina čini mi se, po zakonu. Svako, pa i porodica može bez ikakvih problema da traži od njih, sud, tužilaštvo

(Poslanici opozicije dobacuju.)

(Predsednik: Samo bez vikanja iz klupa.)

Samo malo, molim vas. Onda je izašao vaš advokat pošto je ceo život advokat žutih, koji kaže – pa neće porodica bez advokata da dođe da gleda. Nema problema, nek dođe i advokat, samo ne znam zašto. Nisam rekao ni da dođe sa advokatom, ni bez advokata. Dođite da vidite…

(Narodna poslanica Marinika Tepić dobacuje sa mesta.)

(Predsednik: Samo bez dobacivanja Marinika Tepić.)

Dođite, evo nema problema, javno i pozivam. Znači, dođite, ali ste odmah osudili i rekli – pa to će neko da montira.

(Narodni poslanik Đorđe Miketić dobacuje sa mesta.)

(Predsednik: Miketiću i za vas važi, bez dobacivanja iz klupa.)

Sve ono što je tražilo tužilaštvo, sve ono što je tražio sud, sve je to i predato.

Nemojte ljudi da ljude koji su tog dana …

(Narodni poslanici opozicije dobacuju.)

(Predsednik: Na kraju ćemo da okrenemo, pošto svi vičete, na kraju ću da opominjem samo one koji ne viču među vama. Ovo više nikakvog smisla nema.)

Ne možete da tvrdite i da nazivate lažovima ljude koji su tog dana radili na naplatnoj stanici. Ne možete da nazivate lažove ljude koji su izvršili uviđaj, to su saobraćajni policajci. Ne možete da nazivate lažove ljude koji su …

(Radomir Lazović: Ne njih, samo vas.)

(Predsednik: Lazoviću.)

…ljude koji su došli sa hitnom pomoći. Ja sam pozvao porodicu i nemam problem da dođe njihov advokat iako je tu sudski spor završen i čovek je osuđen, da vide sve četiri …

(Narodni poslanici opozicije dobacuju.)

PREDSEDNIK: Dobro, pošto neću više u nedogled da molim nikoga, niti da upozoravam nikoga. Sledeći neka bude onaj koji želi prvi da dobije opomenu. Ko prvi želi da dobije opomenu, nek dobacuju ponovo.

Izvinite i nastavite molim vas.

BRATISLAV GAŠIĆ: Imaju sve četiri kamere sa naplatne rampe Doljevac koje su snimale samo mesto događaja, izvolite, porodica, razumem njihovu bol i tugu, jer ako je nešto teško jeste teško izgubiti pre svega dete, pa onda majku, ali evo imaju prilike. Nema nikakav problem nek dođe sa njima god hoće to da vidi, ali da stavimo jednom tačku na lažnu priču dva minuta. Ne postoji priča dva minuta i služi vam samo i isključivo u političko nadgornjavanje i lažne političke napade, kao što je Jovanjica, kao što je dva minuta Doljevac, kao što je helikopter, kao što je niz nekih drugih stvar koje vam služe samo i isključivo da bi …

(Aleksandar Jovanović: Postoji, tako je rekao predsednik.)

(Predsednik: Jovanoviću.)

Evo, imate prilike, javno sam obećao porodici, dođite sa vašim advokatom, pogledajte sve, uzmite veštačite, nema nikakvih problema. Veštačite da li je autentičan snimak i da li je bilo šta, bilo ko ikada probao. Evo, moj predlog je i to, iako je čovek osuđen pravosnažno za saobraćajni udes i za nesrećne okolnosti koje je on proizveo. Hvala vam puno.

PREDSEDNIK: Reč ima predsednica Vlade Ana Brnabić.

ANA BRNABIĆ: Hvala vam.

Kažem, kada pričamo o odgovornosti, 30. septembra 2003. godine Vladimir Rovčanin, radnik BIA, ubio je četvoro i teško ranio trojicu kolega u Nišu. Nikome nije palo na pamet iz čitavog sistema odbrane, odnosno bezbednosti da podnese ostavku, nikome. Radnik BIA uzme i ubije četvoro i teško rani trojicu kolega. Niti je nekome palo na pamet da da ostavku, niti je više-manje neko tražio nekome da da ostavku.

Ubije se… Ne ubije, strelja se, bukvalno se strelja, u dvorištu Vlade Republike Srbije, dok ide na posao, žuri na sastanak, predsednik Vlade. Niti je od ovih ljudi ovde koji su tada bili na vlasti, koji danas pričaju o političkoj odgovornosti, niti je ko podneo ostavku, niti je kome palo na pamet da traži neku ostavku. Predsednik Vlade nije ubijen u drugoj državi, nije ubijen na letovanju, na zimovanju, ubijen je na svom radnom mestu, u Vladi Republike Srbije.

Dakle, nije postojao bezbednosni sistem. Znate kakva je odgovornost? Tada ili do skoro savezni ministar odbrane Zoran Živković je dobio unapređenje i postaje premijer. To je odgovornost. Pričamo o političkoj odgovornosti. Tako ste vi vladali. To govori dovoljno o vašoj političkoj odgovornosti. Ubiju premijera, a onaj ko je bio savezni ministar policije, umesto da podnese odgovornost, i svi ostali u bezbednosnom sistemu, svi dobiju unapređenje.

(Narodni poslanik Radomir Lazović dobacuje.)

PREDSEDAVAJUĆA (Elvira Kovač): Bez dobacivanja. Molim poslanike da ispoštuju predsednicu Vlade.)

Kada pričamo o političkoj odgovornosti, kažite mi, nije istina, postoje mere koje je predložila opozicija, zahtevi, da budemo precizni, ne mere, zahtevi. Ponoviću, zahtevi koji bi, pretpostavljam, onda mislite promenili Srbiju, sprečili tragediju, sprečili takve tragedije u budućnosti i slično su – ukidanje rijaliti programa, ne svih rijaliti programa, nego određenih rijaliti programa. Nema kriterijuma u tim zahtevima. Dakle, nema kriterijuma u tim zahtevima, nego oni rijaliti programi koje oni odluče.

(Narodni poslanici opozicije dobacuju.)

PREDSEDAVAJUĆA: Molim poslanike da ne dobacuju. Molim vas da saslušamo jedni druge.

(Radomir Lazović: Niste pratili, danima govorimo o tome.)

Narodni poslaniče Lazoviću, ja vas zaista molim, svesna emocija, reakcija, molim vas sve, da vas ne prozivam, Zelenoviću. Molim vas, narodni poslanici, slušamo predsednicu Vlade. Samo ona govori, ostali je slušaju. Izvolite. Izvinite.

ANA BRNABIĆ: Ovi narodni poslanici su zaista jedno lice borbe protiv nasilja, zaista jedna tolerantna, pristojna, normalna Srbija. Tako valjda komunicira, jel, u jednom ovakvom forumu.

Dakle, ukidanje rijaliti programa, određenih, ukidanje frekvencija za određene televizije, „Pink“ i „Hepi“, smena REM-a, zabrana štampanja tabloida, ponovo, određenih tabloida, ne svih tabloida, nego onih tabloida koje oni kažu da ne smeju da se štampaju, smena rukovodstva RTS-a, smena Bratislava Gašića i Aleksandra Vulina. To su, poštovani građani, čuli ste, mere koje je predložila opozicija.

Kakve veze to ima tačno sa tragedijama koje su se desile? Kako bi to sprečilo bilo koju od ove dve tragedije? Šta tu ima mera? Gde je tu bezbednost u školama? Gde je tu, na primer, predlog promene nastavnog plana i programa, kako bi decu učili više toleranciji, sposobnostima komunikacije, razumevanju, nenasilnoj komunikaciji? Da li je to možda među zahtevima, da promenimo nastavni program? Ne, nije. Ali jeste „Pink“ i „Hepi“.

Da li ste videli neku meru koja se tiče mentalnog zdravlja mladih, više pedagoga i psihologa u školama? U redu, ne slažemo se sa tim da bude više policajaca, ali zaposlite više pedagoga. Ne, ni to niste predložili kao meru. Predložili ste ukidanje tabloida koji se vama ne sviđaju i promociju valjda tabloida koji se vama sviđaju.

(Aleksandar Jovanović: Može to mnogo bolje.)

A ko od političke elite i političkih lidera predlaže ove mere, na primer, ukidanje rijaliti programa? Ljudi koji su doveli rijaliti program u Republiku Srbiju, dok su bili na vlasti. I ne samo to. Nisu samo doveli rijaliti program u Srbiju dok su bili na vlasti, već je to bio njihov rijaliti program. Oni su bili delom vlasnici tih rijaliti programa i direktno zarađivali novac od tih rijaliti programa i stavili ih na televiziju B92, kao tada čuvenu građansku televiziju, koja se na kraju krajeva nikad od toga nije ni oporavila.

I to su ljudi koji danas brinu za decu, bore se protiv nasilja, protiv rijaliti programa, koji su kuću „Velikog brata“, dakle rijaliti program, uselili u Pionirski grad i iselili instituciju koja je bila nadležna za decu i omladinu, iselili tu instituciju, uzeli to praktično besplatno, jer su bili na vlasti, kao vlasnici rijaliti programa uzimali pare od rijaliti programa, emitovali rijaliti program, uveli rijaliti program u Srbiju i ne samo taj rijaliti program, to je čitav niz rijaliti programa koji su od tada, dakle od kad su ova gospoda koja danas pričaju o rijaliti programima bila na vlasti, od tada postali nova normalnost na malim ekranima u Republici Srbiji. Besplatno dali Pionirski grad, iselili decu i omladinu. Nije potrebno uopšte za decu i omladinu.

Zašto da ne, najjeftinije nam je da stavimo to u jednu instituciju zato što tu, pošto smo vlast, možemo da izdejstvujemo da ništa ne plaćamo. Ako ništa ne plaćamo, a vlasnik smo „Veliko brata“, onda znači da možemo više para da stavimo u naš džep i da imamo veći profit. E, ti ljudi danas pričaju o ukidanju rijaliti programa i o brizi za decu i omladinu. Licemerje maksimalnih razmera. E, onda kada se taj „Veliki brat“ završio, onda su otišli. Da li su vratili Pionirski grad nameni? Nisu.

Svi vi, poštovani građani Republike Srbije, odnosno, da budem precizna, svi mi smo dali novac iz naših džepova, kroz poreze, da iselimo „Velikog brata“ iz Pionirskog grada, da popravimo Pionirski grad i da ga vratimo deci i omladini, kao što je to danas. E, to su ljudi koji danas kažu – predlažemo mere, između kojih je rijaliti program.

Ajmo dalje – „Pink“ i „Hepi“. Ko je dao nacionalne frekvencije televizijama „Pink“ i „Hepi“? Gospoda sa moje leve strane koja su kada su došli na vlast ne samo da ne samo svesrdno pomogli ovim televizijama da postanu medijske imperije, jedna više, jedna manje, ne, ne samo to, nije to bilo dovoljno, nego su bili i delom vlasnici tih televizija. Makar 10% u „Pinku“.

E, ti ljudi danas spočitavaju nama zašto nama zašto „Pink“ i „Hepi“ imaju nacionalne frekvencije. Oni im dali nacionalne frekvencije i bili vlasnici tih televizija, jer valjda je bilo nedovoljno isplativo da budete samo vlasnik „Velikog brata“ kao prvog rijaliti programa u Srbiji, nego dajte da budemo i delom vlasnik „Pinka“. E, oni se danas bore protiv nacionalnih frekvencija „Pinku“ i „Hepiju“.

Smena REM-a. Sve je u redu. Izvolite, ni to nikakve veze baš nema sa nama.

Zabrana štampanja tabloida. Vidite, jedan od tabloida, ne od onih koje oni žele da zabrane, njih žele da promovišu, je tokom ove tragedije objavio prvi puno ime i prezime maloletnog monstruma koji je pobio tu decu. Taj tabloid vama ne smeta ili želite da i njega neko zabrani, pošto to ne može Vlada da radi, Vlada ne zabranjuje medije? Taj tabloid je prvi brutalno uznemirio javnost time što je objavio lažnu vest – da je preminula ranjena nastavnica. Taj tabloiod, ne ovi tabloidi o kojima vi pričate, nego taj vaš tabloid.

Dobro, smena rukovodstva RTS-a. Slobodno, što se mene tiče, opet nikakve veze ili ingerencije Vlada Republike Srbije nema sa tim, ali ako neki od vas onda, u tom smislu, ostanu bez posla, pošto ste u RTS-u, nemojte opet onda mi da budemo krivi.

Smena Gašića i Vulina – o tome sada razgovaramo.

Dakle, kao što sam rekla, poštovani građani Republike Srbije, ovo su predlozi mera. Ako mogu da kažem – ovi predlozi mera nikakve, odnosno zahtevi, ovo nisu mere, nikakve veze nemaju sa tragedijama. Znate sa čim imaju veze? Ovo je zahtev za kontrolu nad celokupnim medijskim tržištem od strane Dragana Šolaka. To je jedino što ovih zahtevi predstavljaju. To je – ukinite „Pink“, „Hepi“, „Informer“, „Alo“, koga god, pustite Šolakove medije, dajte im nacionalne frekvencije, svi ostali moraju da se zatvore i, kao što su rekli i neki predstavnici opozicije – ni to neće biti dovoljno, nego ovima i da oduzmemo imovinu, pa besplatno da damo Šolaku da on može da širi svoju imperiju. To je, u stvari, logika iza tih zahteva – kompletna kontrola medijskog tržišta.

Da se radilo o deci, da se radilo o tragediji, da li u Duboni ili Malom Orašju ili Osnovnoj školi „Vladislav Ribnikar“, mogli smo da pričamo o nastavnom programu. Želela sam da pričamo o nastavnom programu i možda merama, ono što je, recimo, Radna grupa za zaštitu i unapređenje mentalnog zdravlja mladih preporučila. Mi ih napravili, dali ih ljudima da rade, oni preporučili da sednu preko leta sa predstavnicima Filozofskog fakulteta. Nadam se da neće biti jedan od onih što poziva na nasilje da pravi program o nenasilju u školama, ali neću da se mešam u to, ipak su oni svakako mnogo stručniji i pozvaniji od mene. Dakle, sa predstavnicima Filozofskog fakulteta ćemo adaptirati nastavni plan i program i u vrtićima i u osnovnim školama i u srednjim školama kako bi mnogo više u okviru kurikuluma radili na toleranciji, nenasilnoj komunikaciji i svemu onome što suštinski može da promeni ovo društvo, a da krenemo ipak od obrazovanja. Ali, da li je to mera koju je opozicija predložila? Ne, nije im palo na pamet.

Da li ste u ovim merama videli povećanje broja pedagoga i psihologa u školama? Ne, to je mera, recimo, koju je predložio Savet za borbu protiv vršnjačkog nasilja, pa ćemo sada raditi i to, odvojićemo i dodatni budžet. Ali, to nismo čuli od opozicije.

Nismo čuli od one opozicije koja kaže da…

(Narodna poslanica opozicije dobacuje.)

PREDSEDNIK: Lipovac, bez dobacivanja.

ANA BRNAVIĆ: Ako sam čula, onda gde je napisano? Pošto ste mi rekli da sam dobila napismeno zahteve? Ja sam pročitala zahteve, zahtevi se tiču kontrole medijskog tržišta u Srbiji, ne dece, ne nastavnog plana i programa, ne škola.

(Narodni poslanici opozicije dobacuju.)

Tako da, toliko što se tiče programa.

PREDSEDNIK: Jovančićević, molim vas.

ANA BRNABIĆ: Ja ću vam reći, još jednom ću ponoviti.

Dakle, u nekim drugim zemljama…

PREDSEDNIK: Nemojte da dobacujte, čoveče.

ANA BRNABIĆ: U nekim drugim zemljama mi kao Vlada, ili neka vlada da plan i program, opozicija da svoj plan i program i onda građani mogu da vide šta ko nudi i šta ko zastupa, a mi kao političari, koji valjda treba da rade u interesu građana i ove zemlje i njene budućnosti, onda možemo da suočimo naše planove i mere i preporuke i da debatujemo oko njih, ali mi ovde nemamo o čemu da debatujemo.

Mi ovde pričamo, kao što sam rekla i onih prvih pet dana, valjamo se u blatu gde vi kažete – pobijeno je 40 žena u porodičnom nasilju, a ja valjda treba da vam odgovorim – da, ali u vaše vreme je ubijeno 80, a ne o merama, zato što vi mere niste predložili, osim da ukinemo televizije ili novine koje vam se ne sviđaju.

Dobro, moguće da u jednom trenutku, na kraju krajeva, možda i nakon izbora, valjda kada vi pokušate da budete vlast, a mi budemo opozicija, vi date plan. Mi ćemo svakako u tom trenutku da odgovorimo sa našim planom, pa ćemo pričati valjda o planovima i programima, o merama i preporukama, o tome šta mi mislimo kako Srbija treba da ide napred, a ne da damo mere koje realno rade u interesu jednog tajkuna koji je postao daleko najbogatiji čovek u Srbiji i jedan od najbogatijih ljudi Evrope u vreme dok ste vi bili na vlasti, pre toga držao je video klub u Kragujevcu. Pa, mu valjda sada dugujemo da mu još para uteramo u džep time što ćemo da ukinemo sve ostale, da on nema nikakvu konkurenciju, pa da ima medijsku imperiju u kojoj će on praktično voditi Srbiju.

To je demokratija? To je bolja, normalnija Srbija? To je tolerantnija Srbija? Ne bih rekla, ali, dajte, budite iskreni prema sebi, pa razmislite i vi dokle bi dovelo to što vi tražite? Samo do toga da Šolak bude mnogo moćniji, mnogo bogatiji i da vodi praktično, bez toga da je ikada izašao na izbore, ovu zemlju.

Što se tiče Kosova i Metohije…

PREDSEDNIK: Prva opomena Jekić.

ANA BRNABIĆ: Ono kako vi govorite o Kosovu i Metohiji najbolje govori o tome da je vaša politika i dalje dekosovizacija Srbije.

Citiraću vas, pogledajte tu transkriptu, rekli ste - bezbednost građana je ugrožena i u Srbiji i na Kosovu. Kosovo je sastavni deo Republike Srbije.

Pogledajte tu transkriptu. Nikakav problem, ja pravim mnogo lapsusa, kao što znate. Pogledajte, pa se izvinite građanima na Kosovu i Metohiji zato što ste upravo tako rekli - bezbednost građana je ugrožena i u Srbiji i na Kosovu.

Ili vam je to, ono što bi se zvalo frojdovski lapsus, pobeglo, pošto zaista to i mislite?

Pomenuli ste šta radimo sa javnim preduzećem i imovinom građana Srbije, vi koji ste prodali čitavu naftnu i gasnu industriju Republike Srbije za 400 miliona evra?

Ponoviću vam samo poređenje kako se mi odnosimo prema imovini građana Srbije, a kako ste se vi odnosili prema imovini građana Srbije. Prodali ste čitav NIS za 400 miliona evra. Mi smo dali aerodrom u koncesiju, on je vlasništvo građana Republike Srbije i dalje, koncesija znači da na 25 godina neko drugi upravlja tim aerodromom, sve to vreme je u vlasništvu građana Republike Srbije, za preko 1.200.000.000 evra.

Prvo, da smo tada bili na vlasti, ne bi se NIS prodavao, a da smo hteli da ga prodajemo, ako smo u koncesiju dali aerodrom za milijardu i 200 miliona, zamislite koliko bi dobili za NIS?

Da li smo „Telekom“ prodali? Ne. Bio je tender, tada je Aleksandar Vučić bio predsednik Vlade, izašao je pred građane Republike Srbije i rekao – mislim da ponude nisu dovoljno dobre i u ovom trenutku nećemo prodavati „Telekom Srbije“ zato što mi mislimo da to ne bi bio dobar posao za građane Republike Srbije, ali ste zato vi bili na vlasti kada ste mislili da je dobar posao za građane Srbije da čitav NIS date za čitavih 400 miliona evra.

Nama je jednokratna naknada za koncesiju za aerodrom, a sada uporedite šta je aerodrom, a šta je NIS, bila 501 milione evra. Oni su čitav NIS zauvek dali za 400.

Bioskopi. Kada su privatizovani bioskopi? Da li je to bilo dok ste vi bili na vlasti? Svi privatizovani, svi zatvoreni.

Da vas podsetim, sva vodoizvorišta kada su privatizovana i prodata i predata u ruke stranaca? Dok ste vi bili na vlasti ili kada smo mi bili na vlasti? Pa, dok ste vi bili na vlasti. Tako da nemojte nama da pričate kako se ko brine o imovini građana Republike Srbije.

O građanima i imovini građana Republike Srbije se brinemo tako što smo u 10 godina više nego duplirali vrednost svega što mi svi zajedno kao nacija, kao država stvorimo.

Lagali ste za aerodrom da smo ga privatizovali, širili lažne vesti, dezinformacije. Trebalo nam je tri meseca da se borimo sa tim i opet nismo čuli –izvini. Sada znate da je aerodrom i dalje naš i o tome dalje ne pričate.

Kažete - dosta više, šta je sada važno šta je ko radio pre 10 ili 12 godina. Shvatam da vi ne želite to da čujete i da ne želite da se podsetite, ali sada ću da vam kažem zašto vam ja to ponavljam. Opet, ponavljam vam zato što ste vi nametnuli te teme. Niste vi meni rekli da je MUP ili policija danas u lošem stanju. Ne, niste vi to rekli, vi ste meni rekli - upropastili ste policiju, što znači da je bila dobra ili je nešto bilo dobro, pa smo je mi upropastili. Zato ja kažem kako je to nekada bilo.

Da ste mi rekli - pa, u užasnom stanju je policija, pa da ne pričam to. Pa ok, da kažem u redu, dobro, i tada je bila u užasnom stanju i danas je u užasnom stanju, ali ne, vi ste bili dovoljno bahati i bezobrazni da nama prebacite da smo mi upropastili policiju. Onda moram da vam kažem kakva je bila pre 10 godina. Moram da vam kažem da je pre 10 godina plata bila 41.000, a da je sada skoro 82.000 prosečna plata policajca. Rekli ste da smo mi upropastili. Upropastili smo policiju, poštovani građani Republike Srbije, tako što smo podigli platu sa 41.000 na 82.000. Tako smo upropastili policiju.

Zato pričam o tome šta je bilo pre deset godina, zato što ste vi imputirali da je pre bilo bolje, jer da niste kako bi mi mogli da upropastimo? Upropastiti možeš nešto samo što je nekada bilo bolje, a sada je lošije.

Upropastili smo tako što svi danas imaju po više uniformi, što su svi opremljeni, što imaju bolje plate, a samim tim imaju mnogo bolje penzije, što imaju bolje uslove. Tako smo je upropastili.

Kada mi već to kažete, zašto bežite onda od toga šta je bilo pre deset godina? Zašto se ne ponosite time kako je bilo pre deset godina? Što ne kažete da je pre deset godina bilo odlično? Podsetite građane Republike Srbije na to kako je bilo pre 10 i 12 godina. Podsetite građane Republike Srbije da je tada bila prosečna plata mnogo veća, a sada je mnogo manja. Podsetite građane Republike Srbije - mi dok smo bili na vlasti pre deset godina nezaposlenost je bila 9%, a da je danas 26%. Pa, ne možete to da kažete zato što dok ste vi bili na vlasti bila je 26%, a kada smo mi na vlasti došla je na 9%, uprkos svim krizama, uprkos svemu.

Valjda kao odgovorna vlast i ljudi koji se ponose onim što su i kako radili, pa valjda bi vi trebali…

(Narodni poslanik dobacuje iz klupe.)

Trebalo, hvala vam.

Hvala vam što ste me ispravili. Mislim da je to baš lepo i zaista vam se od srca zahvaljujem. Mislim da je to lepa komunikacija, dobra.

Valjda bi trebalo da se ponosite time, da se ponosite vašim rezultatima? Što vi ne kažete - pre 12 i 10 godina mi smo izgradili auto-put do Čačka, mi smo bili završili Koridor, 10 i južni i istočni krak, izgradili smo brzu prugu do Novog Sada, a šta ste vi od tada uradili? Ništa niste izgradili. Nijedan kilometar brze pruge niste izgradili. Niste izgradili nijedan auto-put. Pa, ne možete zato što to nije bilo tako, zato što vi niste izgradili nijedan kilometar auto-puta.

(Narodni poslanici dela opozicije dobacuju iz klupa.)

PREDSEDNIK: Prva opomena Lipovac Tanasković.

ANA BRNABIĆ: Pa, niste izgradili brzu prugu.

Što ne kažete – u vaše vreme, u poslednjih deset godina, u vreme užasne vlasti užasnog Aleksandra Vučića 500.000 ljudi je ostalo bez posla, 500.000 porodica je ostalo na ulici? Pa, ne možete zato što je 500.000 ljudi dobilo posao, zato što je 500.000 porodica dobilo ili prvu ili još jednu platu.

Što se stidite toga da se stalno upoređujemo sa periodom od pre 10 ili 12 godina? Pa, vi se onda stidite toga kako ste radili. To je u redu, ali onda nemojte da koristite termine kao što su upropastili ste, zato što kada mi kažete – upropastili ste, onda ja moram to da poredim sa periodom dok ste vi bili na vlasti, pa da pokažem da li je upropašteno ili nije upropašteno.

Kao što ste videli, građani Republike Srbije, policija je upropaštena na način da su duplirane njihove plate.

Imovinu smo, dakle, verujem zatvorili kao temu. Lagali ste građane Republike Srbije uz zdušnu pomoć i podršku Šolakovih medija da smo predložili zakon o upravljanju preduzećima u vlasništvu, odnosno većinskom vlasništvu Republike Srbije, da smo ga proturili u javnosti, da smo ga proturili iznenada, da smo ga proturili zato da bi prodali nacionalne parkove i da bi rasprodali javna preduzeća. Četiri brutalne laži i od tada su otvorili tu temu valjda kako su oni brinuli o imovini, a mi ne brinemo o imovini.

Poštovani građani Republike Srbije, promena, izmena tog zakona je u strateškim dokumentima Vlade Republike Srbije, ni manje ni više, nego u poslednjih tri godine, od 2020. godine. Toliko se bave svojim poslom i toliko im je stalo do imovine i strateških dokumenata i suštine, jer da im je stalo 2020. godine bi u prvom strateškom dokumentu, kada se pojavio i kada je usvojen, rekli – ljudi mi se ne slažemo, nego nema veze, ako prođe, prođe, da napravimo još neku gužvu, da vidimo ponovo sa građanima Republike Srbije, uz podršku naših medija, gde je loptica, pa možda i na talasu toga da izvučemo neke ljude na protest.

Čitava poenta predloga tog zakona je u tome da javna preduzeća više nikada ne budu partijski plen, nego profesionalizacija, da nemate više koalicione sporazume i dogovore oko toga ko vodi koje javno preduzeće.

Godine 2020. ili 2021, kada smo usvajali te strateške dokumente, tih godina je valjda delovalo da ste mnogo daleko od vlasti, pa nije to bilo ni važno, a sada vam deluje valjda da ćete uspeti valjda vlast na ulici da promenite, pa je onda u stvari panika, ne oko tih javnih preduzeća, nego kako sad baš da profesionalizujemo, kako sad baš da usvojimo zakon da ne budu više partijski plen kada ste vi valjda nadomak vlasti, pa ćete opet da ih delite i da uzimate novac iz tih preduzeća, kao što su neki uzimali novac iz Kolubare, ali dobro.

Ja ću svakako držati, što se toga tiče, još jedan krug javnih rasprava. Taj zakon je dobar za Republiku Srbiju, dobar za građane, trudićemo se da objasnimo građanima, a posebno sindikatima i zaposlenima u tim nacionalnim parkovima i javnim preduzećima, to bolje, pa ćemo ići ponovo na raspravu u Skupštinu.

Ono što mi je tu, takođe, važno da napomenem i još jednom da naglasim zbog građana koji nas prate i slušaju, ljudi, brutalna laž je da smo želeli da prodamo nacionalne parkove. To ne može po zakonu. To ne može po Zakonu o javnoj svojini, tako da ili ne znaju zakone ili namerno obmanjujete građane Republike Srbije. Od ta dva, ja u stvari ne znam šta je gore. Možete vi sami da izaberete i da objasnite građanima Republike Srbije da li ne znate zakone ili ih namerno obmanjujete.

Uputili ste svima nama, narodni poslaniče, kao i svim građanima Republike Srbije još jednu brutalnu pretnju. Uzmite transkript, pa pogledajte. Rekli ste, citiram – vi ćete tek da platite. To je borba protiv nasilja. To je normalna Srbija. To je tolerantna Srbija. „Mi ćemo tek da platimo“, a šta vam znači to?

(Tatjana Manojlović: Tako je.)

Da vam kažem, poštovani građani Republike Srbije, dobacuju mi – tako je. To je normalna demokratska Srbija, Srbija u kojoj će valjda biti vladavina prava. Vladavina prava onakva kakva je bila kada je 900 sudija ostalo bez sudijske funkcije koja im je garantovana Ustavom.

(Narodni poslanici opozicije dobacuju iz klupa.)

Pa 800 i nešto.

(Borko Stefanović: Nije, 670.)

Kaže – nije, nego 670.

PREDSEDNIK: Bez dobacivanja.

ANA BRNABIĆ: Nije 900, nego 670 sudija je ostalo preko noći bez posla, bez funkcije koja im je garantovana Ustavom, stalnost funkcije. Vama je to u redu i kažete – nije 900, nego samo 670.

Sa tužiocima, poštovani građani Republike Srbije, je mnogo više od toga, ali nema ni veze.

Pošto ste priznali sada još jednom javno, da vam kažem kako će izgledati to kada vi dođete ili vratite se na vlast, ako tako građani Srbije žele i kažu to na izborima, kako će izgledati to što ćemo svi mi da platimo i kako izgleda onda sudska vlast. Sudije se biraju na opštinskim odborima vladajuće stranke i, evo, pečati i potpisa i zvaničnog dokumenta tada iz opštinskog odbora tada vladajuće stranke, jednog od opštinskih odbora tada vladajuće stranke, kako su se birali. Sudija 670, kažu nije bilo više od toga, samo 670, ode, promeni se preko noći, a znate kako se novi biraju?

Sad ću vam reći. Neću čitati imena zato što ne želim te ljude da targetiram, neki od njih možda nisu ni među živima. Ko god želi može da ima uvid u ove dokumente, ali oni su javni. Ime i prezime osobe, kaže – nestručan, osoba bez ugleda, verovatno korumpiran, radikalno raspoložen. Dakle, čovek koji je verovatno bio pristalica tada, pretpostavljam, SRS, pa je to bio u stvari kriterijum – stranačka pripadnost ili čak ne stranačka pripadnost, nego raspoloženje i onda je taj čovek verovatno korumpiran. Nemamo nikakve dokaze, ne postoje zato što verovatno nije bio i tako su se birale sudije.

Jedan drugi čovek, ime i prezime, kaže, kao najvažnija karakteristika za njegovu sudijsku funkciju, dugogodišnji simpatizer te vladajuće stranke, piše, odbacivao, pa zarez, ljudi, slušajte ovo, sve krivične prijave prema funkcionerima opštinskog odbora te vladajuće stranke, zaslužan da bude izabran za sudiju. To su samo neki od primera. Oni se ni dan danas toga ne stide. Oni i dan danas kažu – nije 900, nego samo 670 sudija. Najmanje dvoje od tih 670 se ubilo, izvršilo samoubistvo zato što su izgubili svoju čast i svoj ugled, smenjeni samo zato što nisu bili simpatizeri ili članovi tada vladajuće stranke. Ni danas se ne stide i danas kažu – tek ćete vi platiti na taj način.

Kako su birane sudije? Ja verujem, ako se vi vratite na vlast, da ćemo mi platiti, da ćemo svi mi biti u zatvoru. Ja zaista verujem u to. Ništa nismo skrivili, ništa nismo radili protiv zakona, ali dođu sudije koje oni žele i onda bude kao što onaj jedan vaš nezavisni novinar i urednik jednog od nezavisnih, kako kažete, i profesionalnih medija kaže – svi vi, ne svi vi funkcioneri, ne svi vi političari, nego svi vi iz SNS, svi vi glasači SNS, svi vi simpatizeri SNS, svi vi ćete u logore. Tako izgleda valjda ta normalna i pristojna, razumna i tolerantna, demokratska, građanska Srbija.

Za sudiju Osnovnog suda u Požegi, poštovani građani Republike Srbije, nakon te reforme pravosuđa i takve vladavine prava koju nam i danas ne samo obećavaju nego potvrđuju, je izabran sudija koji je preminuo, pa je tadašnje Ministarstvo pravde moralo Visokom savetu sudstva da priloži, verovali ili ne, izvod iz matične knjige umrlih. Izabran je čovek, ni kriv, ni dužan, već pokojni, zato što je bio simpatizer tada stranke na vlasti. Ali, dobro, pretite.

Ja sam zaista sigurna i ubeđena u to, zato što ja verujem u Srbiju, verujem u naš narod, ja verujem u građane Republike Srbije, da i ako ne misle da mi radimo dobar posao, nikada, nikada više neće birati takvu Srbiju. Nikada više neće birati te ljude koji kažu – nismo preko noći promenili 900 sudija nego samo 600 sudija i time prekršili Ustav. Nikada se više ta vremena u Srbiji neće vratiti.

Što se tiče Koluvije, jel ste primetili poštovani građani Republike Srbije i poštovani narodni poslanici da nestade iz te priče Andrej Vučić. Sada se pojavio Bratislav Gašić. Sada nema ni Aleksandra ni Andreja Vučića. Prošlo. Lagali, lagali, lagali, sud kaže – lagali ste, novinarka koja se bavila tim slučajem kaže – lagali ste i odjednom kao da nikada nije ni bilo. Nestalo je u magli i zamenila je, kao što to obično biva, nova laž, e sad Bratislav Gašić. Sad će da vuče tu – Bratislav Gašić, Bratislav Gašić, Bratislav Gašić, dok i to ne nestane, a onda će verovatno da bude Ana Brnabić ili ko zna koga će da izvuku iz šešira da se čuo i dopisivao sa Koluvijom. Sa tim Koluvijom koji je proveo dve godine zatvoren dok traje proces. Tako ga branimo. I onda još dodatne dve godine dok traje proces sa nanogicom, pod elektronskim nadzorom, da ne može da mrdne. E, tako mi branimo, valjda, i tako je taj Koluvija naš.

Ko nama priča o tim stvarima, kad pričamo o normalnoj, tolerantnoj, demokratskoj, pravednoj Srbiji? Znate, ljudi, postoji i ja mislim u istoriji Srbije da je postojao samo jedan jedini naš državljanin koga je ni manje ni više istraživala CIA – Vuk Jeremić. Centralna obaveštajna agencija Sjedinjenih Američkih Država istražuje samo jednog građanina Republike Srbije, samo jedan se vinuo u te visine belosvetskog kriminala i korupcije da dođe do CIA – vaš šef, Vuk Jeremić. Vi da stavite na gomilu Koluviju i sve ostale protiv koga se sada vode procesi, istraživanja za kriminal, korupciju, sve njih da stavite na gomilu, ne da nije ništa nego su oni vrtićka grupa u poređenju sa Vukom Jeremićem i Patrikom Hoom. Vrtićka grupa. Lider vaše stranke je proslavio, u negativnom smislu, Republiku Srbiju.

Da li vi mislite da bi u Hong Kongu ikada čuli za Republiku Srbiju da nije Vuka Jeremića? Nikada. Prvi put su čuli za Srbiju kada su videli da je njihov belosvetski kriminalac Patrik Ho, koji je uhapšen, najbolji prijatelj našeg, nažalost našeg, kad kažem našeg mislim iz Republike Srbije, vašeg ne našeg, ali iz Republike Srbije, belosvetskog kriminalca Vuka Jeremića, koga istražuje, ni manje, ni više, nego CIA. Ali mi o Koluviji ovde pričamo evo već tri sata, koji je dve godine u pritvoru i dve godine još dodatno u kućnom pritvoru pod elektronskim nadzorom. A Vuk Jeremić, koji je glavna vest svih svetskih medija, nema vize, i dalje je predsednik vaše stranke.

To vam je, narodni poslanici, poštovani građani Republike, to će da bude vladavina prava. Takvi koje CIA istražuje. Takvi koji su Srbiju proslavili u najnegativnijem smislu u Hong Kongu. E, ti će da biraju sudije. E, ti će nama da prete revanšizmom. E, takvi će da vam dovedu pravdu i da se bore protiv korupcije. Samo da prvo završi sa CIA, pa onda, ako ga puste, možda se obračuna sa korupcijom i u Republici Srbiji.

Konačno, evo završiću, izvinite, stvarno. Vi meni kažete, nema veze, to ću neki drugi put, ovaj deo, vidim da ste se unervozili, pa da završavam polako. Da završim temom koja vam je među najmilijima, a to su rijaliti programi.

Nekako sam počela time, to je jedan od najvažnijih zahteva protesta protiv nasilja opozicije, pa da vam kažem. Obišli ste, obrnuli ste pun krug. Prvo ste uveli rijaliti programe, doveli ih u Srbiju, onda ste ih smestili u Pionirski grad, u instituciju za decu i omladinu. Onda ste bili, odnosno ne vi, vaši lideri i organizatori, neki od organizatora protesta protiv nasilja, onda ste bili i vlasnici „Velikog Brata“, odnosno te produkcije, pa ste na rijaliti programima zarađivali, a bili ste, Boga mi, i vlasnici „Pinka“, delom vlasnici „Pinka“ koga sada želite da ukinete.

Onda, gle čuda, ste i registrovali udruženje pod nazivom „Srbija protiv nasilja“ i time završavam. Nije to sve, nemojte molim vas, poštovani narodni poslanici, nemojte, samo me pustite da završim da vam pokažem kakve to veze ima sa rijalitijem.

Danas je, a i poštovani građani koji protestvujete zato što vam se…

(Aleksandar Jovanović: Poštovane hijene.)

… ne sviđa atmosfera u društvu i iskazujete naravno nezadovoljstvo sa određenim stvarima u društvu.

PREDSEDNIK: Jovanoviću, znate li koja je sledeća mera? Koja?

(Aleksandar Jovanović: Metla?)

Nije metla. Sledeća mera je oduzimanje reči.

Ne primećujete razliku između oduzimanja reči i metla ili vam je sad sve potpuno isto, kako god da pogledate, sve vam se zamešalo? Istopile vam se boje.

Znači, razumeli ste koja je sledeća mera. Vaše dalje vikanje podrazumeva tu sledeću meru.

(Aleksandar Jovanović: Nije vikanje, samo mala pobuna.)

ANA BRNABIĆ: Poštovani narodni poslanici, evo da završim, protest protiv nasilja, poštovani građani Republike Srbije i poštovani narodni poslanici sada je, slušajte ovo, sada je registrovan kao udruženje pod nazivom „Srbija protiv nasilja“ na adresi ugostiteljskog objekta „Estrada“ u Šapcu. Hvala vam.

PREDSEDNIK: Dobro.

Reč ima Balint Pastor.

Izvolite.

BALINT PASTOR: Gospodine predsedniče Narodne Skupštine, gospođo predsednice Vlade, gospodine ministre, dame i gospodo narodni poslanici, ja želim da govorim ispred Poslaničke grupe Savez vojvođanskih Mađara povodom ove tačke dnevnog reda i da kažem unapred da je svih ovih dana od kada traje ova sednica i prethodna sednica Savez vojvođanskih Mađara, poslanička grupa, bila prisutna, aktivno učestvovala u raspravi kao što to činimo i sada, iako su pojedini poslanici opozicionih stranaka pokušali da pokažu i da obmane javnost da postoji neki problem unutar vladajuće većine i da Poslanička grupa Savez vojvođanskih Mađara nije učestvovala u raspravama.

Mi smo učestvovali u raspravama kao što to činimo i sada i to ne govorim zbog toga da bi se pravdao, jer nema potrebe za tim, nego govorim zbog toga da bi se videlo koliko ima politikanstva i ovih nedelja kada je Srbiju zadesila najveća tragedija u svojoj istoriji u mirnodopskim uslovima. Mislim na tragediju u školi „Ribnikar“. I želim još jednom da izrazim najdublje saučešće roditeljima i srodnicima stradale dece, kao i srodnicima svih stradalih u ubistvima poslednjih nedelja, jer je svako ubistvo tragedija, a ubistvo dece je svakako najveća tragedija i zbog toga kažem da je to sigurno, ta tragedija u Osnovnoj školi „Ribnikar“, svakako najveća tragedija u istoriji Srbije u mirnodopskim uslovima, jer ne možete to upoređivati sa tragedijama u ratnim okolnostima. Ali, u mirnodopskim uslovima je svakako bila najveća tragedija.

Mi ne želimo da učestvujemo u politikanskom nadmudrivanju i ne želimo da igramo „igre“ koje igraju pojedini poslanici opozicije koji ne razumeju trenutak i svu onu tragediju koja se desila i tragedije koje su se desile i predlog za glasanje o nepoverenju Vladi ili članu Vlade je najjači instrument kojim narodni poslanici raspolažu u parlamentarnim demokratijama. To je jedno sredstvo koje se ne upotrebljava svakodnevno i kada se podnese predlog za glasanje o nepoverenju Vladi ili članu Vlade onda to treba da bude osnovano.

Opozicija je prikupila onoliko potpisa sa koliko potpisa raspolaže. To je u ovom trenutku 84. Svi su potpisali zbog toga što ne zna se kako su potpisivali taj zahtev, jer se ispostavilo da kada se treba pojaviti, kada treba sesti u klupe, kada treba obezbediti kvorum za sopstvenu tačku dnevnog reda, onda to nisu sposobni, ali su sposobni da prozivaju članove, poslanike, vladajuće većine, što nisu prisutni.

To čine na društvenim mrežama i ono što je najveća ironija i najveća tragedija to čine poslanici opozicije koji nisu bili u stanju da dođu u zgradu, u dom Narodne skupštine juče da daju kvorum za sopstvenu tačku dnevnog reda i da stanu iza onoga šta su potpisali.

Potpisali su predlog za glasanje o nepoverenju ministru unutrašnjih poslova.

Znate, zadatak narodnih poslanika nije samo da sede u sali. Evo ja sam juče na primer otvorio jedan Međunarodni naučni skup na Paliću i ponosan sam na to da se održava Međunarodni naučni skup sa učesnicima iz pet zemalja na Paliću. Nakon toga sam krenuo na sednicu Narodne skupštine, došao otprilike do Novog Sada kada se ispostavilo da opozicija nije u stanju da stane iza svog predloga i da juče sednice neće biti pa sam se vratio, pa sam danas došao ponovo.

(Narodni poslanik: Tek sad.)

Ne tek sad.

(Radomir Lazović: Nego kad?)

PREDSEDNIK: Prva opomena – Radomir Lazović.

BALINT PASTOR: Ja se slažem sa ovim načinom rada. Možete slobodno da me prekidate i ukoliko će predsedavajući na isti način reagovati, onda vas sledeći put neće biti 84, to je sigurno, neće vas biti ni 20. Ja se slažem. Možemo i na ovaj način. Meni ne smeta.

Znači, mi danas raspravljamo o predlogu za glasanje o nepoverenju ministru unutrašnjih poslova. Samo nisam shvatio iz svih tih politikantskih izlaganja iz redova opozicije šta je to ministar unutrašnjih poslova skrivio, šta je ono što je u negativnom smislu uradio od kada je ministar unutrašnjih poslova.

Očekivao sam da ćemo čuti neko obrazloženje konkretno, jer kao što rekoh to je jedan instrument koji se ne upotrebljava svakodnevno i ja se iz ugla taktike i strategije slažem što ste vi podneli taj predlog za glasanje o nepoverenju Vladi, zbog toga što Ustav, odnosno ministru unutrašnjih poslova, je u Ustavu piše da ukoliko predlog za glasanje o nepoverenju Vladi ili članu Vlade ne dobije većinu u Narodnoj skupštini isti potpisnici ne mogu da podnesu predlog za glasanje o nepoverenju Vladi ili članu Vlade u sledećih 180 dana.

Znači, dragi narodni poslanici iz opozicije, ono što ste vi ovim predlogom učinili, koji će se naći zahvaljujući nama poslanicima iz vladajuće većine na dnevnom redu ovog zasedanja Narodne skupštine, to je da ste vi zacementirali Vladu Republike Srbije i sve članove Vlade Republike Srbije za narednih najmanje 180 dana. Zbog toga sam rekao, zahvaljujem, da ovo što ste učinili to apsolutno ide u korist vladajućoj većini, Vladi, svim članovima Vlade.

Čekamo one predloge zakona koji su najavljeni od strane Vlade Republike Srbije, ja se nadam da o njima nećemo raspravljati po hitnom postupku, nego lepo u redovnoj proceduri kako treba o takvim veoma, veoma krucijalnim stvarima raspravljati i temama u Narodnoj skupštini, ali vrlo brzo ćemo doći i do te tačke, a do tada će najverovatnije i sledećeg dana biti ove rasprave, opozicija će reći sve ono što misli da treba da kaže. Meni je jako drago što ovu sednicu ne završavamo za dva, tri dana kao što je to ranije bilo, ne samo u ovom sazivu, već i u prethodnom i onom sazivu pre onog prethodnog saziva i onom sazivu pre prethodnog saziva, nego da opozicija dobija mogućnost od predsednika Narodne skupštine da svih ovih nedelja kaže u direktnom prenosu sve ono što misli da treba da kaže o Vladi i o svim ovim političkim temama zloupotrebljavajući ove tragedije koje su nas nažalost zadesile prethodnih nedelja.

Što se tiče ministra unutrašnjih poslova, ja ne želim da koristim svih 20 minuta, jer ovo sada nije situacija kada po nama treba se baviti političkim temama. Mi učestvujemo u raspravi, ali kažem ono što treba da se kaže o temi ono što je naš način razmišljanja i ne želimo da zloupotrebljavamo ovu mogućnost. Znači, ono što mi želimo da kažemo, ono što ja želim ispred poslaničke grupe SVM da kažem, povodom ovog predloga za glasanje o nepoverenju ministru unutrašnjih poslova, mi apsolutno podržavamo rad gospodina Gašića na čelu MUP-a, kao što to činimo i sa radom celokupne Vlade na čelu sa gospođom Anom Brnabić zbog toga ćemo glasati protiv ovog predloga za glasanje o poverenju ministru unutrašnjih poslova i mi sve ono što mislimo da treba na drugačiji način tretirati, rešavati u direktnim razgovorima kažemo i ministru unutrašnjih poslova i njegovim saradnicima i želim i ovom prilikom sve ovo da ponovim ukratko da ne bude da nemamo svoj način razmišljanja i da ne bude da ne očekujemo od Vlade i od ministra unutrašnjih poslova rešavanje onih problema koji postoje za građane koje mi zastupamo tu u Narodnoj skupštini Republike Srbije.

Znači, ono na čemu trebamo zajednički da radimo i što i činimo, ali treba da budemo mnogo, mnogo efikasniji to je povećanje pripadnika nacionalnih manjina u redovima policije, MUP-a. Mi koristimo svaku mogućnost da pozivamo pripadnike mađarske nacionalne zajednice da se prijavljuju na konkursima MUP-a, jer mi želimo da ih bude što više među pripadnicima unutrašnjih poslova i to svakako jeste jedan cilj na čijem ispunjenju mi zajednički radimo.

Druga stvar koju želim da kažem, a radi se o konkretnoj stvari, mi smo pre desetak godina izmenili Zakon o unutrašnjim poslovima i molim ministra unutrašnjih poslova da obrati pažnju na ovo šta ću da kažem, verujem da ovo nije stav Vlade, nego stav načelnika pojedinih policijskih uprava.

Mi smo pre 10 godina izmenili Zakon o policiji i nije više uslov da pripadnik policije MUP-a nema državljanstvo još neke države osim Republike Srbije. Znači, dvojnim državljanima je desetak godina omogućeno da budu zaposleni u MUP-u zahvaljujući toj odredbi smo u nekoj meri uspeli da podignemo, da povećamo broj pripadnika nacionalnih manjina u policiji, ali se javljaju sa terena pojedine informacije da se u poslednje vreme traži od pripadnika policije da pod materijalnom i krivičnom odgovornošću potpišu da nemaju državljanstvo druge države osim Republike Srbije. Takve podatke imamo, da ne govorimo u vazduh, da kažem konkretno, takvi podaci se pojavljuju na primer u vezi rada PO u Zrenjaninu. Znači, u Zrenjaninu.

Mi smatramo da u 21. veku činjenica što neko ima državljanstvo još neke države osim Republike Srbije ne sme da diskriminiše pripadnike MUP-a. Ova država je imala i guvernera Narodne banke koji ima dvojno državljanstvo. Mislim da nije veća pretnja po nacionalnu bezbednost ukoliko pripadnik policije pod znacima navoda, ali zaista pod znacima navoda, običan policajac ima dvojno državljanstvo kad može i član Vlade, može i guverner Narodne banke, itd.

Treća stvar koju želim da kažem, konkretno da se zahvalim ministru što na drugačiji način tretira od prvog dana svog mandata na čelu MUP ogroman problem ilegalnih migracija i iliegalnih migranata. Zaista ogromni problemi postoje i dan danas na terenu i u Potisju, i u opštini Kanjiža, i u opštini Novi Kneževac, i u Subotici i u opštinama i naseljenim mestima zapadne Bačke, ali su akcije policije kontinuirane i želim da apelujem i na ministra i na pripadnike MUP koji rade u veoma teškim uslovima i svih ovih godina rade u veoma teškim uslovima da energično reaguju na ove stvari. Republika Srbija ne sme da ima nijedan jedini kvadratni metar na svojoj teritoriji gde policija ne sme da interveniše, a vi znate da je bilo ranije takvih situacija u određenim šumama npr. u Subotici itd. koje su migranti za sebe da tako kažem preuzeli, da ne upotrebim drugu reč. To se dešavalo ranije i morao protiv toga energično da se borimo, jer je zadatak svih nas, i narodnih poslanika, i Vlade, i svih ministara i bezbednosnih struktura da na prvom mestu garantuju sigurnost građana Republike Srbije. Naravno, treba da budemo humani i naravno treba da razumemo sve ljudi, ali građani naše zemlje treba da budu na prvom mestu.

Ovo su neke teme na kojima zajedničkim snagama treba da radimo, kao i do sada, ali vam želim uspeha u daljem radu, jer sam siguran da ćete ostati ministar unutrašnjih poslova. Poslanička grupa SVM će glasati protiv predloga opozicije za glasanje o nepoverenju ministru unutrašnjih poslova. Hvala

PREDSEDNIK: Poslovnik.

(Narodni poslanik Milimir Vujadinović dobacuje sa mesta.)

ALEKSANDAR JOVANOVIĆ: Izvinjavam se Milimire, ako imate nešto da kažete, slušam.

Predsedavajući, povređen je član 106. Poslovnika u kome stoji da govornik može da govori samo o tački dnevnog reda. Malopre se gospodin Balint Pastor bavi pitanjem ko je juče bio ovde na sednici koja nije održana zbog nedostatka kvoruma. Ne znam gospodine Balint Pastor odakle vama ideja da ste vi taj koji će se baviti ko je bio, ko nije bio. Niste vi taj.

(Predsednik: Vi ste sada ušli u repliku. Kakve to veze ima.)

Nemojte, nisam ušao u repliku, samo polako.

Dakle, nije gospodin…

(Predsednik: Obraćate se gospodinu Pastoru.)

Vama se obraćam predsedavajući. Vi ste prekršili Poslovnik.

Znači, niko od ovde prisutnih, ali gospodin Pastor nije taj koji će da postavlja pitanje ko je ovde juče bio, ko nije bio. A gde je bio gospodin Balint Pastor juče? Što on nije došao na sednicu? Gde je gospodin Balint Pastor juče na sednici?

(Predsednik: Ne znam da li ste slušali, govorio je i o tome.)

Gde ste vi juče ovde? Ko vam je rekao da ne dođete ovde? Šta me gledate? Ko ste vi da prozivate ovde ljude ko je bio, ko nije bio. Bavite se svojim poslovima. Šta zamišljate ovde, da ćete da prozivate ljude ko je bio, ko nije bio. Pitam vas gde ste vi bili?

PREDSEDNIK: Ovo je bilo potpuno očigledno da nikakve veze nema sa povredom Poslovnika. Javili ste se da biste prvo komentarisali izlaganje Balinta Pastora, a onda da se i direktno obraćate njemu.

(Aleksandar Jovanović: Ima veze.)

Što vičete sada sa mesta ponovo? Koji put danas? Što vičete sa mesta? Hajde prekinite to da radite više. Ja ne znam do kojih granica ja moram svaki put i da vam ukazujem i da vas obaveštavam i da vas pozivam da se zamislite nad tim šta je sledeće. I opet vičete.

(Aleksandar Jovanović: Ne vičem. Zašto dozvoljavate ovo?)

Jovanoviću, hoćete prestati da vičete sa mesta?

(Aleksandar Jovanović: Sa kog mesta? Kako da ne vičem?)

Nemojte da vičete uopšte. Nije pitanje sa kog mesta vičete. Treba uopšte da ne vičete, Jovanoviću. Toliko razumete. Ne. Ništa više.

Dakle, što se tiče ovoga što ste malopre uradili, to je zloupotreba prava na ukazivanje Poslovnika i to ćemo takođe da knjižimo kao vreme vaše poslaničke grupe, kao što smo radili i svima drugima.

(Narodni poslanik Aleksandar Jovanović dobacuje.)

Molim, ništa vas ne razumem. Mora čistije da se govori. Ne. Ništa vas ne čujem, Jovanoviću. Prvo, zato što ne govorite dovoljno razgovetno u ovom trenutku, a drugo, zbog buke koju ste napravili. I kao što vidite, i ostali oko vas reaguju na vaše ponašanje.

(Narodni poslanik Aleksandar Jovanović dobacuje.)

Šta, idete u vinariju? Divno što ste to podelili sa nama. Dobro.

Pošto ja sada više ne znam, jednom sam, čini mi se, od početka ovog saziva stigao do mere oduzimanja reči, ili dva puta. I sada ja više ne znam, pitaće me ti ljudi koji su stigli do te mere, a zašto tolerišemo vama ovakvo ponašanje? I šta ja da im kažem? Šta da im kažem, Jovanoviću? Da ste odlučili da ćete da se ponašate kako treba i da će sa vama biti sve u redu, ali prvo da odete u vinariju. To da im kažem? Neverovatni ste.

Dakle, pravo na povredu Poslovnika – da. Osnova za repliku nema. Slušam dalje Poslovnik.

ŽIVOTA STARČEVIĆ: Gospodine predsedavajući, povredili ste Poslovnik član 107. stav 2. – na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku. Mi smo ovde imali situaciju da je narodni poslanik, ne samo da se direktno obraćao svom kolegi narodnom poslaniku, već je vikao, tu se mogla osetiti i neka doza pretnje i sve to danas u trenutku kada govorimo o borbi protiv nasilja.

Još jedna stvar je tu jako bitna. Ja bih želeo, gospodine predsedavajući, da vas zamolim da utvrdite i gde je mesto i gde sedi dotični narodni poslanik, jer se očigledno u prethodna dva dana pogubio. Ja zaista s vremena na vreme pogledam i svaki put vidim narodnog poslanika na drugom mestu da sedi. Juče je sedeo na mestu poslanika Jovanova, danas je sedeo na nekoliko mesta. Ja mislim da je osnovni red da se ispoštuje dogovor koji smo napravili na samom početku ovog saziva Narodne skupštine. Hvala.

Ne tražim da se glasa.

PREDSEDNIK: Razumem da ne treba da glasamo i hvala na tome.

Šta da vam kažem, za Aleksandra Jovanovića i ovaj saziv je i počeo tim kontraverznim pitanjem gde on sedi i, kao što vidite, to se nije razrešilo do današnjeg dana. Nije problem u tome gde će on da sedne. Može da sedne, što se mene tiče, gde god ima mesta i gde drugima ne smeta. Problem je u tome što gde god da sedne on se isto ponaša, isto viče, istu buku pravi. I ne vredi, ajde što ne sluša mene, ne sluša ni vas, komentariše posle, govorio je i Balint Pastor o tome šta je radio juče i zahvaljujući kome je krenuo na sednicu koju nismo juče mogli da započnemo, odnosno raspravu, zahvaljujući vama. Ali je to trebalo čuti.

(Narodni poslanik Aleksandar Jovanović potvrdno klima glavom.)

Šta, opet nešto gestikulirate? Nadam se da će vam jednom neko pokazati snimke vašeg današnjeg ponašanja. Ne večeras, sutra, prekosutra, kada dan bude bio bolji.

Povreda Poslovnika, Balint Pastor.

BALINT PASTOR: Gospodine predsedniče Narodne skupštine, dame i gospodo narodni poslanici, povređen je član 109. stav 1. alineja 5. Pošto samo predsedavajući može da povredi Poslovnik, vi ste, gospodine predsedniče, povredili Poslovnik član 9. stav 1. alineja 5. kaže – opomena se izriče narodnom poslaniku koji se neposredno obraća drugom narodnom poslaniku.

Znači, to nije vaše diskreciono pravo, nije vaše diskreciono pravo po Poslovniku da li ćete da izreknete opomenu ili nećete. Vi ste u obavezi da izreknete opomenu narodnom poslaniku koji se neposredno obraća. Prethodni govornik iz opozicije meni se neposredno obraćao i nije ni razumeo šta sam ja govorio.

Odmah da kažem, ja bih po Poslovniku i po Zakonu o Narodnoj skupštini Republike Srbije imao pravo da govorim u ovoj Skupštini na svom maternjem jeziku, na mađarskom. Ja bih razumeo da on nije mene razumeo da sam govorio na mađarskom, ali sam govorio na čistom srpskom jeziku i on mene nije razumeo.

Predlažem vam, gospodine predsedniče, da obezbedite ili slušalice za narodne poslanike, možda nije čuo, ili ako je čuo, a nije razumeo, onda se radi o nekoj drugoj stvari, ali onda mislim da niste vi nadležni i onda mislim da tu unutar ove sale nema pomoći.

Unapred da kažem, da ne bude problema zbog toga, neću biti na sednici ni u utorak, evo da se pravdam opozicionim narodnim poslanicima, neću biti na sednici ni u utorak, zato što će se na Paliću održavati strateški savet između Republike Srbije i Mađarske, biće predsednica Republike Mađarske, biće predsednik Republike Srbije, biće premijeri obe države, biće narodni poslanici, iz Srbije i Mađarske će razgovarati predstavnici o strateškim pitanjima i zbog toga neću biti na sednici. Zahvaljujem na razumevanju.

Izvinite što sam prekoračio za 20 sekundi vreme.

Ne tražim da se izjasnimo o povredi.

PREDSEDNIK: Hvala vam na tome, kao i na razumevanju za moju ulogu danas. U pravu ste, jeste bilo direktnog obraćanja. Ja sam pokušao da to sugerišem na fin način poslaniku Ćuti Jovanoviću. Videli ste da nije imalo efekta. Ali ipak smatram da imam pravo i na popustljivost koju sam pokazao, to je takođe moje pravo po Poslovniku, pošto se ja staram o njegovom sprovođenju.

Ali moram da kažem da ste u pravu i za jednu važnu stvar, ono što ste takođe primetili, nisu problemi koje ste uočili problemi koji proizilaze iz ovog Poslovnika, kao što ste rekli. Nešto drugo je u pitanju.

Reč ima predsednica Vlade.

(Radomir Lazović: Imam li ja pravo na reč?)

Samo bez vikanja.

ANA BRNABIĆ: Hvala vam.

Najvažnija tema ili svakako jedna od najvažnijih tema, ako mogu, ipak sam na vaš poziv došla ovde. Niste me zvali? Pa kako me niste zvali, kada ste zahtevali izveštaj od strane Vlade Republike Srbije i kada ste zahtevali smenu ministra u mojoj Vladi, Bratislava Gašića? Kako je moguće da me niste zvali? Hoćete li to da uradite bez Vlade, bez institucija? Kako me niste zvali?

PREDSEDNIK: Što vi sad galamite, Lazoviću? Vi i Kozma što galamite? I vi Obradoviću, što vi galamite?

Stigli ste u salu pre pola sata i sada ste raspoloženi za galamu. Fantastično. Što niste bili jutros na utvrđivanju kvoruma Obradoviću? Da nešto kažete ili bar karticu da ubacite, pošto ste tako puni energije i elana. Što niste bili ni u deset ni u 11 na utvrđivanju kvoruma Obradoviću? Što ste došli pre pola sata Obradoviću da malo galamite, da svi vide da ste se ipak pojavili. Svaka vam čast. Ajde u miru i tišini saslušajte šta govori predsednica Vlade.

ANA BRNABIĆ: Dakle, pošto je, čini mi se jedna od najvažnijih društvenih tema u ovom trenutku bezbednost i sigurnost građana, vladavina prava, demokratija, demokratske vrednosti i to ko kakvu Srbiju nudi, ko kakvu Srbiju želi, ko za kakvu Srbiju ima potencijal, izuzetno mi je važno da ispravim narodne poslanike opozicije, da se izvinim građanima, sudijama, tužiocima, njihovim porodicama, koji su nastradali, neki životno, neki profesionalno u reformi sudstva 2009. godine.

Dakle, da bila sam u pravu, nije bilo 670, bilo je 870 sudija i 220 tužilaca. Možda se vi sećate njih 670, ali 200 sudija ste zaboravili.

(Narodna poslanica Tatjana Manojlović dobacuje.)

PREDSEDNIK: Manojlović, vi već imate jednu opomenu.

ANA BRNABIĆ: Tih 200 sudija i njihovih porodica su takođe žrtve tada vašeg režima, a kakve to dalekosežne posledice imalo po ovo društvo, po poverenje građana u pravosuđe, u sudstvo, u pravosudni sistem, u pravdu u ovoj državi, u jednakost pred pravdom u ovoj državi je nešto o čemu je najbolje pričala Verica Barać, koja je vodila tada Savet za borbu protiv korupcije.

Duboko verujem da je to nepoverenje u državu, u vladavinu prava, u pravosuđe, u institucije koje je stvoreno tih godina, a posebno te 2009. godine nešto što mi i svi naši građani na svojoj koži osećamo i danas. Tu reformu, takvu političku reformu, a u stvari prava reč je čistku sudstva i tužilaštva, svi građani Republike Srbije platili su nešto preko 44 miliona evra, iz naših džepova svih građana Republike Srbije, zato što su određene sudije, određeni tužioci tužili i dobili odštetu. To je bila samo direktna novčana konsekvenca toga.

Kakva je bila konsekvenca po društvo? Verica Barać je rekla, citiram, - u odnosu na takozvanu, sve njihove pljačke, dakle citat, sve njihove pljačke su sitnica u odnosu na takozvanu reformu pravosuđa. Do temelja je porušena nezavisna sudska vlast. Temelj pravosuđa je potpuno srušen i tu ništa ne može da se ispravi.

Mi do dana današnjeg pokušavamo tu stvar da ispravimo. Do dana današnjeg pokušavamo da povratimo poverenje naših građana, pa pre svega u pravosuđe i institucije, u to da kao država za naše građane i ovaj parlament i svi odgovorni narodni poslanici u njemu mogu da obezbede za naše građane samostalno tužilaštvo i nezavisno sudstvo.

Ako pričamo o normalnoj, pristojnoj državi jednakih prava, o bezbednosti i sigurnosti, pre svega pričam o pravosudnom sistemu. Ja ću vas podsetiti da smo mi dugo radili na izmena Ustava u oblasti pravosuđa i takođe vas podsetiti, da je deo opozicije, onaj deo opozicije koji danas organizuje protiv nasilja, tada pričao da mi želimo reformu Ustava da bi obezbedili Kosovo i Metohija izbrišu iz preambule, što je bila brutalna i otvorena laž, samo jedna u nizu, ali ni za to nikada nismo čuli izvini.

Znali su da je neistina, ali je u stvari namera bila da se spreči reforma, da se spreči izmena Ustava kako bi i dalje postojala otvoreni politički uticaj na sudstvo ili percepcija političkog uticaja na sudstvo, pa onda da se ostavi praktično samim političarima, odnosno vlasti da po svom nahođenju utiču ili ne utiču. Mi nikada nismo uticali, ali smo takođe i kao odgovorni ljudi obezbedili da to ne bude moguće u budućnosti.

Svi oni koji su pozivali da se tada odustane od toga da je sudstvo nezavisno, tu pre svega mislim na poslanike opozicije, su negde želeli da naša zemlja ostane u stanju kakvo je bilo 2009. godine. Takvi ljudi danas govore o borbi protiv nasilja, takvi ljudi danas pozivaju na to da oni mogu da obezbede normalnu Srbiju, građansku Srbiju, civilizovano društvo, vladavinu prava, perspektivu i stabilnost za sve naše građane.

Ne, poštovani narodni poslaniče, nije bilo 670 već 870 sudija i 220 tužilaca koji su samo isključivo zbog svoje političke pripadnosti ili naklonosti ostali bez funkcije u pravosuđu čiju je stalnost garantovao Ustav Republike Srbije.

I, ne, ja ne verujem da ljudi koji su to mogli da urade, da ljudi koji ni dan danas ne kaju zbog toga već se ponose time, i da ljudi koji danas u ugostiteljskom objektu „Estrada“ mogu da registruju udruženje „Srbija protiv nasilja“, da su to ljudi koji Srbiju mogu da izvedu na pravi put i da od ove zemlje naprave neku bolju zemlju za našu decu. Ne verujem u to, a naš posao je da ovde u Skupštini o tome razgovaramo i dalje ćemo se boriti za sve te vrednosti koje sam upravo pomenula, i za pravosuđe, i za nezavisno sudstvo, i za samostalno tužilaštvo, i za vladavinu prava, i za tolerantniju, demokratsku, snažnu i jaku Srbiju, ali i Srbiju koja je istovremeno može da donosi nezavisne, samostalne odluke o sebi i o očuvanju sopstvenih nacionalnih interesa. Hvala vam.

Zapamtite, 870 plus 220.

PREDSEDNIK: Zahvaljujem, predsednici Vlade i svima koji su učestvovali u radu.

Ovim završavamo za danas i nastavljamo sa radom u sredu u 10,00 časova.

Vama gospodine Pastor i ostalim učesnicima sastanka Saveta za stratešku saradnju želim uspešan rad.

(Sednica je prekinuta u 18.00 časova.)